text:
በስመ አብ ወወልድ ወመንፈስ ቅዱስ አሃዱ አምላክ አሜን!
እንቋዕ ናብ ናይ ጻድቅ ኣቦና አቡነ ተክለሃይማኖት ዓመታዊ ክብረ በዓል ብሰላም ኣብጸሓና!
ጻድቅ ኣቦና አቡነ ተክለሃይማኖት
በስመ አብ ወወልድ ወመንፈስ ቅዱስ።
ሰላም ለዝክረ ስምከ ዘጥንተ ፊደሉ መስቀል
ስም ክቡር ወስም ልዑል
ተክለሃይማኖት ማቴዎስ በዓለ ቀዳማይ ወንጌል
ከመ እወድስከ መጠነ አውሥኦተ እክል
ማእሠረ ልሳንየ ትፍታሕ ማርያም ድንግል።
ሰላም እብል ለአክናፊከ ስድስቱ
ዘመንገለ የማን ሠለስቱ ወመንገለ ፀጋም ሠለስቱ
ተክለሃይማኖት ወልድከ በረከትከ ይፈቱ
ሶበ ኀሠሠከ ጊዜ ኀድጎ ዕለቱ
ለረዲኦቱ ክንፈከ አስተፋጥን ሎቱ።
መልክአ አቡነ ተክለሃይማኖት
በስመ አብ ወወልድ ወመንፈስ ቅዱስ አሃዱ አምላክ አሜን!
<< ክቡር ሞቱ ለጻድቅ ብቅድመ እግዚአብሔር።
ኣብ ቅድሚ እግዚአብሔር ሞት ቅዱሳኑ ኽቡር እዩ።>> መዝ.115፣6። (መዝ.116፣6)
(click for pdf) እዚ ቃል ዝተዛረቦ ልብ ኣምላክ ቅዱስ ዳዊት እዩ። ሞት ንኹሎም ደቂ ኣዳም ዘይተርፍ እዩ። እዚ ብምዃኑ ካብ ጸልማት ናብ ብርሃን፣ ካብ ጸቢብ ናብ ገፊሕ፣ ካብ ጊዚያዊ ናብ ዘልዓለማዊ ዝሰጋገሩሉ ድልድል እዩ። ቁምነገሩ ግና ብሃይማኖትን ምግባርን ጸኒዑ፣ ገድሊ፣ ትሩፋት ፈጺሙ ናይ ክብሪ ኣኽሊል ደፊኡ በረከትን ቃልኪዳንን ተቀቢሉ ክጽዋዕ ናይ ዘልዓለማዊ ጸጋ ዘውህብ እዩ። ነዚ ከምዚ ዓይነት ሞት እዩ ከኣ ክቡር ቅዱስ ዳዊት  > ዝበሎ። ነዚ ኽብሪ ካብ ዝበቕዑ ቅዱሳን ኣቦታት ሓደ ጻድቅ ኣቦና ኣቡነ ተክለሃይማኖት እዮም።
ኣቡነ ተክለሃይማኖት ቡልጋ ደብረ ጽላልሽ ወይ ኣብ ከባቢ ዞረሬ ቅዱስ ሚካኤል ቤተክርስቲያን ሰበኻ ካብ ኣብኦም ካህኑ ቅዱስ ጸጋዘአብ ካብ ኣዲኦም ቅድስቲ እግዚእኃረያ መጋቢት 24 ተጸኒሶም ኣብ ታሕሳስ 24 1197 ተወሊዶም። ኣብ ዝተወልድሉ ኣብ መበል ሳልሳይ መዓልቶም ታሕሳስ 26 ሰንበት ንግሆ ሰዓት ትሽዓተ (9) ካብ ሕቅፎ ኣዲኦም ወሪዶም  > ኢሎም ንሥላሴ ኣመስጊኖም እዮም።
ወለዶም'ውን ፍስሓጽዮን ኢሎሞም። ትርጋሜኡ ከኣ ናይ ጽዮን ተድላ ሓጎስ ማለት እዩ።
ኣቡነ ተክለሃይማኖት ካብ ኣብኦም ካህን ቅዱስ ጸጋዘአብ ግብረ ዲቁናን ሥርዓተ ቤተክርስቲያን ድሕሪ ምምሃሮም ኣብ መበል 15 ዓመቶም ካብ ግብጻዊ ሊቀጳጳስ ኣቡነ ቄርሎስ ዲቁና ተቐበሉ። ኣብ ቅድስቲ ቤተክርስቲያን'ውን ካብቲ ንኡስ ዕድሚኦም ጀሚሮም ከገልግሉ ጀመሩ።
ካብ ዕለታት ሓደ መዓልቲ ጻድቅ ኣቡነ ተክለሃይማኖት ምስ ኣዕርኹቶም ናብ ሃድን ምስ ከዱ ኣምላኽና መድኃኒና ኢየሱስ ክርስቶስ ተገሊጹ። ንህዝበ ክርስቲያን ከገልግል ሓዲስ ሓዋርያ ጌሩ መረጾ ስሙ'ውን  > ኢልዎ። ትርጉሙ ድማ ናይ አብ ናይ ወልድ ናይ መንፈስ ቅዱስ ተኽሊ ናይ ሃይማኖት ፍረ ማለት እዩ።
ኣቦና ኣቡነ ተክለሃይማኖት ሓዋርያዊ ጉዕዞም ክጅምሩ ከለዉ  > (ገድለ ተክለሃይማኖት 28፣2-3።) እዚ ኢሎም ትሕትና ብዝተመልኦ ዝተሰብረ ልቢ ናብ ፈጣሪኦም ድሕሪ ምልማኖም ኣብ ዝተፈላለየ ቦታታት ብሓጥያት ወዲቆም ዝነብሩ ሰባት ናብ ገቢረ ጽድቅ፣ ካብ ክሕደት ናብ ሃይማኖት መሊሶሞም እዮም። ነዚ እዮም ከኣ ተክለሃይማኖት ጸሓይ ተባሂሎም።
ቅዱስ ጳውሎስ ኣብ እብራውያን መልእኽቱ ብዛዕባ ቅዱሳን መንፈሳዊ ገድሊ ክገልጽ ከሎ፦እብ.11-34  > ከም ዝበሎ፡
v ኣቦና ኣቡነ ተክለሃይማኖት ብመንፈሳዊ ተጋድሎን ብትሕትናን ተኣምራትን ኣላዊ ዝነበረ ንጉሥ ሞቶሎሚን ናብ ክርስትና መሊሶሞ እዮም።
v  > ከምዝበሎ ኣቦና ኣቡነ ተክለሃይማኖት ንወንጌል ብተጋድሎ ሕይወት ብተግባር ተርጊሞምዋ እዮም።
v  > እብ.11-34። ከምዝበለ ኣቦና ኣቡነ ተክለሃይማኖት ናይ ኣራዊትን ገበልን ርእሲ ቀጥቂጦም እዮም።
v  > ከምዝበሎ ኣቦና ኣቡነ ተክለ ሃይማኖት ሞቶሎሚ ካብ ዝወርወሮ ኵናት ብተኣምራት ዲኂኖም እዮም።
v  > ከምዝበሎ ኣቦና ኣቡነ ተክለሃይማኖት ብዘይ ዕረፍቲ ብብዙሕ ተጋድሎ ብጾምን ጸሎትን ስግደትን ብብዙሕ መከራ በርቲዖም እዮም።
እዚ ኩሉ ገድልን ትሩፋትን እንዳፈጸሙ ጊዜ ዕረፍቶም ምስ በጽሐ ንደቂ መዛሙርቶም  > ዳሕራይ'ውን  >
ኣብ መወዳእታ ኣቦና ጻድቅ ኣቡነ ተክለሃይማኖት ኣብ ዕለተ ነሓሰ 24 ዓረፉ። በዚ መሠረት ቅድስቲ ኦርቶዶክሳዊት ተዋህዶ ቤተክርስቲያና ኣብዚ መዓልቲ ዕረፍቶም ኣብ ቅድሚ እግዚአብሔር ዝኸበሩን ብዙሕ ክብሪ ዝተዋህቦም ጻድቅ ኣቦና ኣቡነ ተክለሃይማኖት በበዓመቱ ነሓሰ 24 በዓለ ዕረፍቶም ብዓቢ ኽብሪ ተኽብሮ።
እግዚአብሔር ኣምላኽና ካብ ናይ ጻድቅ ኣቦና ኣቡነ ተክለ ሃይማኖት በረከትን ረድአትን ይኽፈለና። ናይ ኣዴና ቅድስት ድንግል ማርያም ኣማላድነት ናይ ቅዱሳን ጻድቃን ተራዳእነት ኣይፈለየና።
ለተክለሃይማኖት ጻድቅ መጠነ ብዙኃ ሕማሙ
ትዌድሶ ደብረ ሊባኖስ ገዳሙ
እስመ በውስቴታ ተገብረ ፍልሠተ ሥጋሙ ወአጽሙ
እምነ አድባራት ኩሎን ዘተለእለት በስሙ
ኢየሱስ ክርስቶስ እንተ ቀደሳ በደሙ።
ወስብሓት ለእግዚኣብሔር
ወለወላዲቱ ድንግል
ወለመስቀሉ ክቡር!


c: text/html

text:
ደሃይ 25፡ "ጥዑም ኣየር ገዛውትና ዳግማይ ከስተማቕር ባህጊ ኣለኒ"
ስመይ ሚልኪያስ ሙሴ ዮሃንስ እበሃል። ኣብ ሜርላንድ፡ ከተማ ዋሺንግተን ዲሲ'የ ዝቐመጥ። ናብ ኣሜሪካ ካብ ዝመጽእ ሕጂ ዳርጋ 14 ዓመት ገይረ'ለኹ።
ካብ ዓደይ ክወጽእ እንከለኹ፡ ልክዕ ከም መብዛሕትኡ ኤርትራዊ መንእሰይ ብስግረ-ዶብ እየ ወጺኤ።
ንሓደ ዓመት ዝኣክል ኣብ ሱዳን ድሕሪ ምጽናሕ ድማ ንኣሜሪካ ኣትየ።
ኤርትራ ገዲፈ ንኽወጽእ ዘገደደኒ ቐንዲ ምኽንያት፡ ብሰንኪ'ቲ ገደብ ኣልቦ ዝኾነ ሃገራዊ ኣገልግሎት፡ ኣብ ዓደይ ዝኾነ ይኹን ብሩህ መጻኢ ክረኣየኒ ስለዘይከኣለ'ዩ።
ኣብቲ ፈለማ ናብ ኣሜሪካ ምስ ኣተኻ፡ እቲ ምስ ሃገርካ ዘሎ ፍልልይ ይርድኣካ'ዩ።
ኩሉ ነገር ከምቲ ኣብ ኤርትራ እንከለኻ ክኸውን ኣይክእልን'ዩ። ናብራ እዚ ዓዲ ግዜ የድሊየካ'ዩ እምበር ዘይልመድ ኣይኮነን።
ኣብ ኣሜሪካ ሓደ ዓመት ምስ ጸናሕኩ ትምህርተይ ክቕጽል ወሲነ።
ኣብ'ዚ ዝነብረሉ ከባቢ ኣብ እትርከብ ሓንቲ ኮሌጅ ድሕሪ ምእታው፡ ብዓውደ ሕክምና ቀጺለ፡ 5 ዓመት ተማሂረ ትምህርተይ ወዲኤ ተመሪቐ።
እዚ ሕጂ ዝሰርሓሉ ዘለኹ ትካል፡ ንሕክምና መንሽሮ ጡብ ዝዉዕል መድሃኒት'ዩ ዘፍሪ።
ኣነ ኸኣ ኣብዚ ከም ክኢላ ጥዕና ኾይነ እሰርሕ ኣለኹ።
እንጀራ ዓድና!
ኣብዚ ዓዲ ዋላ'ኳ ዝደለኻዮ ዓይነት መግቢ እንተሎ ፡ ንዓይ ቀንዲ ደስ ትብለኒ እታ ናይ ዓድና እንጀራ እያ።
ዕድል ኣብ ዝረኸብክሉ እዋን፡ ምስ ኣዕሩኽተይ ክራኸብ ይኹን ዋላ በይነይ እንከለኹ፡ ኣብ ናይ ኤርትራውያንን ኢትዮጵያውያንን ቤት መግቢ ከይደ እንጀራ ዓድና ክምገብ'ዩ ደስ ይብለኒ።
እቲ ኣብ ኤርትራ እንከለኹ ዝነበረኒ ማሕበራዊ ህይወት ኣዝየ'የ ዝናፍቖ።
ኣብ ከተማ ምስ እትፈትዎም መሓዙትካ እንዳስሓቕካ ምዝዋር፡ ክትዓቢ እንከለኻ ኣብ ኣፍ ደገ ገዛኻ ነጻ ኮይንኻ ክትጻወትን ክትዘናጋዕን።
ኣብዚ ዓዲ ምስ መጻእካ፡ እቲ ዝናፈቕ እዚ'ዩ ።
ኣብቲ ዝዓበኻሉ ገዛውቲ ብምኻድ፡ ኣብኡ ኮፍ ኢልካ ብዛዕባ'ቲ ዝሓለፈ ጥዑም ተዘክሮታት ክተዕልል፡ ካብኡ ዝዓቢ በረኸት ክህሉ ዝክእል ኣይመስለንን።
ካብቲ ዝገርመኒ ነገራት ኣብዛ ከተማ እንተኾይኑ፡ እቲ ሰብ'ሲ ኩሉ ማዕረ ኽንደይ ኣብ ስራሕ ዝተጸመደ ምዃኑን ዕረፍቲ ዝበሃል ዘይምህላዉን'ዩ።
ሰባት ኣብዚ ክትርእዮም እንከለኻ፡ ዕረፍቲ የብሎምን። ኩሉ ሻዕ ተብተብ ክብሉ ጸሓይ ክትዓርቦም ኢኻ ትዕዘብ።
ዓቕሚ ሃሊዩኒ ሓንቲ ነገር ክቕይር እንተዝኽእል
እዚ ህዉኽ ዓይነት ኣነባብራ ዘብቅዓሉ፡ ከምቲ ኣብ ዓድና ዝነበርናዮ፡ ናይ ስራሕ ሰዓታትና ፍሉጥ፡ ማሕበራዊ ህይወትና እንገብረሉ ፍሉጥ ኮይኑ፡ ርግእ ዝበለ መነባብሮ ከተኣታትዉ ደስ ምበለኒ።
ካብ ኤርትራ ወጺእኻ ናብ ሱዳን ክትከይድ እንከለኻ፡ ኩሉ ነገር'ዩ ዝቕየረካ። እቶም እትረኽቦም ሰባት'ውን ካልእ ባህሊ ዝለመዱ'ዮም።
እቶም ናብቲ እትደልዮ ቦታ ዘስግሩኻ ሰባት ድማ ከምኡ፡ ምስኣቶም'ውን ክትሰማማዕ ኣለካ።
ኣብ ሞንጎ ክስስዑ ስለዝኽእሉ ገንዘብ ክሳብ ትዉስኾም ፈሊጦም የዳናጉዩኻ።
ብዙሕ ሽግራት'ዩ ኔይሩ፡ ግን ብሓይሊ ኣምላኽ ኩሉ ተሰጊሩ'ሲ ረሲዕናዮ'ኳ ሕጂስ።
ዝናፍቖ ነገር እንተሎ ኣብ ገዛውተይ ኮፍ ኢለ፡ ነቲ ጥዑም ኣየር ገዛውትና ከስተማቕሮ፡ ምሸት ከኣ ካብ ገዛዉትና፡ ንማእከል ከተማ ናብ ጎደና ሓርነት ብእግረይ ሸናዕ ክብል ቀንዲ ዝብህጎን ዝምነዮን'ዩ።

robotstxt: allowed

filter: keep


text:
ኢሳይያስ ዝመርሖ ጸቢብ ጉጅለ መንእሰይ ዘይርኣየላ ሃገር ምፍጣር ሕቡእ ኣጀንድኡ ጌሩ ዝሰርሓሉ ዝኸሰረ ፖለቲካ ውልቀመለኽቲ’ዩ፡፡ መንእሰይ ናይ ለውጢ ሓይሊ’ዩ፡፡ መንእሰይ ዓንዲ ሕቖ ቁጠባ፡ ዓንዲ ሕቖ ዕብየትን ብልጽግናን ዓንዲ ሕቖ ፖለቲካ’ዩ፡፡
ኢሳይያስ ነዚ ሓቂ’ዚ ኣንዳዕዲዑ ስለዝፈልጥን ዝርዳእን ዕምሪ ስልጣኑ ከናውሕ እንተድኣ ኮይኑ ኣቐዲሙ ንመንእሰይ ብዝድህልን ዘሸቑርርን ጸቕጥታት፡ መርገጽትን ዓፈናን ክገዝእ ቀዳምነት ሂቡ ክሰርሓሉ ባህርያዊ’ዩ፡፡ መንእሰይ ብዝረቐቐ ተንኮል ንምጽናት ቅድሚ ዝኣገረ ብስነልቦናዊ ኵናት ክስለብን ብዛዕባ ኵናትን ወረ ኵናትን ጥራሕ ክሓስብ ስትራቴጂ ጥፍኣት ሓንጺጽካ ብመንእሰይ ቁማር ምጽዋት ቀዳማይ ኣጀንዳ ተጌሩ ንርብዒ ክፍለዘመን ተሰሪሑሉ ኢሳይያስ ብወሳናይ መልክዑ ተዓዊትሉ ክብሃል ይክኣል፡፡
ብሽም ልኡላውነት ሃገር ካብ ግዳማውያን ወረርቲ ንምክልኻልን ወራር ንምምካትን ብዝብል ምስምስ ኤርትራ ተጻብኦታት ከምዘጋጠሞ ብምምሳል ምስ ኩለን ጎረባብቲ ነገር ብምጽሕታር ባርዕ ኵናት ብምውላዕ ህይወት ኣእላፍ መንእሰያት ብኸንቱ ጠፊኡ፡፡ ሰፍ ዘይብል ከቢድ ዕንወትን ክሳራታትን ኣብ ሃገር ኣስዒቡ፡፡ ነዚ ገበን ኵናት’ዚ ብቀንዱ ተሓታቲ ኢሳይያስን ጉጅልኡን ምዃኑ ክስመረሉ ይግባእ፡፡
ኢሳይያስ ብዝጻሕተሮ ኵናት ብኣማኢት ኣሸሓት ዜጋታት ኤርትራ ጸኒቶም፡፡ ኤርትራ ብቀንዲ ምስ ማሕበረሰብ ዓለም ብፍላይ ከኣ ምስ ጎረባብቲ ስኒት ርሒቕዋ ኣብ ረጽምን ምትፍናን ንክትኣቱ ምኽንያት ኮይኑ፡፡ ሳዕቤኑ ኣብ ውሽጢ ዝርከብ ዕጭኡ ውትህድርናን ጊላነትን ሃገሩ ሲኦል ዝኾነቶ ካብዚ ኣደራዕ ንምንጋፍ ስደትን ብርሰትን ይበታተን’ሎ፡፡ ፋሉል ስርዓት ምሕደራ ኢሳይያስ ዝወለዶ ብላዕ፡ ብልሽውና፡ ወገናውነት ሳዕሪሩ ኤርትራ ኣብ ማእኸል ውቅያኖስ ከም ዝተበላሸወት መርከብ እናጠሓለት ትኸይድ ኣለ፡፡ እዚ ከኣ ንመጻኢት ትስፍውቲ ኤርትራ ከቢድ ብድሆ ይኸውን’ሎ፡፡
ህዝቢ ኤርትራ ን30 ዓመት ዝኣክል ዘካየዶ መሪር ሰውራ ንናጽነት ኤርትራ ጥራሕ ኣይነበረን፡፡ ክንዮ ናጽነት ዝኣመተ ሰላም፡ ዲሞክራሲ፡ ፍትሒ ብምርግጋጽ ኣቢልካ ምዕብልትን ብልጽግትን ኤርትራ ንምፍጣር’ዩ ኔሩ፡፡ ኣብዚ ቀንዲ ተዋሳኣይ ኮይኑ ሃገር ከውሕሰን ከማዕብልን ዝያዳ ትጽቢት ዝግበረሉ ዝነበረ ከኣ እቲ መንእሰይ’ዩ፡፡ ኢሳይያስ ኣቐዲሙ ኣብ ልዕሊ’ዚ ናይ ለውጢ ሓይሊ’ዩ ዘስካሕክሕ ኣረሜናዊ መጥቃዕቲ ፈንዩ፡፡
ብስነልቦናዊ ኵናትን ብኢ-ሰብኣዊ መግረፍትን ቅትለትን ግዳይ ሞትን ኵናትን ጌርዎ፡፡ ኣጥፊእካ ናይ ምጥፋእ ስጉምቲ ብጭካነ እናወሰደ መጺኡ ብዝበኣሰ መልክዑ ይቕጽለሉ’ሎ፡፡ እዚ ብዘይ ወዓል ሕደር ጠጠው ክብል ኣለዎ፡፡ ዕንደራ ኢሳይያስ ክዕገት ዝኽእል ተወፋይነትን መስዋእትነትን ዝሓትት ህዝባዊ ሰውራ ብምውላዕ ኣቢልካ’ዩ፡፡ ህዝባዊ ሰውራ ዝባራዕ ብህዝቢ’ዩ፡፡ ኣብዚ ህዝባዊ ሰውራ መሪሕ ግደ ክጻወት ዝግብኦ ድማ እቲ መንእሰይ’ዩ፡፡ መንእሰይ ረኻቢ ኣደራዕ ስለዝኾነ፡ መንእሰይ መድሕን ህዝብን ሃገርን ኮይኑ ቅድሚት ክልዓል ስለዘለዎ፡፡ መሰረታዊ ለውጢ ንምምጻእ ከኣ ውሕሉል ኣመራርሓን ሓያል ውዳበታትን የድሊ፡፡ ነዚ ንምትግባር ከኣ ብስነልቦናዊ ኵናት ዘይጽዓድ መንእሰይ ክህነጽ ኣለዎ፡፡
ኩሎም ጸገማትና ኣብ መቓብር ኢሳይያስ ይፍትሑ!
ሕመረት ልምዓትና ኣብ ዳራ ዓወትና!
ኤዲቶርያል ቦርድ ወጋሕታ ሳሊና
ሓምለ 29 ዓመተ 2017


text:
ካብ ትሽዓተ ሃገራት ኤውሮጳ ዝተወከሉ ኣባላት ምምኅዳር ንኡሳን ሃገረ ስብከታት ዝተሳተፍዎ ዕዉት ሓፈሻዊ ጉባኤ ሃገረ ስብከት ኤውሮጳ 01 ሚያዝያ 2008 ዓ.ም ኣብ ሃገረ ጥልያን ከተማ ሚላኖ ኣብ ዝተቓንዓሉ ጉባኤ፡ ሾብዓተ ዝኣባላታ ሓዳስ ምምኅዳር ሃገረ ስብከት ኤውሮጳ ተመሪጻ።
ኣብ ከተማ ሚላኖ መጺኦም ዝኃደሩን ኣንጊሆም ዝኣተዉን ተጋባእቲ፡ ኃቢሮም ኣብ ልደታ ለማርያም ቤተ ክርስቲያን ጸሎተ ነግህን ኪዳንን ምስ ኣብጽሑ ኣብቲ ጉባኤ ዝተገብረሉ ኣዳራሽ ማኅበረ ኮም ኤርትራውያን (ሚላኖ) ተኣኻኺቦም። መንፈሳዊ ጉባኤ 10፡00 ቅ.ቀ ብጸሎት ዋና ጸሓፊ ቅዱስ ሲኖዶስ ብፁዕ ኣቡነ ሉቃስ ምስ ተኸፍተ፣ “ተዘከር ማኅበረከ ዘአቅደምከ ፈጢረ ወአድኃንከ በትረ ርስትከ ደብረ ጽዮን ዘኃደርከ ውስቴታ” ዝብል ምስባክ ተሰቢኹ። ንዕለቱ ዝምልከት ካብ ወንጌለ ማቴዎስ 25፡14-31 ብዛዕባ ገብርኄር ድማ ተነቢቡ።


text:
መንግስቲ ኢትዮጵያ ናይ ህጹጽ እዋን አዋጅ ኣብ ዝአወጀሉ ሕጂ እዋን ሚንስትር ወጻኢ ጉዳያት እታ ሃገር ኣብታ ሃገር ናይ ጸጥታ ስግኣት የለን ክብሉ ኣፍሊጦም።
እቲ አዋጅ ዝወጸ ቀ/ሚ ሃይለማርያም ደሳለኝ ስልጣን የረክብ ኣለኹ ድሕሪ ምባሎም ድሕሪ ሓደ መዓልትን መንግስቲ ብዙሓት መራሕት ተቓወምቲን ነቕፍትን ድሕሪ ምፍትሑ ድሕሪ ክልተ መዓልታት ኮይኑ ከም አካል ዕላማ ምዝሓል ፖለቲካዊ ውጥረት’ታ ሃገር እዩ ኢሎም።
ካብ 2014 ዓ.ም ጀሚሩ ተደጋጋሚ ጎንጺ ዝተሓወሶ ተቓውሞታት ህዝቢ ክትርኢ ዝጸንሓት ኢትዮጵያ ኣብ መንጎ ፓርቲታትን ብሄረሰባትን ናይ ስልጣን ምምርቓሕ ክግበር ክላዘብ ጸኒሑሞ’ሎ።
ሎሚ ሶሉስ ንአምባሳደራት ኣብ አዲስ አበባ መግለጺ ዝሃበ ሚንስትር ጉዳያት ወጻኢ ኢትዮጵያ ዶ/ር ወርቅነህ ገበየሁ መንግስቲ ህጹጽ ግዜ አዋጅ ዘውጽኤ ነቲ ህውከት ብስሩዕ አገባብ ብሕጊ ምቁጽጻር ስለዘይክአለ’ዩ ኢሉ።
አምባሳደራት ግን ሻቅሎቶም ገሊጾም ኣለው። ኣምባሳደር ሕብረት ኣውሮጳ ጆን ቦርግስታም እቲ አዋጅ ካብ መንጎ መንግስትን ተቓወምትን ኣሳታፊ ልዝብ ከይግበር ዘተዓናቕፍ’ዩ ክብል ኸሎ አምባሳደር ኔዘርላንድስ ቤንግት ኮስደርች ድማ ሰበ ስልጣን ኢትዮጵያ ኣብቲ ዝሓለፈ አዋጅ ህጹጽ እዋን ኣሽሓት አሲሮምን ሕማቕ ኣተሓሕዛ ፈጺሞምን’ዮም ክብል ነቒፉ።
ኤምባሲ ኣሜሪካ ብወገኑ ነቲ አዋጅ ህጹጽ እዋን ብኸቢድ ከምዝቓወሞ ብምግላጽ ኣብታ ሃገር ንዝርኣይ ጎነጻዊ ህውከት መፍትሒኡ ዝሓሸ ናጽነት እምበር ናጽነት ምጉዳል ኣይኮነን ኢሉ ኔሩ።


text:
ቅ.ኣ.ር.ሊ.ጳ ፍርናቸስኮስ ትማሊ ኣብ ቤት ጸሎት ቅድስት ማርታ ኣብ ዘዕረግዎ መሥዋዕተ ቅዳሴ ‘መጻኢናን መጻኢ ነገራትን ንምፍላጥ ከዋኽብቲ ምቚጻርን ናብ ጠንቈልቲ ምኻድን ኣየድልን እዩ። ሓቀኛ ክርስትያን ኣብዚታት ዘቋምትን ኣባኡ ደሪቁ ዝተርፍን ዘይኮነት ምሉእ ምትእምማኑ ኣብ እግዚኣብሔር ብምንባር ኣብቲ እግዚኣብሔር ቀሪቡሉ ዘሎ ገጹ ንምጉዓዝ ብዓይኒ እምነት ዝጽበ እዩ!’ ክብሉ ሰቢኾም፣
ብላቲናዊ ሥርዓተ ኣምልኾ ግጽው መሠረት ትማሊ ዝቀረበ ቀዳማይ ንባብ ካብ ኦሪት ዘፍጥረት ዝተወስደ ኮይኑ እቲ እግዚኣብሔር ንኣብራም ‘ካብ ምድርኻን ካብ ኣዝማድካን ካብ እንዳ ኣቦኻን ኣነ ናብ ዘርእየካ ምድሪ ኣቢልካ ውጻእ። ንዓብዪ ህዝቢ ኽገብረካን ክባርኸካን ከኣ እየ፡ ንስምካውን ከዕብዮ እየ፡ ንበረኸት ድማ ክትከውን ኢኻ። ንዚባርኹኻ ክባርኾም፡ ንዚረግመካ ድማ ክረግሞ እየ። ዓሌታት ኵላ ምድሪ ድማ ብኣኻ ኪባረኹ እዮም። ኣብራም ከኣ ከምቲ እግዚኣብሄር ዝበሎ ኸደ፡’ (12.1-4) ዝብል ነበረ፣ ቅዱስነቶም ከኣ እዚ ሕይወት እዚ ናይ ነፍሲ ወከፍ ክርስትያን ክኸውን ዘለዎ ምዃኑ ብምሕባር መጀመርያ ንኩሉ ገዲፍካ ካብ ምድርኻን ኣዝማድካን እንዳቦኻን ምውጻእ ካልኣይ ተስፋ ሳልሳይ ድማ በረኸት ቀንዲ ከነተኲረለን ዘለና ሓረጋት ምዃኖም ገሊጾም፣ ንክርስትያን ብከመይ ዝበለ መንገዲ ከምዝምልከታ ኸኣ ከምዚ ክብሉ ኣብሪሆም፣ ‘ክርስትያን ምዃን ኩሉ ግዜ በቲ ጐይታና ኢየሱስ ክርስቶስ ንኩሉ ገዲፉ ናባና ምምጻእ ኣብ መስቀል ብምውዓሉ ፍጽምና ዝረክብ ንኩሉ ናይ ምሕዳግ ክፍሊ ኣለዎ፣ መጀመርያ ቀዳማይ ስጉምቲ ንምጅማር ኪድ ካባይ ረሓቅ ግደፈኒ ገዲፈካ ብምባል ንኩሉ ምጥንጣን ከምቲ ናይ ኣብራም ንኩሉ ገዲፍካ ምውጻእ ማለት እዩ፣ ኣብ ሓዲስ ኪዳን እውን ኣስተውዒልና እንተተመልከትናን ንዝክር እንተኾናን ‘ኪዳ ካብይ ረሓቅ ንዓይ ዝተገባእካ ኣይኮንካን ንኩሉ ገዲፍካ ሰዓበኒ ዝብሉ ክፍልታት ጸዋዕታ ኣለው፣ ከምኡ እውን ኣብ ኦሪት ናይ ብዙሓት ታሪኽ ጸዋዕታ ኣሎ ንኣብነት ኣብ ግራቱ ክሓርስ ከሎ ዝተጸውዔ ኤልሳዕ ነቢይ ንኩሉ ገዲፍካ ንዓ ሰዓበኒ ክብሃል ስድራይ ክሰናበት ሓራይ ቀልጢፍካ ንኩሉ ገዲፍካ ሰዓበኒ ዝብል ብዙሕ ኣሎ፣ ክርስትያን ከስ ንኩሉ ሓዲግካኣ ናይ ምኽኣል ጸጋ የድልዮም እንተዘየሎ ሓቀኛታት ክርትያን ክኾኑ ከጸግሞም እዩ ከም ኢየሱስ ክርስቶስ ንኩሉ ክገድፉን ምሳኡ ክስቀሉን ዘይክእሉ እውነተኛ ክርስትያን ኣይኮኑን፣ ኣብራም ብእምነት ተኣዘዘ፣ ኣበይ ምዃኑ ከይፈለጠ ምድሪ ተስፋ ክቅበል ተበገሰ፣ ክርስትያንከስ ንመጻኢ ዝፈልጠሉ ቈጻሪ ኮኸብ ወይውን ጠንቋሊ የብሉን ናብቲ ንፈልጥ ኢና ዝብሉ ኣይከይድን፣ ብካልኣይ ደረጃ ክርስትያን ዘበልና ናብ ምድሪ ተስፋ ገጽና እንጐዓዝ ደቂ ተባዕትዮን ደቂ ኣንስትዮን ኢና፣ ከምቲ ናይ ኣብራም ዝውርስ ርስቲ ዘሎና ኢና፣ ኣብራም ኣብ ጒዕዞ ምዃኑ ንምግላጽን ኣብ እግዚኣብሔር ከምዝተኣማመን ንምብራህን ተንዳ እዩ ተኺሉ እምበር ጋዛ ኣይሃነጸን፣ ጉዕዞኡ ከኣ ይቅጽል ወትሩ ኣብ ጉዕዞ እዩ፣ እዚ ጉዕዞ እዚ ኣብ ሕይወትና ዕለት ዕለት ንግሆ ምስ ተንሣእና ይጅምር ኣብ ጐይታ ብምምትእምማን ኩሉ ኣብ ኢድ ብምግዳፍን ናብቲ ንሱ ንዕለቱ ቀሪቡልና ዘሎ ዘገርምን ዘይተጸበናዮን ነገራት ከኣ ብክፉት ልቢ ንጐዓዝ፣ እዚ ነገራት እዚ ምናልባ ዘይጽቡቅ ሕማቅ ሕማም ሞት ዝኾነ ክኸውን እውን ይኽእል ኮይኑ ወትሩ ብክፉት ልቢ ንጐዓዝ ከመይ እግዚኣብሔር ኣብ ሓደ ርጉጽ ቦታ ከምዘብጸሓና ናብቲ ንሱ ዘሰናደወለይ መሬት ተስፋ ከምዘብጸሓኒ ብምትእምማን እዩ፣ ወዲሰብ ኣብ ተንዳ መንፈሳዊ ተንዳ ዝነብር ተጐዓዚ ወይ መንገደኛ እዩ፣ ሓንሳእ ሓንሳእ ነፍስና ብዙሕ ጠጠው እንተኢላን ኣብ ሓደ ቦታን ኩነትን እንተጠቢቃን ነዚ ናብ ምድሪ ተስፋ ገጽካ ዝግበር ጉዕዞ ትዝንግዖ እዚ ከኣ ሓደገኛ እዩ መንገዲ ክርስትያን እውን ኣይኮነን፣ ኣብ መወዳእታ ኣብ ንኩሉ ብምጥንጣን ኣብ ጉዕዞ ዝርከብ ሕይወት እታ ሳልሰይቲ ነጥቢ ተሰንዮ በረኸት!ቡራኬ፣ ክርስትያንከስ እናባረኸ ዝነብር እዩ ማለት ብዛዕባ እግዚኣብሔርስ ይኹን ብጻዕባ ካልኦት ሰናይ ነገር ይብል ንቅድሚት ንክምርሽን ጉዕዞኡ ንክቅጽልን ከኣ ብእግዚኣብሔርን ብካልኦት ኣሕዋትን ይባረኽ፣ ሕይወትናኸስ እዚኣ እያ ወላ ዓለማውያን ብዛዕባ እግዚኣብሔር ኣሕዋትናን ጽቡቅ ነገር ክንብል ማለት ክንባርኽ ኣሎና፣ እንክብሉ ነቲ ብዙሕ ግዜ ዘጋጥመና ፈተና ማለት ብዛዕባ ብጻይና ጸቡቅ ነገር ዘይምዝራብ ክነሸንፎ ዘሎና ጉዳይ ምዃኑ ብምጥቃስ ስብከቶም ዛዚሞም፣


text:
ብምኽንያት መገሻ ሚንስተር ወጻኢ ጉዳያት ኣሜሪካ ረክስ ተለርሰን ናብ ኣፍሪቃ፡ ንድምጺ ኣሜሪካ ዝተዛረቡ ኣብ ግዜ ቀዳማይ ጆርጅ ቡሽ ሓላፊ ጉዳይ ኣፍሪቃ ዝነበሩ ኣምባሳደር ሀርማን ኮሀን፡ ኩባንያታት ኣሜሪካ ኣብ ኤርትራ ኢንቨስትመንት ክገብራ ከምዝኽእላን፡ ኤርትራ ኣብ ስትራተጂካዊ ዞባ ቀይሕ ባሕሪ ብምህላዋ፡ ንሃገራዊ ጸጥታ ኣሜሪካን ኤርትራ ኣገዳስነት ከምዘለዎ ተዛሪቦም “ ኤርትራ መላኺ ስርዓት ኣለዋ። ፕረዚደንት ኢሳያስ ኣፈወርቂ ኣብ ቻይና`ዩ ሰልጢኑ። ብእኡ ሞደል`ዩ ዝመርሕ። ግን ኤርትራ ብተዛማዲ ጽቡቕ ትኸይድ ዘላ ትመስል-ንኣብነት ንኢትዮጵያ ሓገዝ መግቢ ክንህብ ኸለና ንኤርትራ ሓገዝ መግቢ ኣይሃብናያን። ማይን ካልእን ኣለዎም። ዝሓሸ ውዳበታት ድማ ኣለዎም። ናይ ወጻኢ ኢንቨስትመንት`ውን ይመጾም ኣሎ” ኢሎም።
ኤርትራን ኢትዮጵያም ናብ`ቲ ንቡር ዕዳጋ እንተተመሊሶም፡ ዝሓሸ ከምዝኸውን`ውን ተዛሪቦም። ሀርማን ኮሀን፡ ብዛዕባ ኣብ ምውዳቕ ደርግ ዝነበረ ኩነታትን ቀዳማይ ሚንስትር ኢትዮጵያ ነበር መለስ ዜናዊን ፕረዚደንት ኢሳያስን ኣብ ወደብ ብሓባር ንምስራሕ ዝተገብረ ስምምዕን፡ ምጅማር ኩናትን ኣልዒሎም`ውን ተዛሪቦም ኣለዉ።


text:
ናይ ኣሜሪካ ፕረዚደንት ዶናልድ ትራምፕ ኣብ ዝሓለፈ ዓመት ወርሒ ጥሪ ስልጣን ካብ ዝሕዙ ቅድሚኦም ዝነብሩ ፕረዚደንት ይስዕቡዎ ዝነበሩ ፖሊሲ ወፃኢ ጉዳያት ብምግልባጥ ወይ ብምቕያር እየሩሳሌም ከም ዋና ከተማ እስራኤል ኣፍልጦ ሂቦም፣ምስ ኢራን ብዝተኣሳሰር ዝተፈረመ ስምምዕ ኒክሌር ነፂጎምዎ፣ካብ ውዕል ኩነታት ኣየር ፓሪስ ወፂኦምን ኣብ ልዕሊ ሰሜን ኮሪያ ተሪር መርገፂ ሒዞምን።ነዚ ለውጢ ፖሊሲ ወፃኢ ገሊኦም ብኣወንታ ካልኦት ኸአ ብኣሉታ ይርእይዎ።
ፕረዚደንት ትራምፕ እዮሩሳሌም ዋና ከተማ እስራኤል እያ ብምባል ኣፍልጦ ክህቡ ከለው ንብዙሓት ሃንደበት’ዩ ኮይኑዎም።
“እየሩሳሌም ዋና ከተማ እስራኤል ክትኸውን ብወግዒ ኣፍልጦ ምሃብ እዋኑ ኣኺሉ’ሎ።”
ነዚ ኣፍልጦ ፕረዚደንት ትራምፕ ዋና ፀሓፊ ሕቡራት መንግስታት ኣንቶኒ ጉተረስ ግን ነቲ ፀገም ዝፈትሕ ኣይኮነን በሉ።
“ክልተ ሃገራት ክህልዋ ኣለወን ካብ ዝብል መፍትሒ ወፃኢ ካልእ ኣማራጺ የለን።ካልእ መንገዲ የለን።”
ናይ ፕረ. ትራምፕ እወጃ ጉዳይ እየሩሳሌም ብልዝብ ክውሰን ኣለዎ ንዝብል ነዊሕ ንዝፀንሐ ናይ ኣሜሪካ ፖሊሲ ዝቐልበሰ እዩ።
ፕረዚደንት ትራምፕ ሰሜን ኮሪያ፣ናይ ኢራን ናይ ኒክሌር ስምምዕ፣ውዕል ኩነታት ኣየር ፓሪስ ኣንፈት ኣሜሪካ ዝተፈለየ ክኸውን ገይሮም ።ነዚ ብኣወንታ ካብ ዝርእይዎ ሄሪቴጅ ፋውንደሽን ኣብ ዝተባህለ ትካል ዝሰርሑ ኒል ጋርድነር እዮም።
“ኣብ ዒራቕን ሶሪያን ኣንፃር ዳዕሽ ዝተኻየደ ውግእ ብንፁር ሪኢና ኣለና።ዳዕሽ ምሉእ ብምሉእ ክጠፍእ ተቐራሪቡ።ሰሜን ኮሪያ ብዝምልከት ፀቕጢ ሓይሉ’ሎ፤ኣብ ብልዕሊ ኢራን እውን ከምኡ።”
ፕረ. ትራምፕ ሓይሊ ዝተመልኦ ኣገባብ ከምዝጥቀሙ ንደገፍቶም እንተገለፁ እውን ገለ ነቐፍቲ ግን ከም ናይ ኢራን ዝኣመሰለ ዝተሓላለኸ ኩነታት ዲፕሎማሲያዊ ብልሓት የድልዮ እዩ ይብሉ።ማእኸል ምዕባለ ኣሜሪካ ኣብ ዝተባህለ ትካል ዝሰርሑ ሩዲ ደሊዮን ብዛዕባ’ዚ ከምዚ ይብሉ።
“ካብ ካልኣይ ውግእ ዓለም ጀሚሩ ኣብቶም ዝሓለፉ 70 ዓመታት ናይ ኣሜሪካ ድሕነትን ኣብ ዓለም ዝነበራ ቦታን ኣብ ክልተ ቀንዲ መሳርሒታት ዝተመስረተ እዩ።ቀዳማይ ዲፕሎማሲያዊ ሓይላ ካልኣይ ድማ ወታደራዊ ሓይላ እዩ።ኣዚዩ ዝተሓሰበሉ ኣማራፂ ፖሊሲ ወፃኢ ከየቕረብካ ነዚ ዲፕሎማሲያዊ መሳርሒ ካብ ጠረጴዛ ተልዕሎ ኣለኻ ማለት እዩ።”
ፕረዚደንት ትራሞፕ ቅድሚኦም ዝነበሩ ፕረዚደንት ይኽተሉዎ ዝነበሩ ናይ ፓሪስ ስምምዕ ለውጢ ኣየር ኣብ ዝሓለፈ ወርሒ ሰነ ብምፍራስ ኣሜሪካ ንዓለምለኸ ስምምዕ ዝነፀገት እንኮ ሃገር ኮይና’ላ።
ሩዲ ደ ሊዮን መተካእታ ከየቐመጥካ ካብ ናይ ፓሪስ ስምምዕ ምውፃእ ኣብ ክንዲ 10 ዓመታት ንቕድሚት 10 ዓመታት ንድሕሪት ዝወሰደና እዩ ይብሉ።
ካልኦት ተዓዘብቲ ድማ ፕረ.ትራምፕ ከምቲ ብዙሓት ትፅቢት ዝገበርሉን ኣብ እዋን ምርጫ ዘስምዕዎ መደረን ንዓለም ኣየገለሉዋን ክብሉ ይከራኸሩ።


text:
በስመ አብ ወወልድ ወመንፈስ ቅዱስ አሃዱ አምላክ አሜን!!!
ጸሎት
ብመንጽር ብሂል አበው፡ 3ይክፋል
ካብ ዝሓለፈ ዝቐጸለ
ንጸሎት ምድላው።
1. ሓሳባትናን ኅልናና ምጥርናፍ። (ኣብ ግዜ ጸሎት ንቁሓት ምዃን)
v ቅዱስ መቓርዮስ፡ “ንጸሎት ምስ ተንሣእካ፡ ምንቅስቓስካ ሓሉ። ምኽንያቱ ካብቲ ብጸሎት ትረኽቦ በረኸት ጸላእቲ ሠናያት ክምንጥሉኻ ተዳልዮም ስለዘለው። ኣብ ድልየታት ነፍስኻ ኣይትሕሰብ። ኣምላከ ሰማይ ወምድር ለይትን መዓልትን ከተገልግሎ ስለዝደሊ፡ ብሓሳባትካ ኣብ ኰንቱነት ዓለም ኣይትጥሓል። ብልሳንካ ከተመስግኖን ክትቅድሶን ጥራይ ኣይኮነን ዝደልየካ፡ ምቛምካ ኣብ ቅድሚ እግዚአብሔር ብኹልትናኻ ክኸውን ይግባእ። ነዚ እዩ ከኣ ኣምላኽና ብኣንቃዕዶ ልቦና ሓሳባትካ ከይተራቐቅካ ክትጽሊ ዝደልየካ ።”
v ቅዱስ ሙሴ ጸሊም ድማ፡ “ዘረፍቲ ኣትማን ከይምንጥሉኻ ኣብ ጸሎት ንቑሕ ኩን”። ይብሉ።
v ኣባ ሰራብዮን፡ “ወተሃደራት ንጉሥ ኣብ ቅድሚኡ ጠጠው ከም ዝብሉ፡ ንየማን ወይ ንጸጋም ግልጽ ክብሉ ዘይከኣሎም፡ ሰብ ኣብ ቅድሚ እግዚአብሔር ንጸሎት ምስ ዝቖውም፡ ኅልንኡን ጠርኒፉ ሓሳባቱ ከይተሰርቐ ንዝሰመረ ጸሎት ክጽሊ ይግባእ። ከምዚ እንተኾይና ከኣ እቲ እኩይ ጸላኢ ሠናያት ክቐርበና ኣይክእልን እዩ።”
v ቅዱስ ዮሓንስ ኣፈወርቅ፡  > (1 ቆሮ 14፡15) ዝብል ቃል ከብርኅዎ ከለዉ፣ እዚ ቅዱስ ኃይለ ቃል ዝተጻሕፈልና ምኽንያት፡ ሰባት ብልሳኖም ጥራይ ከይጽልዩ እዩ። ምኽንያቱ በረኸት ጸሎት ካብ ኢድና ንኸይንምንጠል እዩ። ንኣብነት፡ ብልሳን ቓላት ከተውጽእ ኣእምሮ ድማ ነቲ ምሥጢሩ ክትምርምር፡ እታ ነፍሲ ምስ ቓላት ትዓርግ። እዚ ከኣ ብሸለልትነት ወይ ብዘይተገዳስነት ኣብ ቅድሚ ንጉሥ ቐሪቡ ጸገሙ ዝገልጽ ወይ ዝነግር ሰብ ይመስል።
v ቅዱስ ኣባ ነስታርዮን፡ “ኣምላኽ ኩሉ ግዜ ህልው ስለዝኾነ፡ ንኣምላኽ እናጠመትካ፡ ኣብ ቅድሚኡ ብዘይሓጢኣት ክትቕውም ትጋህ።”
v ቅዱስ በርሰንዮፍዮስ፡ “ሙሉእ ጸሎት ዝበሃል ብሰቂለ ኅልና ብኣንቃዕዶ ልቦና ምስ እግዚአብሔር ክትዘራረብ ከሎኻን ንፍትወት ዓለም ከተወግድ ከሎኻን እዩ። ምኽንያቱ እቲ ሙሉእ ጸሎት ዝጽሊ፡ ኣብ ኩሉ ድሌታት ዓለም ምውት እዩ። ፍቓድ ነፍሲ ክህልወካ፡ ሥጋኻ ምስ ተድክም እዩ። ሥጋኻ ምድካም ድማ፡ ካብ ምጥማይ ከብድኻ እዩ። ፈተና ምስዝብርትዓካ፡ ንጥምየት ወስኸሉ። በዚ ድማ፡ ንሓንጐልካን ልብኻን ንቑሕ ትገብሮ። ብብዝሒ ሓሳባት ኣይትረበሽ። ጸላኢና ዝኾነ ድያብሎስ፡ ልቦናና ክሰርቕ ስለዝደሊ፡ በቲ ዝገብሮ ዕንቅፋት ኣይትገደስ። ምኽንያቱ ምስ እግዚአብሔር ብጸሎት ብእትገብሮ ቀጻሊ ምዝርራብ ጥቡቕ ዝኾነ ዝምድና ከቋርጾ ስለዝፍትን።”
vቅዱስ ኣውኩሪስ፡ “ንጸሎት ኢልካ ምስ ተንሣእካ፡ ድልየታት ሥጋ ረስዕ። ጽንጽያ እንተነኸሰትካ፡ ጣንጡ እንተ ኣሳቐየትካ ኣይትገደሰሎም። ምኽንያቱ ካብቲ ተዳልዩልካ ዘሎ ዓቢ ናይ ጸሎት በረኸት ከይትዕንቀፍ።”
ቅዱሳን ኣበው ከምዚ ኢሎም ይነግሩና ፡ ሓደ ሓውና፡ ንኽጽሊ ኢሉ ምስ ዝትንሥእ፡ ሰይጣን ብብርቱዕ ፈተና ይፍትኖ ነበረ። ትርኢቱ ለዊጡ ኣንበሳ ኮይኑ ይመጾ ነበረ። ኣእጋሩ ኣብ ኣእጋር እቲ ዝጽሊ ዝነበረ የንብረን። ኣጽፋር ኣእዳው ኣብ ዝባኑ ተኺሉ ክሳብ ዝርብርብ ይገብሮ። እቲ ቅዱስ በረኸት ጸሎት ከይስእን፡ ነእዳው ከይየውረደ ንጸሎቱ ከም ልማዱ ይፍጽም ነበረ።
v ቅዱስ በኻምዮስ እናሰበኸ ከሎ፡ ሓደ እዋን ክልተ ኣትማን ኣብ ኣእጋሩ ይጥምጠሙ። ብዙሕ ከይተሻቐለ ድማ እቶም ኣሕዋቱ ከይርእይዎም ብኽዳኑ ከደኖም፡ ዘረብኡ’ውን ቀጸለ። እቲ ዝዛረበሉ ዝነበረ ምስ ወድአ፡ ብዛዕባ እቶም ኣትማን ነገሮም።
v ከምኡ’ውን ብዛዕባ ሓደ ካብ ቅዱሳን አበው ኣቦ ክጽልዩ ከለዉ ተመን ኣብ እግሮም መጺኡ ተንከፎም፡ በቲ ዘጋጠመ ከይሰንበዱ ጸሎቶም ቀጸሉ። ምስ ወድኡ ከኣ እቲ ተመን ገለ ጉድኣት ከይየውረደሎም ድማ ተሠወረ። እዚ ከኣ ካብ ፍትወት ሥጋ ንላዕሊ ንኣምላኽ ስለዘቐደሙ እዮም።
v ሓደ ባሕታዊ ኣቦ ኣብ ሳህራ ኣብ ዝነብረሉ ዝነበረ ግዜ፡ ንኣስታት ክልተ ሰሙን ብማህረምትን መጽፋዕትን መግረፍትን ኣብ መሬት ብምንግርጋርን ምድርባርን ብጸላኢ ሠናያት ይፍተኑ ነበሩ። እዚ ኩሉ ካብ ጸሎቶም ንኸሰናኽሎም ደልዩ እዩ። ብሙሉእ ኅልናኦም ምስ እግዚአብሔር ስለዝነበሩ ካብ ጸሎቶም ኣይተዓንቐፉን ።
v ሙሉእ ጸሎት ክትጸሊ፡ ኣብ ቅድሚ እግዚአብሔር ዕውት ክትከውን፡ ኣብ ኩሉ ግዜን ሰዓትን ነፍስኻ ክሐድ።
ስለዚ ህዝበ ክርስቲያን ጸሎት ማዕጾ ረድኤትን ምስጋናን እያ። ጸሎት መጸናንዒት ኃዘንን፡ ጸሎት ቀንጣጢት ሕሰም ከፋቲት ራህዋ እያ። እቲ እትጽልዮ ጸሎት፡ ብፈሪኃ እግዚአብሔር ብራዕድን ምንቅጥቃጥን፡ ብዘይ ቂም በቐልን ። ኅልናኻ ሙሉእ ምስ እግዚኣብሔር ምስ ዝኸወን ይሰምር።
ሓደ ቅዱስ ኣበው ከም ዝበሎ፡ “ካብ ቁጥዐ ተጠንቀቕ። ቁጥዐ ንልቢ የጸልምቶ፡ ቁጥዐ ልጓም ነፍሲ ካብ ፈሪኀ እግዚአብሔር ዝበትኽ እዩ። ቁጥዐ፡ ንጽላለ ኣቦኣ እዩ። ንቁጥዐ ዘይቆጻጸር ድማ ኣብ ቅድሚ እግዚአብሔር ትሑት ኣይኮውንን።
ስለዚ ንሕናውን ህዝበ ክርስቲያን ነዞም ቅዱሳን አበው ኣብነት ብምግባር ብሰቒለ ኅልና ብኣንቃዕዶ ልቦና ናብ ኣምላኽና ክንጽሊ ይግበኣና ። ንፍትወታት ዓለም ጸማም እዝኒ እንተሂብናዮ በረኸት ጸሎት ክንሓፍስ ኢና።
2. ካብ ሓሳባት ነጻ ኮንካ ምጽላይ ።
ይቕጽል….. ብሰላም የጽንሓና።
(For those who do not have Geez, please visit this link) TSELOT SALSAY KIFAL
ወስብሓት ለእግዚአብሔር፣
ወለወላዲቱ ድንግል፣
ወለመስቀሉ ክቡር።


text:
ቀይዲ ዝመትከሉ ቀይዲ በተኽ ጉጅለ
(ተወሳኺ መብርሂ) part two
ክቡራት ነበብቲ ኣብ ትሕቲ’ዚ ርእሲ ኣብዚ ቅንያት ፖስት ዝገበርኩዎ ዝርዝር ኣስማት ካብ ሃገር ከይወጹን ንከይኣትውን ዝተኣገዱ ዜጋታት ኣንቢብኩም ብዙሕ ሪእይቶ ጺሒፍኩም ኣለኹም፡፡ ብፍላይ ብ Inbox መንነት ኣብቲ ዝርዝር ሰፊሮም ካብ ዘለው ሰባት ናይ ገለ ዝፈልጦም ከብርሃልኩም ሓቲትኩምኒ፡፡ ብሓፈሻ ኣብ ትሕቲ ክፍሊ ኢሚግረሽንን ዜግነትን ብቤ/ጽ ፕረሲደንት፡ ብፍሉይ ቤት ፍርዲ፡ ብጀነራል ፍሊጶስን ወኪል ሃገራዊ ድሕነትን ብሚስጢራዊ ኮድ 01- 04 (ኮድ 05 ናይ ሚኒስትሪታት ነይሩ ብዙሕ ዘይተሰርሓሉ) እንዳተውሃቦም ዝተኣገዱ ልዕሊ 7,000 ዜጋታት ኣብ ዝሓለፈ ፖስት ዝገበርዎ ናይ ልዕሊ 500 ጥራይ’ዩ፡፡
ነቲ ተዘርዚሩ ዘሎ ኣስማት ብደቂቕ ንምርኣይ ግዜ ዝበልዕን ኣድካምን ስለዝኾነ መብዛሕትኦም ከኣ ብሳጓታቶም ስለ እንፈልጦም መንነቶም ንምልላይ የጸግም’ዩ፡፡ ብወገነይ ንዘቕረብኩምዎ ሕቶ ንምምላስ ካብቶም ኣብ Black List ዘለው ናይ ገሊኦም ብስእሎም ኣሰንየ እዚ ዝስዕብ ሓበሬታ ይፍንወልኩም፡፡
1. ኣብርሃለይ ክፍለ እዮብ (ብር/ጀነራል)፡ ኣብ ብላክ ሊስት ኣብ ተ.ቁ 65 ተመዝጊቡ ይርከብ፡፡ ብ1973 ናብ ጅብሃ ዝተሰለፈ ገዲም ተጋዳላይ ኮይኑ ክሳብ 1981 ውግእ ሕድሕድ ጸኒሑ፡፡ ኣብ ጀብሃ ኮሚሽነር ፖለቲካ እንከሎ ዶ/ር ፍጹም ንዝተብሃለ ተጋዳላይ ከምዝቐተለ ይፍለጥ፡፡ ካብቶም መስረትን መራሕን ሳግም ብምኻን ኣብ 1986 ናብ ህዝባዊ ግንባር ዝተጸምበረ እዩ፡፡ ኣብ ህ.ግ ኣዛዚ ክፍላተ ሰራዊት 85ን 16ን ኮይኑ ክሳብ 1993፡ ብ1994 ኣብ ኢውሮጳ ወኪል ህ.ግ፡ ብ1995 ካብ ኤውሮጳ ተሳሒቡ ኣብ ትግራይ (መቐለ) ቆንስላን ኮይኑ ኣገልጊሉ፡፡ ብ1998 ከኣ ኣብ ካናዳ ቆንስል ኤርትራ ኮይኑ ተመዲቡ ብዙሕ ከይጸንሐ ኤርትራ ተመሊሱ ድሕሪ ኩነታት ኣዋሃሃዲ ዓቃቢ ሰላም (UNMEE) ብምኻን ተመዲቡ፡፡ ድሕሪ እዚ ኩሉ ኩነታት ሓለቓ ስታፍ ስርሒት ዞባ 04ን ተወርዋሪ እዚን ብምኻን ክነጥፍ ድሕሪ ምጽንሑ ኣብ ክልቲኡ ስርሒታት ምስ ኣዘዝቲ ሜ/ጀነራል ሃይለ ሳሚኤል (ቻይናን) ጀነራል ፍሊጶስ ወልደዮውሃንስ (ነቕዘን) ክሰማማዕ ስለዜከኣለ ንነዊሕ ግዜ ካብ ሰራሕ ወጻእ ኮይኑ ኣብ ውልቃዊ ወፍርታት ነይሩ፡፡
ብሚስጢራዊ ኮድ 01 (ትእዛዝ ኢሳይያስ) ኣብ 2003ን 2010ን ስሙ ኣብ Black List ኣትዩ፡፡ ብፍላይ ኢሳይያስ ብወግዒ ካብቶም “መርገጺ ዘይብሎም ፈረሓት ኢሉ ዝሓመዮምን ሕማም ጀብሃ ዘይገደፎ ሰብ” ኢሉ ዝጥርጥሮ እዩ፡፡ ኣብዚ እዋን ኣብርሃለይ ክፍለ ኣብ ከባቢ ዓሊጊደር ገጂፍ ርእሰማል ኣዋፊሩ ሕርሻ የካይድ ኣሎ፡፡
2. ስውእ መብራህቱ ተክለኣብ ስብሃቱ -ቫይናክ (ብር/ጀነራል) ኣብ ብላክ ሊስት ኣብ ተራ ቁጽሪ 69 ዝተመዝገበ ካብቶም 3 ብሓደጋ መኪና ኣብ 20 መጋቢት 2014 ኣብ መስመር ባጽዕ እማህሚመ ከባቢ ድርባቡ ሓደጋ ዝበጽሖምን ተሰውአን ሓደ ገዲም ተጋዳላይ ህ.ግ እዩ፡፡ ኣብ ቃልሲ ንናጽነት ብፍላይ ስራሕት ከተማ ፈዳያን ልዑል ተራ ዝነበሮ ቫይናክ ብባህሪ ዝተሰምዖን ዝረኣዮን ብጋህዲ ዝዛረብ ተጋዳላይ ስለዝነበረ ብኢሳይያስ ተጸሊኡ ቅድሚ ምስውኡ ኣብ ባለነኪ ብስም ኢንስፔክሽን ኣብ ዝጽዋዕ ዘየድመዓሉ ስራሕ ንዓመታት ተመዲቡ ኣብ ሓንቲ ክፍሊ ተዓጽዩ ይጉሂን ይሓርቕን ነይሩ፡፡
3. ተመስገን በርሀ ገብረስላሰ (ብር/ጀነራል) ኣብ ብላክ ሊስት ኣብ ተ.ቁጽሪ 70 ተመዝጊቡ ይርከብ፡፡ ብስም ኣወሃሃዲ ኣጋር ከቢድ ብረት (4ይ ብርጌዳት) ተመዲቡ ኣብ ባለነኪ ልክዕ ከም ቫይናክ ሓውሲ ድስኩል ኮይኑ ተደርበዩ ዝርከብ ገዲም ተጋዳላይ’ዩ፡፡ ኣብ ብላክ ሊስት ተመዝጊቡ እንከሎ ናይ ሳንቡእ ጸገም ገይሩ ብፍቓድ ኮሎነል ተስፋልደት ተስፋስላሰ ናብ ሱዳን ተላኢኹ ተሓኪሙ ተመሊሱ እዩ፡፡ ኣበርክቶኡ ተረሲዑ ሓያል ሕማም ኣጓኒፍዎ እንከሎ ከም ገዲም ተጋዳላይ ክብሪ ስኢኑ ንዝለዓለ ሕክምና ኤውሮጳ ምኻድ ተኸልኪሉ እዩ፡፡
4. ኣሕፈሮም ተወልደ ኣብ ብላክ ሊስት ተራ ቁጽሪ 63 ተመዝጊቡ ይርከብ፡፡ ቅድም ኣባል ሳግም ኮይኑ ናብ ህ.ግ ዝተጸምበረ ድሕሪ ናጽነት ከኣ ኣማሓዳሪ ናቕፋ፣ ጾሮናን ብጽዕን ኮይኑ ኣገልጊሉ፡፡ ፖለቲካዊ ፍልስፍናታትን ስነ-ሓሳባትን ዓለም ክምዝጥዕሞ እንዳቀያየረ “ኤርትራ ጽቡቕ ኣላ” እንዳበለ መዋእሉ ኣብ ጎስጓስን ምስራጽ ህግደፋዊ ስነ-ሓሳባትን ዘሕለፈ ዳሪክቶር ጀነራል ቤት ትምህርቲ ማሕበራዊ ስነ-ፍልጠት (ካድር) ናቕፋ እዩ፡፡ ከምህርን ክምድርን ዝረኣዮ ሰብ ዝኾነ ኣበር ዘይብሉ ብጹእ ይመስል፡፡ እቲ ሓቂ ግን ይትረፍ’ዶ ህዝቢ ኤርትራ እቲ ጸግዑ ዝኾነ ኢሳይያስ እውን ዘይኣምኖ ሰብ’ዩ፡፡ ይፍለጥ ኣይፍለጥ ብዘየግድስ ብትእዛዝ ተስፋልደት ብኮድ ቁጽሪ 01 ኣብ 2009 ወርሒ 2 ኣብ ብላክ ሊስት ተመዝጊቡ እዩ፡፡
እቲ ዘስደምም ኣብ ናቕፋ ካብቶም ዝምህሮም ኮርስታት ሓደ “ብልሽውና’’ (corruption) ዝብል ኣርእሰቲ ዝተውሃቦ ኮይኑ “ኤርትራን መንግስቲ ኤርትራን ባዶ ተጻዋርነት ንብልሽውና” ዝብል መትከል ከምዘሎ የምህር፡፡ ብኣንጻሩ ኣብ ኩለን ዝተመደበለን ቦታታት ቀንዲ ብልሽው ተባሂሉ ደስኪሉን ካብ ስርሑ ተኣሊዩን፡፡ ኣኣብዝኾዶ ቦታ ብቕሉዕ ኣብ ውሽጢ ኣዋርሕ ነቶም ዘማሓድሮም ነበርቲ ገንዘብ ኣምጹኡ ክብል ዘይሓፍር ኣሕፈሮም ካብ ኩለን ጽፍሕታት ምስ ደስከለ እውን ኣብ ቤ/ት ካድር ኣመሉ ቀጺልዎ እዩ፡፡ ፍርቂ ባጀት እቲ ቤ/ትምህርቲ ኣብ ጅቦኡ ከውዕሎ ምስ ጀመረ ዳሕራይ ብላዕለዎት ሓለፍቲ ኣሕፈሮም ናይ ትምህርቲ ጥራይ ክገብር ተነጊርዎ፡ ንሎጅስካዊ ቀረባት ዝከታተል ድማ በረኸት ዝበሃል መራሕ ብርጌድ መዲቦምሉ፡፡ ወርሓዊ ደሞዙ ትሕቲ 3,000 ናቕፋ ደኣ ይኹን’ምበር ኣብ ቀረባ ግዜ ጸዳል ኣሕፈሮም ትበሃል ጓሉ ከመርዑ ከሎ ኣስታት ሓደ ሚሊዮን ናቕፋ ወጻኢታት ገይሩን ልዕሊ 10 ከብቲ ሓሪዱን፡፡ ከምቲ ዝቀጸለ ኣካይዳ ኢሳይያስ ግን ዋላ ብሳግመነቱን ምስ ድሩዕ ብዘለዎ ናይ ስጋ ዝምድናን ይጠርጥሮ እምበር ነቲ ክፋእ ስራሕቶም ኣማሊኡ ገንዘብ ዘጠፋፍእ ሰብ ስለዝፈትውን መሳርሒ ምኻኑ ስለዝኣምኑን ብዙሕ ጸገም ኣይገብርሉን፡፡
5. ሓጎስ ተከስተ ኣባይ (ኮሎኔል) ኣብ ብላክ ሊስት ተራ ቁጽሪ 66 ዝተመዝገበ ገዲም ተጋዳላይ ህ.ግ ኮይኑ ኣባል ፍሉይ ቤት ፍርዲ ዝነበረ ኣብዚ እዋን ዝደስከለ ውልቀ ሰብ እዩ፡፡ ምስ ዘይቃደውዎ ሓለፍቲ ስለዝራኸብን ብጋህዲ “ንሕና ኣብ ልዕሊ ህዝብና ክንፈርድ ዓቕሚ የብልናን፡ ናይ ሕጊ ኣፍልጦ የብልናን፡ መንግስቲ ክንመሃር ድሌት የብሉን 8ይ ክፍሊ ኮይነ ኣንጻር ሕልናይ ክፈርድ ይግደድ ኣለኹ” እንዳበለ ስለዘዕዘምዘመ ብሚስጢራዊ ኮድ 01 (ብትእዛዝ ኢሳይያስ) ኣብ 2006 ኣብ ብላክ ሊስት ኣትዩ፡፡
6. ዘፈሩ ወልደገብሪኤል ሓጎስ (ሌ/ኮሎኔል) ኣብ ብላክ ሊስት ተ.ቁጽሪ 71 ተመዝጊቡ ዝርከብ ኣብ ቤ/ጽ ሚኒስተር ሚኒስትሪ ምክልኻል ባለነኪ ሓላፊ ጨንፈር ምምሕዳር እዩ፡፡
7. ስዩም መስፍን ግርመ (ኮሎኔል) ኣብ ብላክ ሊስት ቁጽሪ 73 ዝርከብ ኣብ ባለነኪ ምስ በዓል ባይናንክን ተመስገን በርሀን ብስም ኢንስፔጀክሽን ተደርብዩ ዝርከብ ገዲም ተጋዳላይ እዩ፡፡
8. ተከስተ ገብረመድህን በኹረ (ኮሎኔል) ኣብ ብላክ ሊስት ቁጽሪ 68 ዝርከብ ዳኛ ፍሉይ ቤ/ፍርዲ እዩ፡፡
9. ስውእ እድሪስ መሓመድ ዓሊ ፡ ባህር ድምጻዊ እድሪስ ዝምለክት ኣብዛ ፔጅ ካብ ማእሰርቱ ክሳብ መስዋእቱ ዝነበረ ፍጻመታት ገለጸ ነይረ፡፡ ብትእዛዝ ወኪል ሃ/ድሕነት ብሚስጣራዊ ኮድ 02 ኣብ ብላክ ሊስት ቁጽሪ 77 ተመዝጊቡ ነይሩ፡፡
10. ኣማረ ረድሀይ ሃይለምኪኤል- ወዲ ረደሀይ (ሌ/ኮሎኔል) ኣብ ክፍሊ ኢሜግረሽንን ዜግነትን ኣብ ብላክ ሊስት ቁጽሪ 75 ዝተመዝገበ ናይ 1981 ገዲም ተጋዳላይ ጀብሃ ኮይኑ ካብቶም ጠንቅን ሳዕቤንን ኩነታት ምስ ኢትዮጵያ ሚስጢር ዝፈልጥ እዩ፡፡ ምስ ሜ/ጀነራል ብርሃነ ገብረዝጊሄር ብዝነበሮ ጥቡቕ ርክብ ተጠርጢሩ ኣብ እዋን ምቕያድ ጉጅለ 15 ስውር ክትትል ክግበረሉ ድሕሪ ምጽናሕ ካብ መዝነቱ ተኣሊዩ ክሳብ ሕጂ ደስኪሉ ናይ መስተ (ኣልኮሊዛቶ) ኮይኑ ተስፋ ዝቆረጸ ሰብ እዩ፡፡
11. ተኽለ ፍትዊ ከፈላ -ወዲ ፍትዊ (ሌ/ኮሎኔል) ኣብ ብላክ ሊስት ኣብ ቁጽሪ 67 ተጠቒሱ ዝርከብ ገዲም ተጋዳላይ ጀብሃ ነበር እዩ፡፡ ከም ወዲ ረደሀይ ካብቶም ጠንቅን ሳዕቤንን ኩነታት ምስ ኢትዮጵያ ሚስጢር ዝፈልጥን ኣብ ፈላሚ ኩናት ባድመ ዕቑር ሰራዊት መሪሑ ዝተሳተፈ ኣባል ስለያ ምክለኻል እዩ፡፡ ምስ ሜ/ጀነራል ብርሃነ ገብረጊሄር ብዝነበሮ ጥቡቕ ርክብ ተጠርጢሩ ኣብ እዋን ምቕያድ ኣባላት ጉጅለ 15 ብወኪል ሃገራዊ ድሕነት ስውር ክትትል ክግበረሉ ድሕሪ ምጽናሕ ካብ መዝነቱ ተኣሊዩ ክሳብ ሕጂ ደስኪሉ ኢዱ ንምጽወታ ዘርጊሑ “ሃቡና” ክብል ዝውዕል ናይ መስተ ሰብ ኮይኑ ኣሎ፡፡
12. ኣስመላሽ ኣብርሃ ወልዱ (ኣስመላሽ ዓድዋ)፡ ኣብ ብላክ ሊስት ኣብ ቁጽሪ 81 ሰፊሩ ዝርከብ ዳርጋ ኩሉ ህዝቢ ኤርትራ ዝፈልጦን ምፍላጥ ዘየድልዮን ኣብ 1979 ኣብ ህ.ግ ዝተሰለፈን ካብ 1982 ጀሚሩ ከኣ ኣብ እንዳ ዜና ተመዲቡ ኣብ ዝተፈላለየ ጽፍሕታት ዘገልገለ ገዲም ተጋዳላይን ኣፈኛ ፕሮፖጋንዳ ህግደፍን ሓላፊ ክፍሊ ቴሌቭዥንን እዩ፡፡ ዘይከምቲ ኣብ ሓተታን ዜናን እንዕዘቦ ርእሰ ተኣማንነት ካብ ዘገልገሎ ዝተጋደሎን ንላዕሊ “ዓጋመ ከይበሃል” ኩሉ ግዜ ኣብ ቅልውላው መንነት ዝተሸመ ኣስመላሽ፡ ኣብ ሓደ እዋን ብኢሳይያስ እንዳተጸፍዐ፡ ኣብ ካልእ እዋን ብዓሊ ዓብዱ እንዳተዋረደ፡ መዋእሉ ብክቱር ጭንቀት ዕድሚኡ ዝወድአ ጋዜጠኛ እዩ፡፡ ኣስመላሽ ኣብ ብላክ ሊስት ክኣቱ ኣብ 2003 ካብ ቤ/ጽ ፕረሲደንት ዝተኣዘዘ ኮይኑ ድሕሪ ምህዳም ዓሊ ዓብዱን ድሕሪ ስርሒት ፎርቶን ከኣ ክልተ ግዜ ንክፍሊ ኢሜግረሽን ተሓቢሩ ነይሩ፡፡ (ብዛዕባ ኣስመላሽ ኣብርሃ ብመሰረት ግዜ ሰሌዳይ ሓደ መዓልቲ ምሉእ ሓበሬታ ክፍንወልኩም እየ፡፡)
13. እያሱ ተወልደመድህን ንጉሰ ኣብ ብላክ ሊስት ኣብ ተራ ቁጽሪ 76 ዝተመዝገበ ኣባል 9ይ ዙርያ ሃገራዊ ኣገልግሎትን ኣብ ሚ/ሪ ዜና ሓላፊ ጨንፈር ማሕበራዊ ጉዳያት ዝነበረ ጋዜጠኛ እዩ፡፡ ኣብ ቀረባ ንዝተወሰነ መዓልታት ተኣሲሩ ከምተፈተሐ ይፈልጥ፡፡
14. ድምጻዊ ርእሶም ገብረገርግሽ (ወዲ ጋብር)፡ መብዛሕትና ካብ እዋን መግዛእቲ ጀሚሩ ብዝተፈላለዩ ድርፍታቱ እንፈልጦ ኣብ ከባቢ 2009 ብስግረ ዶብ ምውጽኡ ዝተረጋገጸ እዩ፡፡
15. ኮኮን ሎዊ ፈካክ (ተለንተ) ኣውቲስታን ጋርድን ጀነራል ስብሓት ኢፍሬም ነይሩ ሕጂ ከኣ ምስ ፍሊጶስ ዝነጥፍ ኣባል ብሄር ኩናማ እዩ፡፡ እዚ ምስ ምምስራት ጉጅለ ኩናማ ኣብ 2004 ብኮድ ቁጽሪ 03 ተሰኒዩ ስሙ ናብ ክፍሊ ኢሜግረሽን ተመሓላሊፉ፡፡
ክብራት ኣንበብቲ!!! “ንዝኣመነ ብሴፍ፡ ንዘይኣመነ ብሴፍ” ዝመትከሉ ኢሳይያስ ይትረፍ ዶ ንዘገልገሎ ናይ ባዕሉ ጽላሎት እውን ኣይኣምንን፡፡ ምናልባሽ ገለኹም ዝርዝሩ ምስ እትሪኡ ክገርመኩም ይኽእል ይኾውን፡፡ እቲ ሓቂ ግን እዚ እዩ፡፡ ከምተወሳኺ ሎሚ ብቀጥታ ካብ ክፍሊ ብላክ ሊስት ዝተወሰደ በዓል ወዲ ጉላይን ካልኦትን ዘለውዎ ተላቃቢ ኣሰንየልኩም ኣለኹ፡፡ ናይቶም ዝተረፉ ኣብ ብላክ ሊስት ዝተመዝገቡ ሰባት ትፈልጥዎ እንተሎ ብ Inbox & Comment ክትገልጽዎ ትኽእሉ ኢኹም፡፡


text:
ጥርዓን ናብ “ቤትስልጣን ኣቤቱታ ኣድልዎ”
(Anmälan till DO)
ናብ “ቤትስልጣን ኣቤቱታ ኣድልዎ” (DO) ብኸመይ ጥርዓን ክተቕርብ ከም ትኽእልን፤ ጥርዓንካ እንታይ ውጽኢት ከም ዘውህብን፤ ኣብዚ ሓበሬታ ክትረክብ ኢኻ። ኣብ ርእሲኡውን፡ ብዛዕባ’ቶም ጥርዓናት ክቕበሉን ኣብ ጉዳያት ኣድልዎ ውን መምርሒ ኪህቡኻ ዚኽእሉ ካልኦት ተዋሳእቲ ትካላትን፤ ክነዘንትወልካ ኢና። ኣብ ማሕበር ሰራሕተኛታት ኣባል ምስ ትኸውን፥ እሞ ኣብ ስራሕካ ኣድልዎ ከም ዝተፈጸመካ ኰይኑ ምስ ዚስመዓካ፥ ብቐዳምነት ምስቲ ናትካ ማሕበር ሰራሕተኛታት ድኣ ርክብ ግበር።
ነዚ ዚስዕብ ነገራት፡ ጥርዓን ክተቕርበሉ ትኽእል ኢኻ
(Det här kan du anmäla)
ኣብ ልዕሌኻ/ኺ ወይ ካልእ ትፈልጦ ሰብ፥ ብምኽንያት ጾታ፡ ጾታዊ-መንነት ወይ ጾታዊ-ገላጽነት፡ ዓሌታዊ እንታውነት፡ ሃይማኖት፡ ስንክልና፡ ጾታዊ-ዝምባሌ ወይ ዕድመ፥ ኣድልዎን ግህሰተ-ክብርን ኣጋጢሙዶ ይፈልጥ? ከምኡ እንተ ዀይኑ፥ ንሱ ኣድልዎ እዩ። ናብ "ቤትስልጣን ኣቤቱታ ኣድልዎ" (DO) ወይ ናብቲ "ጸረ-ኣድልዎ ቢይሮ" (antidiskrimineringsbyrå) ጥርዓን ክተቕርብ/ቢ ትኽእል ኢኻ። ምስ ናይ ወላድነት-ዕረፍትኺ ብዝትሕሓዝ፥ ኣብ ልዕሌኺ ብወሃብ-ስራሕ ኣድልዎ ተፈጺሙ እንተ ዀይኑ ውን፥ ጥርዓን ክተቕርቢ ትኽእሊ ኢኺ። ነቲ ጥርዓን ክተቕርበሉ ትደሊ ፍጻሜ ወይ ፍጻሜታት፥ ግቡእ ዝዀነ ስነዳ ክትገብረሉ ኣገዳሲ እዩ። ጸኒሕካ ኣብቲ ጉዳይካ ከም ምመማሳኸሪ ከገልግል ዚኽእል ካልእ ሓበሬታ ውን ኣዋህልል ኢኻ። ነቲ እተቕርቦ ክሲ ከረጋግጽ ዚኽእል፥ ንኣብነት ብኤ-ፖስት ወይ ብኤስ.ኤም.ኤስ. ዝተላእከልካ መልእኽቲ፥ ወይ ውን ዝተቐድሐ ድምጺ ክኸውን ይኽእል እዩ።
ጥርዓን ምስ ኣቕረብኩ እንታይ'ዩ ዚፍጸም?
(Vad händer om jag gör en anmälan?)
ንሕና ኣብ ዓመት ኣስታት 2000 ዝዀኑ ጥርዓናት ንረክብ ኢና። እቶም ናትና መርመርቲ ጉዳያት፥ እቲ ንስኻን (ንስኺን) ካልኦትን ዘቕረብኩሞ ጥርዓናት፥ "ብቤትስልጣን ኣቤቱታ ኣድልዎ" (DO) መጽናዕቲን ምቁጽጽርን ምግባር ዘድሊ ምዃኑ ንምውሳን፥ ንዅሉ'ቲ ዝኣተወ ጥርዓናት የንብብዎ። ሓደ ጥርዓን ንኽጽናዕ እንተደኣ ሓሊፉ ጥራይ'ዩ ንሕና፥ እቲ ጥርዓን ቀሪቡሉ ዘሎ ትካል፡ ብርግጽነት ኣድልዎ ከም ዝፈጸመን ከም ዘይፈጸመን መርገጺ ክንወስደሉ ንኽእል።
ነቶም መጽናዕቲ ንኽግበረሎም ዘይሓለፉ ጥርዓናት ድማ፥ ኣብቲ ንሕና ሕብረትሰብ ንምቕያር እንገብሮ ጻዕሪ፥ ኣብኡ ንጥቀመሎም ኢና። እዚ ማለት ድማ ንኣብነት፥ ፍልጠትና ከም ዝዓቢ ብምግባር፡ ንወሰንቲ-ኣካላት ክንምህርን ክንጸሉን፥ ወይ ውን ነቲ ኣብ ወሃብቲ-ስራሕ ናይ ምዕሩይ መሰላትን ዕድላትን ክህሉ ዚግበር ስራሕ ንምሕጋዝ፥ ናይ መሳርሒ-ሜላታት ንምምዕባል ንጥቀመሎም ኢና።
ኣስታት 10 % ካብቶም ጥርዓናት፡ ንሕና መጽናዕቲን ምቁጽጻርን ንኽንገብር ዘምርሑ እዮም። ኣብ ውሽጢ ሓደ ዓመት ውን፥ ንውሑድ ክፋል ናይቲ ጥርዓናት (ኣስታት 1 % ናይቶም ጥርዓናት)፥ ናብ ቤት ፍርዲ ነቕርቦም ኢና።


text:
ፕረዝደንት ዶናልድ ትራምፕ ምስ ላዕለዋይ ዲፕሎማት ክረምሊን ድሕሪ ምርኻቦም “ፅቡቕ ርክብ ነይሩ” ኢሎም።
እዚ ከምዚ ኢሉ ኸሎ ኣብ መንጎ ናይ 2016 ዓ.ም ወፍሪ ፕረዝደንታዊ ምርጫ ኣሜሪካን ሞስኮን ነይሩ ንዝበሃል ምትእስሳር ይምርምር ናይ ዘሎ ፌደራላዊ ቢሮ ምርመራ ዳይረክተር ካብ መዝነቶም ድሕሪ ምብራሮም ድሕሪ ሓደ መዓልቲ’ዩ ፕረዝደንት ትራምፕ ምስ ላዕለዋይ ዲፕሎማት ሩስያ ኣብ ጉዳይ ምፍታሕ ግጭት ሶሪያ ተራኺቦም ዝተዘራረቡ።
ፕረዝደንት ትራምፕ ብዛዕባ እዚ ርኽብ ዝርዝር ሓበሬታ ኣይሃቡን፤ተስፋ ብዝሓዘ ገምጋሞም ሚኒስትር ላቭሮቭ ከምዚ ኢሎም።
“ብዛዕባ ሶሪያ ብዝርዝር ተዘራሪብና ኣለና።ካብ ግጭት ነፃ ዝኾኑ ከባቢታት ንምጥያሽ ብዛዕባ ዝተቐመጠ እማመ ኣብ ግምት ዘእተወ ዝርዝር ነገራት ተዘራሪብና።”
ቤተ መንግስቲ ዋይት ሃውስ ኣብ ዘውፅኦ ሓፂር መግለፂ ሩሲያ ግጭታት ሶሪያን ዩክሬይንን ንምፍታሕ ብዙሕ ክትሰርሕ ከምዘለዋ ትራምፕ ኣስሚሮምሉ ኣለው ይብል ።
እቲ ኣወንታዊ ጽምፀት ግን ርክባት ሞስኮን ዋሽንግተንን ካብ ፀገማት ዝርሓቐ እዩ ማለት ኣይኮነን ይብል ኣብ ብሩኪንግስ ኢንስቲቱሽን ክኢላ ጉዳያት ዝምድና ሩሲያ ስቲቨን ፒፈር።ኩነታት ዩክሬይን ሓዊሱ ብዙሓት ዕንቅፋታት ኣለው ይብሉ።
ሚኒስትር ላቭሮቭ ኣብ ናይ ትማሊ ጋዜጣዊ መግለፂኦም ሩሲያ ኣብ ፕረዝዳንታዊ ምርጫ ኣሜሪካ ኢዳ ኣእትያ እያ ንዝብል ንህዝቢ ኣሜሪካ ዘዋርድ ናይ ሓሶት ሓበሬታ እዩ ክብሉ ውዱቕ ገይሮምዎ ኣለው።
ሚኒስትር ላቭሮቭ ትማሊ ረቡዕ ምስ ሚኒስትር ጉዳያት ወፃኢ ሬክስ ቲለርሰን ኣብ ዝተራኸብሉ ምብራር ዳይረክተር ኤፍ ቢ ኣይ ጄምስ ኮሚ ኣብ ርክባት ክልቲአን ሃገራት ብዛዕባ ዝህልዎ ፅልዋ ብጋዜጠኛ ሕቶ ቀሪቡሎም እንተነበረ እኳ ዘይሰምዑ ንምምሳል ‘ተባሪሩ ድዩ?ትቅልድ ዲኻ ዘለኻ?” ክብሉ ነቲ ጋዜጠኛ መሊሶም ክሓትዎ ተሰሚዖም ኣለው።


text:
ኣብ ጽላል ማሕበራዊ-ውሕስነት ክትዕቆቡ ይግባእኩም ድዩ ወይስ ኣይፋሉን ንዝብል ዝውስን፡ በዓል-መዚ ማሕበራዊ-ውሕስነት (Försäkringskassan) እዩ። በዓል-መዚ ማሕበራዊ-ውሕስነት መንግስታዊ ትካል እዩ። እዚ ትካል ውን እዩ ነቲ ዝወሃብ ገንዘብ ዝኸፍሎ። በዓል-መዚ ጉዳያት ጡረታ (Pensionsmyndigheten) ክፍሊት-ጡረታን ካልእ ንኣረጋውያን ዝግበር ድጋፋትን ይኸፍል።
ንፈለማ ግዜ ገንዘባዊ ሓገዝ ክትሓትት ከሎኻ እቲ ናይ ውሕስነት ካሳ እዩ መሰል ኣሎካን ዘይብልካን ምዃኑ ዘጽንዕ። እዞም ዚስዕቡ ገለ-ገለ ኣብነታት ካብ’ቶም ቤ/ጽ ውሕስነት ካሳ ዚኸፍሎም ኢዮም፣
ገዛ ሓገዝ ክራይ-ገዛ (Bostadsbidrag)
ትሑት ኣታዊ ምስ ዚህልወካ ኣብ ሃገር ሽወደን እተመዝገብካ ድማ ምስ እትኸውን ካብ ውሕስነት ካሳ ንኽራይ ዝኸውን ሓገዝ ትረክብ ኢኻ። እዚ ኸኣ ሓገዝ ክራይ ገዛ ይብሃል። ህጻናት ምስ ዚህልዉኻውን ሓገዝ ክራይ ትረክብ ኢኻ። እቲ እትረኽቦ ሓገዝ እቲ ብዝሒ ኣባላት ስድራቤት እዩ ዚውስኖ። ከምኡውን ዋጋ ክራይ ገዛን ብዝሒ እቶትካን ይውስኖ እዩ። ዕድመኻ ኣብ መንጎ 18ን 29ን እንተ ኾይኑ፡ ሓገዝ ክራይ-ገዛ ክትወስድ መሰል ኣለካ። ንውሕስነት ካሳ ብዛዕባ ኣብ እቶትካ ዚረአ ለውጢ እንተሎ ክትሕብሮም ይግባእ፡ እንተ ዘይኮይኑ ኣብ ዕዳ ክትኣቱ ትኽእል ኢኻ።
ስእሊ: Colourbox
ንወለዲ ዚውሃብ ሓገዝ
ንኣኺ ወላዲት ዝኾንክን ወይ ወላዲት እትኾንን ሰብ ዚወሃብ ገንዘባዊ ሓገዝ ኣሎ። ንስኺ ነፍሰጾር እንተ ኾይንኪ እሞ ስራሕኪ ኣዝዩ ጽንኩር ኮይኑ ዕማም ክትቅይሪ ኣኽእሎ እንተ ዘይብልኪ፡ መተካእታ ደሞዝ ጥንሲ (graviditetspenning) ክትወሃቢ መሰል ኣሎኪ።
ቆልዓ ምስ እትወልዱ፡ ድጋፍ መተካእታ ደሞዝ ንወለዲን (Föräldrapenning) ግዝያዊ ድጋፍ ደሞዝ ንወለድን (Föräldrapenning) ክወሃበኩም ይኽእል። ብመሰረት ናይዚ ከኣ፡ 480 መዓልታት ድጋፍ መተካእታ ደሞዝ ወለዲ እንዳወሰድኩም ኣመት ዕሸል ውላድኩም ትገብሩ። ዝሓመመ ውላድኩም ንምእላይ ካብ ስራሕ እትቦኽሩሉ ግዜ ውን እዚ ድጋፍ ይወሃብኩም እዩ። እዚ መሰል`ዚ እቲ ቆልዓ ዓሰርተው-ክልተ ዓመት ምስ መልአ ጠጠው ይብል።
ኩሉ ወላዲ ናይ ቆልዓ ገንዘባዊ ሓገዝ ኪረክብ መሰል ኣለዎ። እዚ ወርሒ-ወርሒ ዝኽፈል ሓገዝ ቆልዑ፡ ንሓደ ቆልዓ 1050 ክሮነር እዩ። እዚ ሓገዝ`ዚ ነቶም ትሕቲ 16 ዓመት ዝኾኑ ቆልዑ ጥራይ እዩ ዝኽፈል። ብዙሓት ቆልዑ ምስ ዚህልዉኩም ተወሳኺ ሓገዝ ቆልዑ (Flerbarnstillägg) ይወሃበኩም። ወለዲ ሓባራዊ ሓላፍነት ናይ ቆልዑ ምስ ዝህልዎም ነቲ ናይ ቆልዑ ሓገዝ ክማቐልዎ ኣለዎም።
ውላድካ ናይ ስንክልና ጸገም ምስ ዚህሉዎ እተፈላለየ ረድኤት ክትረክብ መሰል ኣሎካ። ስንኩል ውላድ ዘለዎም ወለዲ ናይ ክንክን ሓገዝ ይረኽቡ።
< ናብቲ ዝሓለፈ ገጽ
ናብቲ ዚቕጽል ገጽ >
ናብቲ መውጽእ ኣርእስቲ ተመለስ


text:
ባራክ ኦባማ "ተረካቢ ሓደራ" ኔልሰን ማንደላ ኮይኖም ዘረባ ከስምዑ ተዓዲሞም
ፕረዚደንት አመሪካ ነበር ባራክ ኦባማ "ተረካቢ ሓደራ" ኔልሰን ማንደላ ኮይኖም ዘረባ ከስምዑ ተዓዲሞም።
ሓላፊ ፋውንዴሽን ኔልሰን ማንዴላ፡ ሴሎ ሃታንግ ከምዝበሉዎ፥ እቲ ማእኸል ነዚ መድረኽ ዝምጥን ትኽክለኛ "ኣፍሪካዊ ተረካቢ ሓደራ" ከተኣላልሽ ቀንዩ።
"ካብ ኢድ ማዲባ ስልጣን ካብ ዝተቐበለ ሰብ ወፃኢ ንማንዴላ ክትክእ ዝኽእል ካሊእ ተረካቢ ሓደራ መን ክኸውን ይኽእል ዝብል ብዙሕ ክንሓስበሉ ፀኒሕና" ኢሎም።
እቲ ትምህርቲ ኣፈላለያት ኣብ ምፅባብ፥ ርእየተ ዓለም መሰረት ገይርካ ኣብ ምስራሕን ጭቆናን ዘይማዕርነትን ንምቅላስን ዘኽእል ጥጡሕ ባይታ ኣብ ምፍጣር ዝጠመተ እዩ።
ሚስተር ሃታንግ ንኤ ኤፍ ፒ ከምዝገለፁዎ፥ ብ2008 ኣቆፃፅራ ኣውሮፓውያን ባራክ ኦባማ መረፃ አመሪካ ኣብ ዝተዓወትሉ እዋን ማንዴላ ብጣዕሚ ተሓጒሶም ምንባሮም አዛኻኺሮም።
"ናይ ክልቲኦም ሓደራ ናብ ሓደ ምምፃእ ንኣፍሪካውያን ዓብይ ረብሓ ከምዝህልዎ ይኣምን" ድማ ኢሎም።
ማንዴላ ኣብ ደቡብ ኣፍሪካ ሰፊኑ ዝነበረ ዓሌታዊ ስረዓት ኣፓርታይድ ድሕሪ ጠጠው ምባሉ ኣብታ ሃገር ናይ መጀመርታ ፀሊም ፕረዚደንት ኮይኖም ተመሪፆም።
ንሓርነት ፀለምቲ 27 ዓመት ሙሉእ ኣብ ቤት ማእሰርቲ ዘሕለፉ ማንዴላ፥ ብ2013 ኣብ 95 ዓመቶም ካብዚ ዓለም ተፈልዮም።


text:
ንዓመታት ዝኣክል ኣብ ሃገራዊ ኣገልግሎት ድሕሪ ምጽናሕ ; ካብቲ ዝነብርኩዎ ቤት ጽሕፈት ክፋኖ ብዙሕ ጽዒረ ክኾነለይ ግን ኣይከኣለን። መወዳእትኡ ከኣ ቤተሰብይ ንዝኾነ ሓላፊ ኩነታተይ ኣካፊለዮ ። ክንርእዮ ኢና ኢሉ ብዙሕ ተስፋ ከይሃበ ሰዲዱኒ። ንሱ ኣብ ካልእ ቤት ጽሕፈት እዩ ዝሰርሕ ኔሩ። ኣብቲ ዝነበርኩዎ ቤት ጽሕፈት ግን ዝፈልጦ ሓላፊ ኔርዎ። ድሕሪ ገለ ሰሙናት ከኣ ናብ ገዝኡ ጸዊዑኒ። ምጥያስ ደውኢሉ እዩ ዘሎ ግን ድሕሪ ቁሩብ ኣዋርሕ ክጅምር እዩ ፣ ስምኪ ምስቶም ዝጣየሱ ከእትዎ ገለ ገንዘብ እንተ ሂብናዮም ክገብሩልና ይኽእሉ እዮም ኢሉኒ። ገንዘብ ኣይነበረንን ግን ሕራይ ጸገም የለን ይጣየስ ጥራይ ኢለዮ። ዝኸፈልኩ ከፊለ ክጣየስ ኣለኒ ኢለ ንስድራይ እየ እቲ ሓሳብ ኣካፊለዮም። ንዓመታት ብነጻ ዘገልገልኩዎ ከይኣኽለኒ ከፊልኪ ኢኺ ትገላገሊ ተባሂለ። ዝገብሮ ነገር ኣይነበረንን ክኸፍል ነይሩኒ።
ገንዘብ ኣይነበረንን ንስድራይ ከኣ ኣማኺረዮም። ወላዲተይ ድማ ንኣብ ኣሜሪካ ዝቕመጥ ቤተሰብ ደዊላ ብዛዕባ እቲ ጉዳይ ኣዕሊላቶ። መጀመርያ ብጣዕሚ ሓሪቑ ። ግና ንሱውን ክጣየስን ካብ ኤርትራ ክወጽእን ብጣዕሚ ድልየት ስለዝነበሮ ነቲ ሓሳብ ተቐቢልዎ ። 50 ሽሕ ከፊሉለይ ከኣ ክጣየስ በቒዐ። ፓስፖርት ኣውጺኤ ድማ ናብ ሱዳን ኣምሪሔ። ሱዳን ሰሙን ምስጸናሕኩ ብዙሕ ናይ ጭውያ ወረታት ክሰምዕ ምስ ስለዝጀመርኩ ናብ ኢትዮጵያ ክኸይድ ወሲነ። ኣብ ካርቱም ዝርከብ መዓርፎ-ኣውቶቡስ ከይደ ትኬት ናብ ኢትዮጵያ ኣቑሪጸ። ዝፈልጦ ወልሓደ ኣይነበረንን ግን በዚ መንገዲ ዝኸዱ ዝፈልጦም ሰባት ደሓን እዩ ብዙሕ ጸገም የብሉን ስለዝበሉኒ ተበጊሰ። ጉዕዞ ተጀሚሩ ። ኣብ ኬላታት ንኣባላት ጸጥታ ሱዳን ብላዕ እንዳሃብና ሓሊፍና። ከምዚ እንዳ በልና ናብ ገዳርፍ ምስ በጻሕና ናብ መተማ ሓጹር ተሳጊርና ኣቲና። እቶም ወትሃደራት ናይ ሱዳን ከኣ ናብቶም ወትሃደራት ኢትዮጵያ ኣረኪቦምና።
ወተሃደራት ኢትዮጵያ ምስ ተቐበሉና ናብ ሆቴል’ዮም ወሲዶምና ። መንግስቲ ንስደተኛታት ዝሃበና ባጀት ስለዘየለ ባዕልኹም ኢኹም ንዘድልየኩም ነገራት ኮነ ናይ መደቐሲኹም ትኸፍሉዎ ኢሎምና። ናይ መደቀሲ ከፊልና ከኣ ምስ ካልአይተይ ክፍሊ ሒዝና። ኣብኡ ልዕሊ ሰሙን ጸኒሕና ። ቀስ ብቐስ እውን ካልኦት ከማና ስደተኛታት ክውሰኹና ጀሚሮም ። ኣኪቦም ከኣ ናብ እንዳ ኣባጉና ፡ ኣብኡ ናብ ዝርከብ ቤት ጽሕፈት ላዕለዋይ ወኪል ንጉዳይ ስደተኛታት ማለት UNHCR ኣረኪቦምና ሻቡ’ውን ተመዝጊብና። ካብዚ ቀጺለ ናብ ዓዲ ሓሩሽ መዓስከር ስደተኛታት ወሲዶምኒ። ኣብ መዓስከር ስደተኛታት ዓዲ ሓሩሽ ሰለስት ወርሒ ምስ ጸናሕኩ ፋክስ ካብ ዓርከይ ካብ ማልታ ተላኢኩኒ ከኣ ናብ ኣዲስ ኣበባ መጺኤ። ናብ ኣዲስ ኣበባ ምስ መጻኩ ንሱውን ካብ ማልታ መጺኡ። ኣብ ኣዲስ ኣበባ ከኣ ተመርዒና ወሊድና ከኣ።
ምስ በዓል-ቤተይ ክጽንበር ሕጋዊ መስርሕ እንዳ ተጸበኹ ፡ ዓዲ ክቕይር እየ ናብ ኣሜርካ እሞ ናብኡ ክወስደኪ እየ ድሕሪ ምባል ንዓመታት ተጸብየዮ። ከም ዝበሎ ዓዲ ቀይሩ ናብ ኣሜርካ ከኣ ኣትዩ። ኣሜርካ ምስ ኣተወ ሕጋዊ መንገዲ ናብ ሰብኣየይ ጀሚረ። ፕሮሰስ ተጀሚሩ ቆልዓይ እንዳ ኣኣዕበኹ ከለኹ ከኣ ኤምባሲ ኣሜሪካ ጸዊዖምኒ። ኣብ ሓምለ 2014 እዩ ኔሩ ፣ ሪጋይ ተጸብየ ከኣ ነሓሰ ቃለ-መሕትት ጌረ። ድሕሪ ቃለ-መሕትትውን ናይ ሕክምና ግበሪ ተባሂለ ፣ እዚውን ጌረ። እዚ ጌረ ከኣ ቪዛይ ክመጽእን ናብ ሰብኣየይ ክኸይድ እንዳ ተጸበኹ ዘይሓሰብኩዎ ተሌፎን ተደዊሉኒ።
ሰብኣይኪ ወረቐትኪ ደው ኣቢሉዎ እዩ ኢሎምኒ። ዝሓስቦን ዝገብሮን እዩ ጠፊኡኒ። ስድራቤቱ መርዓና ከምዘይደለይዎን ከምዘይደገፍዎን ይፈልጥ ኔረ እየ። ንሱ ግና ንሓሳባቶም ነጺጉ ተመርዒና ወሊድና። ኣብ ልዕሊ እዚ ከኣ ስለዝወለድኩ ጨኪኑ ከምኡ ይገብረኒ ኣይበልኩን ኔረ። ኣቐዲሙ ገለ ነገራት ይገብር ኔሩ እዩ ግን ክሳዕ ክንድኡ ይበጽሕ ኣይበልኩን እምበር ከም ሰብ ሓዳር መጠን ገለ ነገራት ነናይ ውልቅና ዘየሰማምዓና ነገራት ኔሩ እዩ። እታ ዝኸበደት ግና ንወደይ ምስ ወለድኩዎ ጌና ኣብ ሆስፒታል ከለኹ ፣ ምስ ነገርዎ ወደይ ኣይኮነን ኢሉ ኔሩ እዩ። እዚ ዘግበሮ ከኣ ኣብ ሸውዓተ ወርሒ ወደና ስለዝተወልደ እዩ።
ከም ዝሓረስኩ ምስ ፈለጠ ፡ ጌና ካብ ዓራት ክትእስ ይኽእለሉ ኣብ ዘይነበርኩ እዋን እዚ ቆልዓ ኣይኣመንኩሉን ኢሉኒ ነይሩ እዩ። ከምዚ ምስበለኒ ብዙሕ ሽግር እየ የሕሊፈ። ኣብ ኢትዮጵያ ዝነብሩ ቤተሰቡ ከኣ ከማኡ እንተኾይኑ ናይ ዲኤንኤ መርመራ ይገበር ኢሎም። ንስኻ ግን ጽባሕ ንግሆ ከይትሓፍር ኢሎሞ። ከምዚ ምስበልዎ ግን በቃ ተጋግየ እየ ፣ ኣብ ሸውዓተ ወርሒ ስለዝተወልደ እየ እምበር ደሓን ኣይትግበር ወደይ እዩ ኢሉ። ከምዚ ምስበለ ከኣ ናባይ ደዊሉ ተጋግየ እየ ክወስደኪ እየ ኢሉኒ። ከምዚ ምስ በለኒ ደሃይ ከይገበረ ነዊሕ ግዜ ክጠፍእ ጀሚሩ። ይድውል እሞ ዝተፈላለየ ምኽንያታት እንዳ ኣምጸአ ከምዘይጠዓሞን ይሓምም ከምዝነበረን ይነግረኒ ኔሩ።
መወዳእታኡ ግና ጠቕላላ ጥፊኡ ተሌፎኑ ቀይርዋ ፣ ኣነ ይኹን ኣብ ኢትዮጵያ ዘለዉ ቤተሰቡ ክንረኽቦ ኣይከኣልናን። እቲ ኣብ ኣሜርካ ዝነብር ቤተሰበይ ኣነ ክኸፍለካ የእትዋ ጥራይ ኢልዎ። መጀመርያ ዝብሎ ዝነበረ ኣብዚ እንተመጺኣ ምስካልእ ክትምርዓው እንድያ ይብሎ ኔሩ ጸኒሑ ግና ኣብዚ ክትመጽእ ኣይደልያን እየ ኢልዎ። መወዳእትኡ ኩሉ ሰብ ረብሪቡ ገዲፍዎ። ኣነ ዘገብሮ ነገር ኣይነበረንን ። ቆልዓ ሒዘ ስለዝኸበደኒ ድማ ናብ ቤት ጽሕፈት ስደተኛታትን ተመለስትን (ARRA) ብምኻድ ጸገማተይን ዝጎነፈኒ ሽግርን የዕሊለዮም። ጉዳየይ ሰሚዖም ከኣ ናብ ናይ ነርዎይ ግብረ ሰናይ ማሕበር ሰዲዶምኒ። ንሶም ከኣ ንሓደ ዓመት ዝኣክል ወርሓዊ ሓደ ሽሕ ብር እንዳሃቡ ሓጊዞሙኒ። ካልኦት ውልቀሰባትውን ጉዳየይ ፈሊጦም ሓገዝ ጌሮምለይን ይገብሩለይን ኣለዉ።
እዚ ኩሉ ክጋጥም ከሎ ኣብ ኣእሙሮይ ዝመላለስ ሓሳብ ኣሎ። ዝመላለሰ ሓሳብ ናይ ባሕሪ እዩ። ብባሕሪ ከይደ ንኩሉ ጸገማተይ መፍትሒ ዝረክብ ኮይኑ እዩ ዝስመዓኒ ። ርግጸኛ እየ ከኣ ምረኸብኩ ኔረ። ግና ወደይ ንኢሽተይ ምዃኑን ንሱ ብዘይገበሮ ሓጢያት ከኣ ናብ ጸገምን መከራን ከእትዎ ካብ ዝብል ንሰለስተ ዓመታት ጸኒሔ። ኣብዚ እዋን ግና መደባተይ ከምኡ እዩ ዘሎ። ሰብኣየይ ኣስመራ ከይዱ ከምዝተመርዓወ ሰሚዔ ኣነ ከኣ ሕጋዊ ናይ ፍትሕ መስርሕ ንሱ ኣብዘይብሉ ጌረ። ክሳዕ ሕጂ ናብ ልቡዶ ይምለስ ይኸውን ዝብል ተስፋ ኔሩኒ ሕጂ ግን ቀቢጸ ፣ ጭኪነ ከኣ ናብ ሊብያ ክብገስ ወሲነ።


text:
በስመ አብ ወወልድ ወመንፈስ ቅዱስ አሐዱ አምላክ!
“ዓስቢ ጾመ ፍልሰታ”
ጾመ ፍልሰታ፡ ናይ ቅድስት ድንግል ማርያም ጣዕማን ፍቕራን ዘኅድር፡ ጸጋን በረኸትን ዘውህብ እዩ።
ቅዱሳን ሓዋርያት ብምኽንያት እግዝእትነ ማርያም ክልተ ሱባኤ ምስ ጾሙ ሓሳብ ልቦም ሠሚርሎም በረኸት ተዓዲሎም እዮም። ኣሰሮም ተኸቲሎም ነዚ ቅዱሳን ሓዋርያት ዝጾምዎ ናይ እግዝእትነ ማርያም ጾም ዝጾሙ ሕዝበ ክርስቲያን ድማ በረኸት ሥጋን በረኸት ነፍስን ከምዝረኽቡ ኣብ ቅዱሳት መጻሕፍት ተመዝጊቡ ዘሎ ከምኡ’ውን ብዓይንኻ ኣብ ሕይወት ምእመናንን ምእመናትን ዝርአ እዩ። ኣብ መጽሓፈ ተኣምረ ማርያም ዝሰፈረ ታሪኽ ኣሎ፦
ብዙኃት ደቂ ዓዱ ዝጸልእዎን ዝንዕቅዎን፡ ሠናይ ግብሪ ዘይፍጽም ዲያቆን ነበረ። ንወዳ ዘሥምር ሠናይ ግብሪ እኳ እንተ ዘይብሉ፡ ብኣማላድነታን ቃል ኪዳናን ብዘይ ንስሓ ከይመውት ክትረድኦን ከተድኅኖን ዕለታዊ ናብ ቤተ ክርስቲያን እናኸደ ይምኅፀና ነበረ። እግዚአብሔር ኣምላኽ፡ ናይ እግዝእትነ ማርያም ጣዕማን ፍቕራን ስለዘኅደረሉ፡ ነቂሑን ጸኒዑን ጾመ ፍልሰታ ይጸውም ነበረ።
ካብ ዕለታት ሓደ መዓልቲ፡ ጸላእቱ ክሳዕ ሞት ዘብጽሕ መከራ ቀጥቂጦም ኣሳቐይዎ፡ ንነፍሱ ካብ ሥጋኡ ክፈልይዎ ስለዘይከአሉ ግና ተገረሙ። ደጊሞም ድማ ብሴፍ ወቕዕዎ፣ ነፍሱ ካብ ሥጋኡ ኪፈልዩ ግና ኣይከኣሉን። እቲ ዲያቆን ከኣ “ዋላ’ኳ ንሥጋይ በብምታር እንተቘራረጽኩሞ፡ እግዝእትነ ማርያም ስለ ትሕልወኒ ንስሓ ከይኣተኹ ኣይመውትን እየ። ኣብ ሥልጣነ ክህነት ዘለዎ ቀሲስ ንኃጢኣተይ ተናዚዘ፡ ብንብዓት ተሓጺበ ተነሲሐ እየ ዝመውት” በሎም።
ሓደ ካብቶም ዝወቕዕዎ ድማ ኣብ ጥቓኦም ናብ ዘላ ዓዲ ከይዱ ካህን ኣምጽኣሉ። ኣብ ስቓይን ቓንዛን ከሎ ነቲ ካብ ሕፃንነቱ ጀሚሩ ክሳዕ እታ ዕለት እቲአ ዝገበሮ ኵሉ ኃጢኣቱ ኣብ ቅድሚ’ቲ ካህን ተናዚዙ ሥርየት ተቐበለ። ንስሓኡ ምስ ወድኤ ድማ ዓረፈ።
እቲ ዲያቆን ብኣማላድነት ክብርት እግዝእትነ ማርያም ተማኅፂኑ ከም ዘይኃፈረ፣ ብሥጋ እኳ እንተ ሞተ ብነፍስ ግና ከም ዝደኃነ ተረድኡ። ዕድሉ መደቡ ምስቶም ንእግዚአብሔር ዘሥመሩ ኾይኑ ድማ ብኽብሪ ተቐብረ።
በዚ ዝተፈጸመ ተኣምራት፡ እቶም ዝወቕዕዎ ሰባት ኣዝዮም ፈርሑ፣ ብዝገበርዎ ግብሪ’ውን ተጣዕሱ። ንስሓ ኣትዮም ድማ ኣብታ ብስም እግዝእትነ ማርያም ትጽዋዕ ቤተ ክርስቲያን ክሳዕ ዕለተ ሞቶም የገልግሉ ነበሩ።
ክብርት እግዝእትነ ማርያም ተገሊጻ ነቲ ኣብታ ሃገር ዝነበረ ኤጲስ ቆጶስ፡ ንዓፅሚ ዲያቆን ኣፍሊሱ ኣብ ክቡር መቓብር ምእመናን ብኽብሪ ክቐብሮ ነገረቶ። እቲ ኤጲስቆጶስ ምስ ኵሎም ካህናት ንእግዚአብሔር እናኣመስገኑ፡ ንቅድስት ድንግል ማርያም እናወደሱ ብስብሐትን ዓቢይ ሓጐስን ብኽብሪ ኣፍለስዎ። ብኣማላድነት እግዝእትነ ማርያም እመ ብርሃን ኣብ ቅድሚ እግዚአብሔር ንጹሕ ኮይኑ መንግሥተ ሰማያት ወረሰ። (ተአምረ ማርያም መበል 84)
ጸሎታን ምሕረት ፍቁር ወዳን ምስ ኵልና ሕዝበ ክርስቲያን ይኹን!!!
ወስብሐት ለእግዚአብሔር ልዑል፡
ወለወላዲቱ ድንግል፡
ወለመስቀሉ ክቡር ወኃያል፡ አሜን!!!


text:
ዘመነ ማቴዎስ ወንጌላዊ 2005 ዓ.ም ግእዝ (2012 ኣ.ፈ)
በስመ አብ ወወልድ ወመንፈስ ቅዱስ አሃዱ አምላክ አሜን!
ሓድሽ ልብን ሓድሽ መንፈስን ድማ ግበሩ ። ሕዝ. 18-31።
(Click for pdf)ወዲ ሰብ ንሥጋውን መንፈሳዊን ምንቅስቃሳቱ ብዝጥዕሞ መገዲ እግዚአብሔር ንዝሃቦን ንዝለወጠሉን ዘመን ቀመር እንዳውጸአ ይጥቐም። ንጊዚያት ካብ ሽራፍ ደቂቅ ስጋብ ሺሕ ዘመናት ኸፋፊሉ ይጥቀመሎም። ኣብዚ ዘመን ቀመር ንትማሊ የእርግ ንሎሚ ድማ ሓድሽ ይገብር። ዘመናት ምልውዋጦም ሰብ ናይ ሥራሕ እግዚአብሔር ከድንቅን መግቦቱ ከይርስዕን ይገብሮ። እግዚአብሔር ኣምላኽ ቃልኪዳኑን ፍጥረቱን ከምዘይርስዕ መግቦቱ ኩሉ ግዜ ንፍጥረታቱ ከምዘይፍለይ ንርኢ።
ቅዱስ ዳዊት  > መዝ.144 (145)፡15። ከምዝበለ ኣዋርሕን እንዳለዋወጠ፣ ብዝናብ እንዳብቆለ፣ ብጸሓይ እንዳኣብሰለ ንፍጥረታት ምግቦም ይህብ። እግዚአብሔር ኣምላኽ ዓመታት ኣይኣርግዎን ኣይልውጥዎን እዮም።  > መዝ.102፡27። ስለዚ ዓመታት ዝቐያየሩን ዝለዋወጡን፣ ዝውዱኡን ዝጅምሩን ንዓና ንደቂ ሰባት ጥራሕ እዮም።
ሓድሽ ዓመት ክረምቲ ተወዲኡ ዘራእቲ ዝፈርዩሉ፣ ዝናብ ክራማት ተወዲኡ ሲዒቡ ዝመጽእ ዝኽበር ሓድሽ ናይ ተስፋን ብሥራትን በዓል እዩ። ነዚ ኣመልኪቱ ቅዱስ ሰለሙን ከምዚ ይብል።  > መኃ.2፣11። ኣብ ሓድሽ ዓመት ዓመታት ጥራይ ዘይኮኑ ምድርውን ገጽታኣ ትልውጥ እያ። ዝነቀጸ ኣግራብን ዝነቀጸ መሬትን ሓምላይ ለምለም ይኸውን፣ ኣዝራትን ዕጽዋትን ብዕንበባ ንዘርኢ ፍረ ይበጽሑ። እዚ ከኣ ነዚ በዓል ምዕርጉን ድሙቅን ይገብሮ። መግቦቱ ከይንርስዕን ቃልኪዳኑ ከነኽብርን ኣምላከ ቅዱሳን እግዚአብሔር ኣዚዙና እዩ።
ስለዚ እዩ ቅድስቲ ቤተክርስቲያና ንበዓለ ቅዱስ ዮሓንስ ኣወደ ዓመት ብዝደመቀን ዝኸበረን ተኽብሮ ንምእመንኣ ከኽብርዎ ተምህሮም። ግና ሎሚ ሎሚ ዝርኣ ኣከባብራ በዓላትና ፍጹም መንፈሳዊ ዝተፈለዮ ፣ መንፈስ ሥጋዊ ክኸውን ግብረ እግዚአብሔር ፣ መግቦተ እግዚአብሔር ካብ ምሕሳብ ንላዕሊ ነገረ ሥጋ ጥራሕ ብምሕሳብ ከነኽብር ዝገቡሩና ብዙሕ ነገራት ይረኣዩን ይሰተውዓሉ እዮም። መጽሓፍ ቅዱስ ሓድሽ ዓመት ከመይ ከም ነኽብሮ ዝነግረና ነገር ኣሎ። ኣብ መገዲ ክርስትና ዘሎ ሰብ ነዚኦም ነጥብታት ብምርኣይ ንገዛእ ርእሱ ከመይ ምስትኽኻል ከምዝግባእ፣ ንሓድሽ ዓመት ከመይ ምቅባል ከምዝግበኣ። መጽሓፍ ቅዱስ ካብ ዘምህረና ቁምነገራት ከም እግዚአብሔር ፍቓድ ዝተወሰኑ ንርአ።
1.  > ኤፌ.4፣22።
ናይ ዓመታት ምቅይያር ኣባና ኣብ ክርስቲያዊ ሂወት ውሽጢ ለውጢ እንተ ዘይኣምጺኡ ፣ ከምዘለናዮ በቲ ኣረጊት ሰውነትና ንሓድሽ ዓመት እንድሕር ተቀቢሊናዮ ሎሚ ካብ ትማሊ ብምንታይ ይሓይሽ? ቅድም ዝነበሩና ልምድታት ሓጥያት እንተዘየወገድናዮም ሓድሽ ዓመት መጺኡ ማለት እንታይ እዩ ጥቅሙ? ሓድሽ ዓመት ክመጽእ ከሎ ኣብ ኣእምሮናን ክንሓስቦን ከነሰላስሎን ዝግበኣና ነገር ንመንፈሳዊ ሕይወትና ክንምሓየሽን ክንልወጥን ብመንፈሳዊነትና ክንዓቢ እዩ።
እዚኦም ሓሳባት ተግባራዊ ንምግባር ኣረጊት ኣንነትና ኣውጺእና ሓድሽ ሰብ ምልባስ የድልየና።  > ቆላ.3፣10።
ነቲ ኣረጊት፡ ሰብነት ምስ ኣረጊት
ግብሩ ክንገድፎ ከለናን፡ ነቲ ሓድሽ ሰብ ክንለብስ ከለናን እዩ፡ ነቲ ሓድስ ዓመት ሓድሽ ንገብሮ፡ እቲ ኣረጊት ሰብ ብምኽኒት ዝተመልአ
ስለዝኾነ ነቲ ዕድመ ዝሃቦ፡ ጊዜ ንዝኃበ ኣምላኽ እኳ ጊዜ ንኽንኅቦ ንጥቅምና ንበረከት ንዓና ከሎ ፣ ብምቅድመ ኩነትን ላዕልን ታሕትን እዩ። ኣረጊት ሰብ ንንስሓ ክንገሮ ከሎ  > ይብል። ብዛዕባ ቅዱስ ሥጋን ክቡር ደምን ኣምላኽና መድኃኒና ኢየሱስ ክንገሮ ከሎ  > ይብል።ዮሓ.6፣60። ናብ ቤት እግዚአብሔር ንኺድ ምስ ዝበሃል  > ይብል። ሉቃ.9፣59። ኢሉ ንገዛእ ርእሱ ብምኽንያት የትርፋ። እዚ ምስ እግዚአብሔር ዝፈላለዮ ኣረጊት ሰብነቱ ብሓድሽ ምቅያር ይግብኦ። ኣረጊት ሰብነትና ነፍስና ንኽትጸምእ ምኽንያት ኮይኑ እዩ።  > መዝ.63፣1። ስለዚ ነፍስና ካብ ጽምኢ ክትረዊ ብቃል እግዚአብሔር ክትርስርስ ምእንቲ ሓድሽ ሰብ ንልበስ። ሓዋርያ ቅዱስ ጳውሎስ <<ነቲ ቐደም እተመላለስክሙሉ ብትምኒት ስሕተት ዚጠፍእ ኣረጊት ሰብ ቀንጢጥኩም በቲ ናይ ኣእምሮኹም መንፈስ ክትሕደሱ እሞ ፣ እቲ ብናይ ሓቒ ጽድቅን ቅድስናን ብመልኽዕ ኣምላኽ ዝተፈጥረ ሓድሽ ሰብ ልበሱ።
>> ከምዝብለና። ኤፌ.4፣22-24።
2.  > /1 ቆሮ 5፡7/
ጎይታና መድሓኒና ኢየሱስ ክርስቶስ ብመዋእለ ስጋዌኡ ጽድቅኹም ካብ ጽድቂ ጸሓፍት ፈሪሳዊያን እንተዘይበሊጹ ናብ መንግሰቲ እግዚአብሔር ኣይትአትዉን ኢኹም ኢሉ ምሂሩ እዩ። ሓደ ካብቲ እኩይ ግብሪ ጸሓፍት ፈሪሳውያን ከአ ብክልተ ካራ ምብላዕ እዩ። ሕጊ ሙሴ ነፈጽምን ንፍጽምን ይብሉ በቲ ካልእ ከአ ነቲ ሕጊ ባዕላቶም ከጥሕስዎ ይረኣዩ ኔሮም። ነጽድቅን ሓጢኣትን ብሓደ ሰብነቶም ክፍጽሙ ዝፍትኑ ሰባት እዮም ኔሮም። እምበኣር ጽድቅና ካብዚ ክፍለ ጎይታ ምሂሩና እዩ። ቅዱስ ጳውሎሰ ውን አብ መልእኽቱ ከምዚ ይብለና  > 1 ቆሮ 5፡7 መባኹዕቲ ነብሑቅ ዘድልዮ ክሳብ እቲ ብሑቅ ዘበኩዕ ጥራይ እዩ። ብድሕሪኡ ግና እንተዘይአሊናዮ ነቲ ብሑቕ የምጽጾ እቲ ብሒቕ ቅጫ ክኸውን ዝኽእል፡ እቲ ኣረጊት መባዂዕቲ ምስ ተኣልየሉ እዩ።
ኣብ ክርስትና ህይወትና’ውን ጽድቅን ሓጢኣትን፡ እናተፈራረቑ፡ ከሸግሩና ይኽእሉ እዮም። ብሓድሽ ናይ ንስሓ ህይወት ንኽንነብር፡ ነቲ ቅድም ዝነበረ፡ ምስ ጽድቂ ዝተሓወሰ እኩይ ግብሪ ክውገድ ይግባእ። እዚ እንተዘይኮይኑ፡ ጽድቅና ካብ ፈሪሳውያን ብምንታይ ይሓይሽ? ነቲ በዓላትና ብቅንዕናን ብሓቅን ከነኽብሮ ንኽእል፡ ነቲ ኣረጊት መባኹዕቲ ምስ ነወግዶ ጥራይ እዩ። ብቅጫ ዝምሰል፡ ክርስቲያናዊ ህይወትና ንሰብ፡ መግቢ ክኸውን ዝኽእል ምስቲ ሓድሽ መንነትና፡ ሓቢሩ ዝተሓወሰ ኣረጊት መባኹዕቲ፡ ማለት፡ ንጽድቂ ምስ ሓጢኣት ሓዋዊሱ ዝኸይድ ሰብነትና፡ ነዚ ግብሪ ፈጺሙ ምስ ገደፎ እዩ።
3.  > ሕዝ. 18-31።
ኣብ ውሽጢ መንፈሳዊ ህይወት እቲ ዝዓበየ ፈተና፡ ነቲ ዘለካ ሓሊኻ ምጽናሕ እዩ። መንፈሳዊ ድኻም ንክፍጠር፡ እቲ መንፈሳዊ ምንቅስቃሳትና (ንጥፈታትና) ተደጋጋምን ዕብየት ዘይብሉን ክኾውን ከሎ እዩ። መንፈሳዊ ዕብየት ዘርኢ ሰብ፡ ንመንፈሳዊ ዝሕታለ ኣይቃልዕን እዩ። ብሓድሽ ልብን ብሓድሽ መንፈስን፡ ህይወቱ ዝመርሕ ክርስቲያን፡ ኣይስልቹን እዩ። ንዕኡ ክርስትና ማለት፡ ወትሩ ሓድሽ ህይወት እዩ። ሓንሳብ ፈጺምካ ዝውዳእ ዘይኮነ ናይ ምሉእ ዕድሜኻ ህይወት እዩ። ስለዚ ኸኣ ክርስትና ብሓድሽ ልብን ብሓድሽ መንፈስን፡ እትነብሮ ህይወት ነቲ ናይ ቀደም እናረሳዕካ፡ ንጽባሕ ንምሓዝ ዝግበር ናይ ተስፋ ህይወት እዩ።  > ከም ዝበለ ቅዱስ ጳውሎስ 2 ቆሮ 5፡17 ። ንሓድሽ ዓመት ሓድሽ ዝገብሮ፡ ሓድሽ ልብን ሓድሽ መንፈስን ምስ ዝህልወና ጥራይ እዩ። ናይ ለውጢ መፈለሚ ናይ ልቢ ምቕያር ስለዝኾነ ብስምዒት ዝመጽእ ለወጢ ፍጻመ የብሉን፤ ቁሩብ ንፋስ ምስ ነፈሰ ሰንከልከል ክብል ይጅምር፤ ነዚ ኽኣ እዩ እቲ ነብይ ነቲ ናይ ቀደም አረጊት መንነትና አወጊድና ሓድሽ ልብን ሓድሽ መንፈስን ክህልወና ዝምዕደና፤  > ህዝ 18፡31-32 ።
ብሓፈሻ ሓድሽ ዓመት ነሓድሽ ክርስቲያናዊ ህይወት መበገሲ ጌርና እንተኽቢርናዮ ነቲ በዓል ሓቀኛ ናይ ሓድሽ ዓመት በዓል ይገብሮ፤  > ከምዝብል ሓዋርያ ቅዱሰ ጳውሎስ ነተን ዝሓለፋ ዓመታት ንምትዕርራይ ናይ ብርሃን አጽዋር ተኸዲንና ግብሪ ጸልማት ክንኣልዮ ኣድላዪ እዩ። ሮሜ 13፡12-13። ብኽዳን ብገዛን መኪናን ጥራይ ዘይኮነ ብልብና ምሕዳስ ክንልወጥ ዝግባኣና ፍሉይ እዋን እዚ ሓድሽ ዓመት እዩ።
ናብ እግዚአብሔር ብንጹኅ ልቢ ቀሪብና በዲለ’የ ብምባል ንስሓ ክኣቱ ክንብል ይግበኣና። ከምቲ ጥፉእ ወዲ ናብ ቤት ኣቦይ ክምለስ ዝበሎ፣።ሉቃ. 15። ንሕናውን ብሓጥያት ካብ ኣምላኽና እግዚአብሔር ሪሒቕና ዘለና ብንስሓ ክንምለስ ይግበኣና።
ነዚ ክንገብር ኣምላከ ቅዱሳን እግዚአብሔር ምሕረቱን በረከቱን ይሃበና። ወላዲት ኣምላክ ቅድስተ ቅዱሳን ድንግል ማርያም ብኣማላድነታ ኣይትፈለየና። ናይ ቅዱሳን መላኣኽቲ ተራዳኢነት ናይ ጻድቃን ሰማእታት ኣማላድነት ኣይፈለየና።
ወስብሐት ለእግዚአብሔር፣ ወለወላዲቱ ድንግል ፣ ወለመስቀሉ ክቡር።


text:
ብመሰረት ኣብቲ ቦታ ዝነበሩ ናይ ዓይኒ መሰኻክር ወታሃደራትን ሰራሕተኛታት መንግስቲ ኣብ ኣፍደገ ኒው ካቡል ዝተባህለ ባንክ ደሞዞም ክቕበሉ ተአኪቦም ኣብ ዝነበርሉ እቲ መጥቓዕቲ ምግጣሙ ይገልጹ።
ሄልማንድ ሓንቲ ካብ ዝዓበየ ግዝኣታት ኣፍጋኒስታን ኮይና ጣሊባን ካብ ዝቆጻጸርዎ ቦታ ምኳኑ’ውን ተፈሊጡ’ሎ።
እዚ ናይ ሎሚ ሓሙስ መጥቓዕቲ ናይ ሕቡራት ሃገራት ቤት ምኽሪ ጸጥታ ኣብ ጉዳይ ጸጥታን ፖለቲካ ኩነታት ኣፍጋኒስታን ጸብጻብ ኣብ ዝረኸበሉ ጽባሕ ምኳኑ’ውን ተሓቢሩ።
ወኪል ሕቡራት ሃገራት ኣብ ኣፍጋኒስታን ታዲሚቺ ያማማቶ ብወገኑ ትማሊ ረቡዕ ኣብ ዝተኻየደ ኣኼኣ ጉጅለ ጣሊባን ግዝኣቱ የስፋሕፍሕ ምህላው ብምግላጽ ተቃወምቲ ወገናት መስርሕ ሰላም ከካይዱ ጸዊዖም።
ኣብ ኣፍጋኒስታን ብተደጋጋሚ ብዘጋጥም ዘሎ ግጭት ፕረዝደንት ኣሽራፍ ጋኒ ካብ መሻርኽቲን ተቓወምቲ ፖለቲካን ስልጣኑ ክለቕቅ ጸቕጢ ይገጥሞ’ሎ።


text:
ሃገራውነት ንነብስኻ እናዕበኻ – ንኻልእ እናነኣኣስካ ወይ እናጸለምካ እዩ ዝስራሕ። ፖለቲካ ሃገራውነት ከምኡ እዩ።
ሃገራውነት – Nationalism ፖለቲካዊ ስነ – ሓሳብ እዩ። ጠንቂ ናይዚ ኩሉ ኲናትንል ኣብ መንጎ ህዝብታትን ሃገራትን ህልቂት ወዲ ሰብን ድማ እዩ።
ሃገራውነት ዝኾስኮሰት ሃገር ናብ ኲናት ኩሉ ግዜ ዝተዳለወ ህዝቢ እያ ትምልምል። ኣብ ሃገራውነት ድማ ዲሞክራሲ የሎን። ዝተበሃልካዮ ኢኻ ትገብር።
ንጻሩ – ዲሞክራሲ ዝማእከሉ ዓይነት ፖለቲካ – ከም Social Democracy and Liberal Democracy ዝኣመሰሉ ፖለቲካዊ ስነ ሓሳብ ዝማእከሉ ትኽተል ሃገር ኮነ ህዝቢ ወይ ውለቀ ሰብ; ኣብ ልዝብ ስለትዝኣምን ናብ ኲናት ኣይትኣቱን። ምክብባር ክህሉ ድማ ይሰርሕ።
ስለ’ዚ ምስ ኢትዮጵያ ወይ ወያነ ሃገራውነት እናሰበኽካ ዕርክነት ክፍጠር የብሉን። ብመሰረቱ እቲ ኣብ 1950ታት ቀስ ኢሉ ዝማዕበለ ሃገራውነት ኣብ 1961 ናብ ኲናት መሪሑና። ክሳብ ሕጂ ድማ ከም ህዝብን ሃገርን ኲናት ዝማእከሉ ኣተሓሳስባ ንሓስብ ኣለና።
ካብ’ዚ ኣተሓሳስባ ከይወጻእና ድማ ምስ ጎረባብቲ ሃገራት ፍቕሪ ክንምስርት ዘይሕሰብ እዩ።
ሃገራውነት ኣንጻርካ ንዝተበገሰ ክትቃልሰሉ ሓጋዚ እዩ። ከመይ ከተጥኦ ዕላማ እንተለካ።
ፍቕርን ብሓንሳብ ተኸባቢርካን ክትነብር እንተደሊኻ ግና ብፍጹም ኣይጠቕመካን ኣዩ። ስለ’ዚ ንሃገራውነት ፍእ ኢልና ምስ ገዛእ ርእስናን ምስ ህዝብታት ዓለምን ብፍቕሪ ክንነብር ከንብረና ዝኽእል ፖለቲካዊ ስነ ሓሳብ ደኣ ነናዲ።
ብወገነይ ካብ ጸቢብ ኣተሓሳስባ ዝገላገለሉ ሊበራል ዲሞክራሲ (Liberal Democracy) ዝብሃል ሒዘ ይጉዓዝ ኣለኹ።


text:
ህዝቢ ኤርትራ ንሚእቲ ዓመታት ዝኣክል እፎይ ኢሉ ከየዕረፈ እነሆ ማሉ፡ ንብረቱን ደቁን እናኣወፈየ ናጻ ዘውጸኣ ሃገር ሲኦል ኮይናቶ ትርከብ ኣላ። ህዝቢ ንኽሉ ዘጋጥሞ ዝነበረ ሽግርን መከራን ከይተጠላለመ ክሳብ ሕጂ ተወጺዑ እንከሎ ምእንቲ ሃገሩ ይጽመም ኣሎ ክበሃል ይከኣል። እዚ ህዝቢ ኤርትራ ዝጽመሞ ዘሎ ግፍዕን ኣደራዕን ካብ ምንታይ ዝነቐለ እዩ ኢልና ክንሓትት ዝግባእ እዩ። ምኽንያቱ ወዲ ሰብ ገበን ዘይብሉ “ገበን ፈጺምካ” ተባሂሉ ክሳብ ዝኣምን ብርሱን ሓጺን እናተተኮሰ፥ ወይ እናተቐጥቀጠ ኣብ ስቓይ እንከሎ፥ ካብቲ ሽግር እቲ ንኽወጽእ፡ “እወ ገበነኛ እየ” ኢሉ ክቕበሎ ዘይሕሰብ ነገር እዩ። ስለዚ ህዝቢ ኤርትራ ገበን ዘይብሉ ክንሱ ደቁን ቤተሰቡን ኣብ ትሕቲ ጎዳጉዲ ሰፊሮም እንከለዉ ምጽቃጡ “ምስ ደገዝማቲ መን ተማጓቲ”ዶ ኮይንዎ ይኸውን ዘብል እዩ።
ብፍላይ ኣብ ከም ኤርትራ ዝኣመሰለ ብዘይካ ናጽነት ናይ ፖለቲካውን ሓርነታውን ረቂቕ ቃልሲ ዘይተመኮረ ህዝቢ ካብ ጨቋኒ ስርዓት ክርዕድ ናይ ግድን እዩ። ብሓፈሻ ድማ ከምዚ ኣተሃላልዋ ደምበ ተቓውሞ ኤርትራ እቲ ህዝቢ “ካብ ኢሰያስ ኣይሕሹን እዮም” ናብ ዘብል ከምርሖን ዘይተኣማመን ከም ዝኸውን ከኣ ዘጠራጥር ኣይኮነን። ካብዚ ፍርሒ እዚ ነቒሉ ድማ እዩ በቲ ቃልቃል ዝብል ሓዊ እናነደደ እንከሎ ተጠርኒፉ ነቲ ስርዓት ወጊድ ክብል ዘየኽእሎ ዘሎ።
ኮይኑ ግን እቲ ካብ ሃገር ሃጽ ኢሉ ኣብ ምንታይ ክዓልብ ምዃኑን ዘጓንፎ ቦታ ከይተረደኦን ዝጠፍእን ወይ ዝበርስን ዘሎ ዓቢኡን ንእሽትኡን ክፋል ሕበረተሰብ ኤርትራ ዓብይ ክሳራ ነታ ሃገር እዩ። ነዚ ኮነ ኢሉ ስርዓት ኣስመራ ንሱ ዘይደልዮም ክጠፍኡሉ እንከለዉ ክሕጎስ፥ ደምበ ተቓውሞ ድማ መኽሰብ ዝረኽበሉ ዘይብሉ ክንሱ ዘሕዝን እዩ ኢሉ ክሰግሮ እንከሎ ድማ ዘተሓሳስብ እዩ።
ደምበ ተቓውሞ ኤርትራ ኣብ ክንዲ ነዚ ወሪዱ ዘሎ ብመንፈስ ሃገራውን ሃገራውነትን ብጽንዓትን እምንቶን ዝገጥሞ፥ የለን በብናተይ እምበር ንሓንቲ ኤርትራ ኢልካ ምቅላስ ዕንወትን ክሳራን እዩ ናብ ዘብል ሓሳብ ይዛዙ ምህላዉ ተሓባባሪ ናይቲ ስርዓት ዘየብሎ ምንም ምኽንያት የለን። እዚ ኣብ ክንዲ ነቲ ወጽዓን ናብ ጥፍኣት ገጹ ዝደፍእ ዘሎን ተጻባኢ ሓይሊ ወይ ስርዓት ንምግጣም ሽምዓ ብምውላዕ፥ “ክንድዚ ኣብ ባሕሪ ጥሒሎም፥ ክንድዚ ድማ ናውቲ ከብዶም ተወሲድዎም” እናበልካ ናይ ሓዘን ኣኼባ ምግባር ዘምጸኦ ለውጢ የለን።
ኣብ ክንዲ ተጠርኒፍካ ኣንጻርቲ ወጻዒ ጉጅለ ህግደፍ ብሓባር ምስራሓ፡ ብናይ ሓዘን መግለጽን ምእካብን ጥራሕ እዚ ስርዓት እዚ ኣይእለን እዩ። እንታይ ደኣ ደንበ ተቓውሞ ናብተን ዘለዋ ሰልፍታት ወይ ውድባት ምስታፍን ምትሕብባርን ምቁጽጻርን እዩ ክዕወት ዝኽእል። ካብኡ ሓሊፉ ያኢ ቁምነገር ተረኺቡ፡ እቲ ሓደ ነቲ ካልእ ደላይ ፍትሕን ዘይደላይ ፍትሕን ስም ከተውጸኣሉ ህርዲግ ምባል፡ መፍቶ እቲ መላኺ ስርዓት ምዃን ከንቱ እዩ።
ስለዚ ደላይ ፍትሕን ዘይደላይ ፍትሕን ኢልካ ኣብ ክንዲ ምፍልላይ ግደን ፍልልይን ፖለቲካዊ ሰልፍታትን ስቪካውያን ማሕበራትን ኣብዚ ነካይዶ ዘለና ናይ ለውጢ ቃልሲ ኣዕሚቝካ ምርዳእ ናይ ግድን የድሊ። ምኽንያቱ እቲ ኣብ ባይታ ዝረአ ዘሎ ብኣንጻር እተን ስቪካውያን ማሕበራት ከም ንስልጣን ተቓለስቲ ተመሲለን ምስ ፖለትካውያን ሰልፍታት ኣብ ፖለቲካዊ ናይ ስልጣን ሜዳ ዝወዳደራ ምህላወን እዩ። ስለዚ ኣብ ክንዲ ወግሐ ጸብሐ፥ ምርባሕ ውድባት፡ ሰልፍታትን ሲቪካውያን ማሕበራትን ምድሃብ፥ ኣብ ነቲ ስርዓት ዝዓለመ ዒላማ ክንሓስብን ክንሰርሕን እዩ መድረኽ ዝጠልበና ዘሎ።
እቲ ስርዓት ኣብ ነንሓድሕድና ከምዘይንሰማማዕን ከምዘይንረዳድእን ካብኡ ሓሊፉ ጸገማትና ንኸይንፈትሕን ብታሕቲታሕቲ ዘዋፍሮ ብዙሕ ማሕለኻታት ክህሉ ይኽእል እዩ። ነዚ ንምብዳህ ኣብ ክንዲ ነቲ ሃገራዊ ኣዕኑድን መቖሚታትን ኣደልዲልና ንሓድነት ሃገርን ህዝብን ምስራሕ ብቃሕ ዝበለና ዘይሓላፍነታዊ መንገዲ ክንጎዓዝ እንከለና፡ ነቲ ተንኮላት መላኺ ክንነቕሓሉ ኣይንኽእልን ዘለና። ቃልስና እምበኣር ነዚ መላኺ ስርዓት ኣልጊስካ ዲሞክራሲያውን ዕልማናውን መንግስቲ ምትካል እዩ። ነዚ ዝጻረር ሓይሊ እንተልዩ ድማ መንገዱ ብጋህዲ ከነጽር ይግበኦ።


text:
ፓርክ ኢንዳስትሪ ሃዋሳ ኣብዚ ሰሙን ምህርታቱ ምልኣኽ ክጅምር’ዩ
መቐለ ለካቲት 24/2009(ድወት) ፓርክ ኢንዳስትሪ ኣዋሳ ኣብዚ ሰሙን ውሽጢ ምህርትታቱ ንወፃኢ ምልኣኽ ከምዝጅምር ኣፍሊጡ ኮሚሽን ኢንቨስትመንት ኢትዮጵያ፡፡
ምክትል ኮሚሽነር ኮሚሽን ኢንቨስትመንት ኢትዮጵያ ዶክተር በላቸው ፍቅሬ ፓርክ ኢንዳስትሪ ሃዋሳ ዝተፈላለዩ ምህርታት ኣብዚ ሰሙን ንወፃኢ ሃገራት ሰደድ ከምዝገብር ገሊፆም፡፡
እቲ ዓውዲ በቲ ጀሚርዎ ዘሎ ቅልጣፈ እንተቐፂሉ ከርክቦ ትፅቢት ዝግበረሉ ሸርፊ ወፃኢ 1 ቢልዮን ከምዘዕውት’ውን ተኣሚኑሉ ኣሎ፡፡
ከምሓበሬታ ዶክተር በላቸው ፍቅሬ በዝሒ ህንፃታት እቲ ፓርክ ናብ 52 ክብ ንምባል ተወሰኽቲ 15 ሓደሽቲ ሼዳት’ውን ይህነፁ ምህላዎም ገሊፆም፡፡
ኣብቲ ኢንዳስትሪ ፓርክ ዛጊድ ኣብ ሃገራት ወፃኢ ሰልጢኖም ዝተቖፀሩ በዝሒ ዜጋታት 5ሽሕ ከምዝበፅሑን ስራሕ ንምድላይ ዝተመዝገቡ 23ሽሕ ነበርቲ እቲ ከባቢ’ውን በቢ ሰሙን ዕድል ስራሕ ተፈጢሩሎም ይቁፀሩ ከምዘለው ኣይተ በላቸው ገሊፆም፡፡
እቲ ዝለዓለ ፍልጠት ዝፈሰሰሉን ስግግር ቴክኖሎጂ እናተኻየደሉን ዘሎ ፓርክ ኢንዳስትሪ ሃዋሳ ኣብ ቀረባ እዋን ብዝምረቑ ማእኸላት ኢንዳስትሪ መቐለን ኮምበልቻን’ውን ዓብይ እታወት ምዃኑ ተሓቢሩ፡፡
ኣብ ቀረባ እዋን ምህርቶም ናብ ወፃኢ ሃገራት ካብ ዝልእኹ ትካላት ሓደ ዝኾነ ፋብሪካ ዓለባ የታል ኣብዚ ሐዚ እዋን 200 ሰብ ሞያ ቖፂሩ እናሰርሐ ምዃኑን ኣብ ዝቕፅል እዋን ድማ ሰራሕተኛታቱ ናብ 4500 ከምዘዕቢ ሓቢሩ፡፡እቲ ትካል ደረጅኦም ዝሓለው ሸሚዛት ናብ ኣሜሪካ ንምልኣኽ’ውን ምድላዋቱ ከምዝወገነ ኣካይዲ ስራሕ ኣይተ ሌላዓለም ተጫነ ሓቢሮም፡፡


text:
ፕረዚደንት ኢሳይያስ። ወረቐት ስራሕ 11 ኣምባሳደራት ተቐቢሉ፣
ፕረዚደንት ኢሳይያስ ኣፈወርቂ። ብ16 ለካቲት ኣብ ቤተ-መንግስቲ ኣብ ዝተኻየደ ስነ-ስርዓት። ወረቐት ስራሕ 11 ኣምባሳደራት ተቐቢሉ፣ ንሳቶም ድማ፥
ኣምባሳደር ጃፓን ሚስተር ቶሺሂሳ ታካታ፤
ኣምባሳደር ሪፓብሊክ ናይጀርያ ሚስተር ባባ ጋና ዋኪል፤
ኣምባሳደር ሪፓብሊክ ህንዲ ሚስተር ሲባብራታ ትሪፓቲ፤
ኣምባሳደር በልጅዩም ሚስተር ባርት ኦቭሪ፤
ኣምባሳደር ቸክ ሪፓብሊክ ሚስተር ፓቨል ካፍካ፤
ኣምባሳደር ሪፓብሊክ ማሊ ሚስተር ሙሳ ዲያኪተ፤
ኣምባሳደር ብራዚል ሚስተር ማርኮ ኣንቶንዮ ዲኒዝ ብራንዳው፤
ኣምባሳደር ጋና ሚስተር ኪንግስለይ ሳካ ዓብዱልካሪሙ፤
ኣምባሳደር ሪፓብሊክ ደቡብ ኮርያ ሚስተር ኪም ቻን-ው፤
ኣምባሳደር ሪፓብሊክ ቱርኪ ሚስተር ፋዚል ኮርማን፤
ከምኡ’ውን ኣምባሳደር ኔዘርላንድስ ኖርበርቱስ ዊልሀልሙስ ማርያ ብራክሂስ እዮም፣
እቶም ኣምባሳደራት ኣብቲ ናይ ምርካብ ወረቐት ስራሕ ስነ-ስርዓት። ዝምድናታት ሃገራቶም ምስ ኤርትራ ብምድንፋዕ ንሽርክነታዊ ረብሓ ከምዝሰርሑ ገሊጾም፣
ፕረዚደንት ኢሳይያስ ኣፈወርቂ። ብ15 ለካቲት’ውን ወረቐት ስራሕ ኣምባሳደራት እስራኤል። ምስሪ። ሱዳን። ኖርወይ። ቐጠር። ኤውሮጳዊ ሕብረት። ሕቡራት ኢማራት ዓረብ። መክሲኮ። ኢራንን ኢንዶነዥያን ምቕባሉ ይፍለጥ፣
******


text:
ኣርኣያ ፍትሒ (ዑመር) 1ይ ክፋል 1/6
ብ ኣወልኼር ዓ/ሓፊዝ ንነፍሱ ፍትሒ ዘይምነ / ዘይደሊ ሰብ ክሳብ ሕጂ ኣይተወልደን። ኣይክውለድን`ዩ ። ኪኖ`ዚ ዘሎ በዳሂ ስጉምቲ ግና ንናይ ኻለኦት ፍትሒ ምምናይን ምስራሕን ምስዋእን `ዩ። ኣብ`ዚ ዝሓለፈ 200 ዓመት ከም ኣርኣያ ፍትሒ ክንወስዶም እንኽእል ከም ኣብራሃም
ብ ኣወልኼር ዓ/ሓፊዝ
ንነፍሱ ፍትሒ ዘይምነ / ዘይደሊ ሰብ ክሳብ ሕጂ ኣይተወልደን። ኣይክውለድን`ዩ ። ኪኖ`ዚ ዘሎ በዳሂ ስጉምቲ ግና ንናይ ኻለኦት ፍትሒ ምምናይን ምስራሕን ምስዋእን `ዩ።
ኣብ`ዚ ዝሓለፈ 200 ዓመት ከም ኣርኣያ ፍትሒ ክንወስዶም እንኽእል ከም ኣብራሃም ልንኮን ንስንሰለት ባርነት ዝበተኸ፤ ብሰንኪ ፍትሓውነቱ ዝተቀትለ። ከም ማህተማ ጋንዲ ጸሬ ወጽዓ ዝተቃለሰ፤ ደቂ ሰባት ፍትሒ ዘይተጋራጨውቲ ክገብሮም ይኽእል ምዃኑ ዝኣመነ፤ ብሰንኪ`ዚ እምነቱ ዝተቀትለ። ከም ማርቲን ሉተር ክንግ ንፍትሒ ደቂ ሰባት ዝተቃለሰ፤ ብስንኪ`ዚ ፍትሓዊ ቃልሱ ዝተቀትለ። ………. ንዖኦም ዝመስሉን ኣለዉ።
ካብ`ዚ ፍልይ`ሉ ሚእቲ ክልተ ሚእቲ ዓመታት ዘይኮነ 14 ሚእቲ ዓመት ንድሕሪት ተመሊስና እንድህስሶ ታሪኽ ፍትሒ ኸኣ ናይ`ቲ ንነፍሱ ኣትሒቱ ንፍትሒ ክብ ዘበለ ብጸሬ ፍትሒ ዝተቀትለ ኣርኣያ ፍትሒ ዑመር ብን ኸጣብ`ዩ። ራ.ዓ።
ዑመር ዘማሓደሮ መሬት ፤ ብናይ ሎሚ ኣጸዋውዓ ሃገራት ፡-
- ቱንዝያ- ሊብያ- ግብጺ- ሱዑዲያ- ዑማን- ቀጠር- ኢማራት- ባሕሬን- ኩወት- ዒራቅ- ኢራን- ፓክስታን- ኣፍጋንስታን- ፈለስጢን- ጆርዳን- ሊብናን- ሱርያ- ኣዘርበጃን ምጥቃስ ይከኣል።
ብጠቅላላ ፍትሓዊ ክበሃል ዝጸልእ፤ ጨቋኒ ክበሃል ዝፈቱ የለን። ዋላ Pol Pot (ከም ኣብነት) ግና ንፍትሓውነት ብፍላይ ኣብ ምምራሕ (ስልጣንካ ይዕበ ይንኣስ ብዘየገድስ) መለለይኡን ምልክታቱን መዔቀንታቱን ኣለዎ ። ከም ድልየትካ ዝጠማዘዝ ነገር ኣይኮነን። ንኣብነት፡-
ክሳብ ክንደይ መብቲ ናይ ካለኦት ትሕሉን የገድሰካን፤ ክሳብ ክንደይ ንሓለፋ ትጻረር፤ ክሳብ ክንደይ ብሕጊ ትቅየድ?(ሃይባ ፍርዲ ቤት የገድሰካ`ዶ ?)፤ ክሳብ ክንደይ ትሕትና ኣለካ፤ ክሳብ ክንደይ ነቀፌታ (ተቃውሞ) ትጻወርን ትቅበልን፤ ጸሬ ብልሽውና ዲኻ ? / ጸሬ ቅጥፈት ዲኻ ?፤ ሃለዋት ዜጋታትካ ትከታተልን ተማሓይሽን`ዶ? ………….
ነዘን ኣብ ላዕሊ ዝተጠቅሳ ምልክታት ፍትሒ ምስ ምምሕዳር ዑመር እናኣሳሰርና ክንርእየን ክንፍትን ኢና ። ሎሚ ነልዕሎ ዛዕባ ንብልሽውና ዝምልከት ክኸውን`ዩ ፡-
- ቅጥፈት (corruption / فساد ) ኣብ ሕብረተ-ሰብ ዘስዕቦ ሃሰያ ጸብጺብካ ዝውዳእ ኣይኮነን። ቅጥፈት ዝካየደላ ሃገር ክትስልጥን፤ ፍትሒ ክነግሳ፤ ማሕበራዊ ጸጥታ ይኹን ምጣኔ-ሃብታዊ ርግኣት ክረጋገጸላ ማለት ዘበት`ዩ።
ካብቲ ብዙሕ ጸሬ ብልሽውና ስጉምቲ ሰይድና ዑመር ሓንቲ ኣገዳሲት ተርእዮ ንተዓዘብ ። ንምስርን ንምድሪ ሻምን ዘማሓድሩ ሰባት ሓርዩ (ማዓውያ፡ዓምር፡ኻልድ)፤ መዝነቶም ንኸፍልጦም ኣብ ዝኣከቦም ግዜ ነዚ ዝስዕብ በሎም፡-
“ቅድሚ ሓላፍነትኩም ምጅማር ዘለኩም ሃብቲ ከነመዝግብ ኢና ፤ ሓላፍነትኩም ኣብ ዘብቃዓሉ ግዜ ኸኣ ብዘይካ`ተን ዝነበራኹም ንብረት ካልእ ንቤተል-ማል (ንብረት ህዝቢ) ክምለስ ምዃኑ ትፈልጡ”
ኻልድ ከኣ ብገንዘብና ነጊድና ክንከስብ ኣይፍቀድን ማለት ድዩ ?!” ኢሉ ሓተተ
ዑመር ፡- ” እወ ኣይፍቀን`ዩ“ ኢሉ መለሰ;; ኻልድ ከኣ በዚ ቅድመ ኩነት`ዚ ነቲ ሓላፍነት ከምዘቅበሎ ኣብረሄ።
ዓምርን ማዓውያን ግና ንቅደመ ኩነት ዑመር ተቀቢሎም ሓደ ናይ ምስሪ፤ እቲ ሓደ ኸኣ ናይ ምድሪ ሻም /ፈለስጢን፣ጆርዳን፡ ሶርያ፡ሊብናን/ ኣማሓደርቲ ኮይኖም ተመዙ ።
ካብ`ዚ ንማሃሮ እንታይ`ዩ ?
- ዝኾነ ንዓቢ ሓላፍነት ዝምረጽ ሰብ ቅድሚ ምምራጹ ዘሎዎ ሃብቲ ክምዝገብ ኣገዳሲ ምዃኑ፤ ድሕሪ ስልጣን ዘርእዮ ዕብየት ምስቲ ዝወስዶ ደሞዝ ዘይሰማማዕ ኮይኑ ኸኣ ብሕጊ ክምንዛዕ ከም ዘለዎ።
- ዝኾነ ንስልጣን ዘማዕዱ ሰብ ስርቂ ከምዘየለን ከም ዘሕትትን ተረዲኡ ክስጉም ይገብሮ ።
- ስልጣንን ንግድን ብሓደ ክኸዱ ዘይግባእ ምዃኑ።
- ኣብ ዕምሪ ስልጣንካ ኣገልጋሊ እምበር ተገልጋሊ ከም ዘይኮንካን፤ ናይ ሃብቲ ብልጫ ኸኣ ክህሉ ከምዘይግባእን።
እዝስ ንስለ ምንጋስ ፍትሒ፤ ሓደሽቲ ወለዶ ክማሃርዎ `ዶ ኣይምተገበኤን?!ዑመር ንሓደ 10 ዓመትን መንፈቅን`ዩ መሪሑ፤ ብጸሬ ፍትሒ ተቀቲሉ ክመውት እንኮሎ፤ ኣብ ቤተ-መንግስቱ ካብ ሃጽየታት ፐርሽያን ሮምን ዝተማረኸ ዘይተኣደነ ሃብቲ ተደርዲሩ ነበረ፤ ክዳኑ ለጊቡ ዝተጓዕዘ፤ ዓቢ ክፋል ዓለምና ዘማሓደረ ዑመር ግና ንወዱ ዕዳ ኣስክምዎ / ኣውሪስዎ `ዩ ካብዛ ዓለም ተፈልዩ። ራ.ዓ። እቲ ዕዳ ድሕሪ ሞቱ 7 ማዓልቲ ብቤተ ሰቡ ዘዋጽእዎ ገንዘብ ተኸፍለ።
ኣብ 2ይ ክፋል የራኽበና
ምስ ሰናይ ትምኒት
AAHafiz (226)05 Jan 2018
ክቡር ኣንባቢ ኣብዛ ናይ ሎሚ ሓተታ ሓለፋ/ Privilege امتيار ብዝምልከት እና ኣብነት ክንጠቅስ፤ እቲ መእተዊ ልክዕ እቲ ዝሓለፈ ስለ ዝኾነ ነቲ ቀዳማይ ዘንበበ ብቀጥታ ነቲ ናይ ሎሚ ወይ 2ይ ኣርኣያ ዝበልናዮ ወሪዱ ከንብብ ይኽእዩ።
ብ ኣወልኼር ዓ/ሓፊዝ
Subscribe ASSENNA YouTube to get Radio Assenna shows on time:


text:
+ በስመ ኣብ ወወልድ ወመንፈስ ቅዱስ ኣሐዱ ኣምላክ ኣሜን!!!
ምስ ካልኦት ኣብ ደገ ምንባር ይሕሸኒ
በልኩ ብድፍረት ከይፈለጥኩ ኣየን ከም ዝጠቕመኒ
ሓወይ ሓፍተይ ተጋግየ ድየወይስ ሓቀይ
ካብ ቤት ኣቦኻ ወጺኻ ዝርከብ ስቓይ
ዘንብዕ እዩ ዘጣዕስ ዳሕራይ
ድሕሪ ነዊሕ ከርተት
ምስ ብዙሕ ናፍቖት
ቤት ኣቦይ በሃግኩ ክምለስ ብትብዓት
ኦ ኣቦይ ይቕረ በለኒ
ከም ወድኻ ዘይኮነ ከም ግዙእካ ሕሰበኒ
መጺኤ ኣለኹ ምሕረትካ ሃበኒ
መርሓባ ዝወደይ ኢሉ ክሓቚፈኒ
ንብዓተይ ደሪዙ ክስዕመኒ
ክገልጾ ኣይክእልን ሓጎስ ዝተሰመዓኒ
ኣብ ቤት ኣቦይ ምሉእ ፍቕሪ ‘ሎ
ስብሕቲ ላም ሓሪዱ ዝዳሎ
ብታማል ዘይኮነስ ሎሚ ከመይ ኣሎ
ስለሲ እወ ስለዚ ናብ ደገ ዘጠምት ኣየድልየንን
ትእዛዛካ ክፍጽም ፍቓድካ ክመልእ ኣየጉድልንተረቲዐ’የ ሎምስ ንድሕሪት ኣይምለስን
በስመ አብ ወወልድ ወመንፈስ ቅዱስ አሃዱ አምላክ አሜን!!!
እቲ ጥፉእ ወዲ (ሉቃ 15፡11-መፈ)
ኣቦ፡ - ፍቕሪ፡ ርህሩህ፡ ለዋህ፡ መሓሪ፡ ብሕሉፍ ኣበሳ ዘይጸባጸብ።
እቲ ጥፉእ ወዲ፡ ናብ ኣምላኽ ተመሊሰስ፡ ንሰማይን ኣብ ቅድሜኻን ሓጢኣት ገበርኩ፡ (ንስሓ)
ዓቢ ወዲ፡ ዓቢ ወዲ ኣስጋኢ ዝኾነ ጠባይ ዝሓዘ እዩ። ምኽንያቱ ብምምላስ ሓው ባህ ዘይበሎ፡ ብምሕረት ወላዲኡ ዝጎሃየ እዩ። ኩሉ ጸጋታት ዝሰኣነ፡ ኣብ ውሽቲ ቤት እግዚኣብሔር፡ ኣብ ውሽጢ ቤት ለዋህ ኣምላኽ ዘሎ ግን፡ ብህይወት ክነብር ዘይክእል እዩ። ምሕረት ኣብ ልቡ ዘየለ፡ ኣብ ሰማይ 99ተን ነገደ መላእክት እንዳ ተሓጎሱ ክሕጎስ ዘይክእል። እዚ ድሕሪ ኩሉ ከትርፍ ዝኽእል ጠባይ እዩ።
ኣብቲ ታሪኽ ክንምለስ ከሎና፡ ንብዙሕ ዓመታት፡ እቲ ንኣቦኡ ዘይሓደገ፡ ብምኽሪ ወላዲኡ ዝኸደ፡ ሃብቲ ወላዲኡ ዘይዘረወ፡ ብጌጋ መንገዲ ዘይከደ፡ እቲ ዓቢ ወዲ እዩ። መፈጸምትኡ ግን ሕማቕ ዝኾነ፡ ብምሕረት ወላዲኡ ዘይዓገበ፡ ብምምላስ ሓው’ውን ሕጉስ ዘይኮነ። ጨካን ልቢ ሒዝካ፡ ናብ ንስሓ ክትኣቱ ጊዜ የብልካን፡ ብሓጎስ ኣቦኻ ድማ ኣይትሕጎስን።
> ማቴ 20፡16 ከም ዝበለ። ክንማሃረሉ ዝግበኣና ንሕና ስለዝኾና፡ ኣብ ውሽጢ ቤተ ክርስቲያን እንከሎና ደገ ቤተ ክርስቲያን ንነብር። ከመይ! ሎሚ መንገዶም ቅኑዕ ዝመስሉ መፈጸምትኦም ግና ክፉእ ዝኾኑ ኣለና። ቀዳሞት ዝነበሩ፡ ዳሕሮት ክኾኑ እዮም ከም ዝበለ። ቤተ ክርስቲያን ዘይመላለሱ ዝነበሩ ንኹልና ክቅድሙና ይኽእሉ እዮም። መፈጸምትኦም ጽቡቕ ይኸውን ማለት እዩ። ስለዚ ብኣቦና እንተዘይዓጊብና፡ ብሓውና’ውን እንተ ዘይተሓጎስና ዕድልና ክፉእ ክኸውን እዩ።
እቲ ዓቢ ወዲ፡ ዝሓስቦ ኩሉ፡ ኣነ ንኣቦይ ዝሓገዝኩ፡ ኣነ እየ ገንዘቡ ዝዓቀብኩ፡ ካብ ኣቦይ ዘይረሓቅኩ፡ . . . . ። እዚ ስምዒት እዚ እዩ፡ ናብ ቁጥዐ ዘድሃብሉ። ምኽንያቱ ኣቦ ብወዱ ተሓጒሱ ጥራይ ኣይተረፈን፡ ምስ ዓቢ ሓው ውን ኣመዓራርይዎ እዩ። ክንድዚ ዝኣከል ዓመታት ምስ ኣቦ ክጸንሕ ከሎ፡ ዋጋ ከም ዘይብሉ ገይሩ ተቆጺሩ ኢሉ ስለ ዝሓሰበ እዩ እቲ ዓቢ ወዲ። ቅንኢ ኣብ ህይወትና ስፍራ እንተሃሊይዋ ብሕማም ቅንኢ ኢና ንወድቕ። እቲ ጥፉእ ንእሽቶ ወዲ፡ ኣንነት ኣይነበሮን፡ ቅዱስ ቅንኢ ግና ነይሩዎ፡ ናብ ሑቕፊ ወላዲኡ ከም ብሓድሽ ምእታው ዘይኮነ ተመኒዩ፡ ሓደ ካብ ኣገልገልቲ ክኸውን። ትሕት እዩ ዝበለ። ስለዚ ትሕትና እምበር ኣንነት ኣይኮነን ሒዙ ተመሊሱ። ኣነ ይሓይሽ ዝብል ዝንበረ ዓቢ ወዲ ግና፡ ኣቦ ብምምላስ ዝሞተ ወዱ ስለዝተሓጎሰ፡ ተቆጢዑ፡ ሓሪቑ፡ ባህ ኣይበሎን።
> (ማቴ 21፡31) ይብል እቲ ቅዱስ ቃል እግዚኣብሔር።
ኣብ መንግስተ ሰማያት መወዳእታ ካብ ምዃን፡ ኣብ ምድሪስ መወዳእታ ምዃን ይበልጽ። ሓውና ጽቡቕ ክረክብ፡ ክንሕጎስ ኣሎና። ሑቕፊ ኣቦና ክብሪ ክንህቦ ይግባእ።
ብናይ ደቂ ሰባት ኣተሓሳስባ፡ ኣቦ፡
1. ኣበይ ገይርካዮ እቲ ዝሃብኩኻ ገንዘብ፤
ሃብታም ኣቦ ስለዝኾነ፡ ብዙሕ ገንዘብ ሂብዎ እዩ፡ ሰለዚ ንብዙሕ ዓመታት ናብ ቤት ኣቦኡ ንከይከይድ ዝደረኾ፤ እዚ ሕቶ’ዚ እዩ።
2. ኣብዘን ዝሓለፋ ዓመታት እንታይ ገይርካ፤
ጊዚኡ ኣብ ሕማቕ እምበር ኣብ ጽቡቕ ከም ዘይሕለፎ ተገሊጹ እዩ።
3. ኣይቅበለንን’ዩ ዝብል ጥርጣረ፤
ምኽንያቱ ኣብ ብሉይ ኪዳን እንተ ሪእና፡ ዳዊት ወዱ ኣቢሰሎም ንኣምኖን ምስ ቀተለ፡ ዳዊት ንወዱ ከይረኸበ 3 ዓመት ገይሩ። 2 ሳሙ 13
4. ናብ ዝነበርካዮ ተመለስ፤
ኣብ መብዛሕትኡ ግዜ፡ ንሕና ንሓስቦ፡ ካብ ናይ እግዚኣብሔር ሓሳብ ወጻኢ ምስ ዝኸውን፡ ካብ ንስሓ ንሃድም። ኣኺሉና ንጠፍእ፡ ምኽንያቱ ንእግዚኣብሔር ሕኒኡ ዝፈዲ ኮይኑ እዩ ዝስመዓና። ኣብ ላዕሊ ዘሎ ሕቶታት፡ ሓንቲ ክምልስ ኣይክእልን እዩ ነይሩ እቲ ጥፉእ ወዲ፡  > ጥራይ።
ብሰንኪ እቲ ዝሓለፈ ዕድመና እግዚኣብሔር ኣይቅበለናን እዩ ንብል ብውሽጥና፡ ስለዚ ናብ ንስሓ ቀልጢፍና ኣይንምለስን። ወይ እግዚኣብሔር ከም ደቂ ሰባት ኮይኑ ምስ ዝረኣየና፡ እዚ እዩ ኢደይ፡ እዚ ኹሉ ዝሃብኩ ነዚ ንኽትገብር እዩ፡ ንምንታይ ከምዚ ገርካኒ፡ እዚ ኩሉ ካብዝን ካብትን ኣራርየ ዝኣከብኩልካ ገንዘብ ከምዚ ገይርካ ከተጥፍኦ፡ እዚ ኩሉ ገንዘብ ዝጠፈአ ዝረብሕ ነገራት ምገበርናሉ ነይርና። ኣብ እግዚኣብሔር እዚ ኩሉ የለን፡  > ካብቲ ዝሓስቦ ዝነበረ፡ ባርያ ምዃን፡ ብዛዕባ እቲ ዝጠፍአ ገንዘብ፡ ኣብ ከመይ ዓይነት ህይወት ይነብር ከም ዝነበረ፡ እንታይ ገይሩ ምስ መን ዓንዲሩሉ ኣይተሓተን። ካብ’ቲ ዝሓስቦ ዝነበረ፡ ካብ ግምቱ ንላዕሊ እኳ ደኣ ዝበለጸ።
ብዛዕባ ኣብ ዝፈልጥ ሓደ ወልድ ጥራይ እዩ፡  > (ሉቃ 10፡22) ሑቕፊ ኣቦኡ ዝፈልጥ ወዲ ጥራይ እዩ፡ ነዚ ሑቕፊ ዘስተማቐረ ድማ ኣየልግስን እዩ።
ሕማቕ ነገራት ዝግምት ዝነበረ ጽቡቕ ኣጓኒፉዎ።
ዓቢ ወዲ፡ ኣቦኡ ንሓው ከም ዘይቅበሎ እዩ ገሚቱ ነይሩ። ወይ ኣብ ትሕቲ ኣቦኡ ባርያ ኮይኑ ክሰርሕ ገሚቱ ነይሩ ይኸውን። ኣቦኡ ኣርኣያ ክገብሮ፡ መለበሚ ኣይኽላካ ከም ዝበሃል፡ ሓውኻ ጠንጢኑኒ ስለዘይከደ ገንዘቡ ኣይዘረወን፡ ወይ ኣቦ ንዓቢ ወዱ፡ ሓውኻ እንታይ ክንገብሮ ኢሉ ዘማኽሮ መሲሉዎ ነይሩ ይኸውን። እዚ ግን፡ ኩሉ ካብ ትጽቢቱ ወጻኢ ኮይኑ። ናይ ክልቲኦም ውሉድ ትጽቢት ኮንቱ ኮይኑ፡ እቲ ዓቢ ወዲ፡ ብስስዕቲ ካብ ወላዲኡ ምሕረት ክመሃር ኣይከኣለን፡ ነቲ ሓደ ሓው ውን ከፍቅር ኣይከኣለን። እቲ ጥፉእ ወዲ ድማ፡ ቀልጢፉ ንኸይምለስ ዝኣገሞ ሓሳባት ናይ ፍርሒ፡ ናይ ኣቦ ርህራሀ፡ ናይ ኣቦ ሓሳብ ክርዳእ ኣይከኣለን። ምኽንያቱ፡ እቲ ናይ ሓጎስ ዳንኬራ ንሱ ከይመጸ ተገይሩ፡ ሕጉስ ስለዘይነበረ ድማ፡ ስብሕቲ ላም ዝተሓርደትሉ ሓው ርእዩ፡ ማሕስእ እኳ ኣይሓረድካለይን ብምባል ተቃጺጹ። ካብ ዘገርም ግን፡ ኣቦ ንዓቢ ወዱ ንኽረክብ እዩ ወጺኡ እምበር እቲ ዓቢ ወዲ ክሳዱ ስለዘትረረ ክኣቱ ኣይከኣለን፡  > ይብል እቲ ቃል።
> (ማቴ 20፡12-15) ።
> ናይ እግዚኣብሔር ሕያውነት ንደቂ ሰባት የቕንእ ኣይገርምን?!!! ብምውድዳር ኢና ንዓዪ ዘሎና፡ ኣነ ክንድዚ ሰራሕኩ ኢና ንብል፡ ሓውካ ኰ ስራሕ ኣይነበሮን፡ ደሓር ኰ እዚ ገንዘበይ እዩ፡ ኣብ ገንዘበይ ድማ ድላየይ ክገብር እየ። ምሉእ ዕድሜኡ ዝሰረሐ ኣሖጒሱኒ፡ ነቲ ኣብ መወዳእታ ሰዓት ዘርከበ ድማ ሕጉስ እየ። ጌጋ ስእሊ ናይ እግዚኣብሔር ኣሎና፡ ሓደ ሰብ ዕድሜኡ ምሉእ ኣብ ሓጢኣት ዝነበረ፡ ሓንቲ መዓልቲ ናብ ልቡ ተመሊሱ ናብ እግዚኣብሔር ኣቅኒዑ፡ ተናሲሑ ኣገልጋሊ እንተ ኾነ፡ ብቅንኢ ጣዕ ክንብል ንደሊ ንምንታይ፤ እግዚኣብሔር ክርሕርሃሉ ኣይክእልን፤ ንእኩያን ክምሕር ከሎ፡ ንምንታይ ነዕዘምዝም፤ ሕያውነቱ ንምንታይ ዘይሐጉሰና፤ እዞም ሰባት እዚኦም ኣይግብኦምን እዩ ንምንታይ ንብል፤  > (ማቴ 7፡1) ከም ዝተባህለ፡ ሓጢኣትና ጥራይ ክንርኢ ዘይንፍትን፤
ኣተሓሳስባና ቅኑዕ ክኸውን ይግባእ፡ ቅዱስ ፍርሒ፡ ፈሪሀ እግዚኣብሔር ናብ ሓጎስ የብጽሕ። ትዕቢት፡ ዘይብልካ ኣለኒ ምባል፡ ናብ ጥፍኣት የምርሕ።
ኣነ ክንድዚ ዓመት ኣገልጊለ፡ ካልእ ዋኒነይ ሓዲገ ከምዚ ገበርኩ ከምዚ ውን ደገምኩ፡ ዘይወሰድኩዎ ውርሻ ምሳኻ ኣሎኒ። ካብቶም ካልኦት ኣነ ይበልጽ፡ ክንብል ከሎና፡ ንወድቕ። ምውዳቕና ድማ ዘስካሕክሕ ክኸውን እዩ። ምኽንያቱ ትሕት ክንብል ኣይከኣልናን፡ ኩሉ እቲ ዝሓሰብናዮ ናትና ኮይኑ ዝስመዓና ናይ እግዚኣብሔር እምበር ናትና ኣይኮነን። ብቅጽበት ዓይኒ ክጠፍእ ድማ እዩ። እግዚኣብሔር እኮ ኣብ ትሕቴና ኣይኮነን ዝሰርሕ፡ ንሕና ኢና ዝግብኦ ክብሪ ክንህቦ ዘሎና፡ ከነመስግኖ፡ ኣመስጊና ‘ኳ እንተኸኣልና።
· ሓጢኣት ምውድዳር፡
ሓጢኣት ደረጃታት ነውጸኣሉ፡ እዚኣ ካብታ ካልአይቲ ትዓቢ ወይ ትንእስ ኢና ንብል ዘሎና፡ ንሓጢኣት ንፈላልዮ ኣሎና።
እቲ ጥፉእ ወዲ፡ ሓደ ንኣቦኡ ክብሪ ኣይሃበን ክወጽእ ከሎ፡ ሃብቲ ኣቦኡ በቲኑ፡ ምስ ካልእ ዘይፈልጦ ወዲ እታ ሃገር ተዓሲቡ (ምሳሌ ዲያብሎስ እዩ) ምስ ዲያብሎስ ምትሕብባር ማለት እዩ። ምኽንያቱ ኣብ መጓሰ ናይ ሓሰማታት ሰሪሑ፡ ማለት እቲ ዝኸፍአ ናይ ርኽሰት ደረጃ ምብጻሕ እዩ። እዚ ጥፉእ ወዲ፡ ካብ ቤት ኣቦኡ ስለዝተፈልየ፡ ካብ ቤተ ክርስቲያን ጠቕላላ ጠፊኡ እዩ። እዚ ዕልወት ናይ መዓልታት ጥራይ ዘይኮነስ ንብዙሕ ዓመታት እዩ ነይሩ።
እቲ ዓቢ ወዲ ግና ካብ’ዚ ኣብ ላዕሊ ተዘርዚሩ ዘሎ፡ ሓንቲ ኳ ኣይገበረን። ካብ ኣቦኡ ኣይተፈልየን፡ ንኣቦኡ ኣኽቢሩ፡ ዕብየት ኣቦኡ ተረዲኡ፡ ካብ ትእዛዙ ኣይወጸን። እታ ሓንቲ ዝገበራ፡ ፍቅሪ ተሳኢናቶ። ንሓው ከፍቅር ኣይከኣለን። ክናሰሓላ ኣይከኣለን። እዛ ሓንቲ ሓጢኣት ምስተን ኣብ ላዕሊ ተዘርዚረን ዘለዋ ናይ ጥፉእ ወዲ ክወዳደራ ከለዋ፡ ፍቕሪ ዘይብሉ ኩሉ ኮንቱ እዩ ዝኸውን። ስለዚ እቲ ዝበኣሰ ሓጢኣት ፍቕሪ ምጉዳል’ዩ።
ሓደ ሓደ እዋን፡ ሕልናና የታልለና፡ ኣይሰርቅን’የ፡ ኣይሓምን’የ፡ ኣይሕሱን’የ፡ ኣይዝሙን’የ፡ ስለዚ ጽቡቕ ኣለኹ ንብል ንኸውን። ሰባት ኣብ ጌጋ መንገዲ፡ ኣነ ግን ቅኑዕ ኣለኹ ንብል ንኸውን። እዚ ኩሉ ናተይ፡ ምስ ሓወይ ክወዳደር ከለኹ ጽቡቕ ኣለኹ ንብል። ንነፍሰይ የታልል። ንሓወይ ከፍቅር ስለዘይክእል ስለዝኾንኩ ድማ፡ ድሕሪ ሓወይ ተሰሪዐ ይተርፍ። ንስሓ ክኣቱ ከመይ ገይረ፤ ጽቡቕ እንድየ ዘለኹ። ሓወይ ግና፡ ንስሓ ምስ ኣተወ፡ ፍጹም ነጸሀ። ልቡ ቀዲዱ፡ ነቢዑ፡ ፍጹም ተመሊሱ።
ቁጥቁጥ ልቢ ዘለዎ ሰብ፡ ከፍቅር ይኽእል።
እቲ ጥፉእ ወዲ፡ ኣህዛብ፡ ዓቢ ወዲ ድማ፡ ህዝቢ እስራኤል ይምሰሉ።
ንሕና ንእግዚኣብሔር ዘይንፈልጦ ዝነበርና፡ ሕጂ ከቢርና፡ ንዘልኣለማዊ ህይወት ጽውዓት ኰና፡ ብጸጋ ጥምቀት፡ ውሉድነት ሥላሴ ተቀቢልና፡ ቅዱስ ስጋኡን ክቡር ደሙን ተቀቢልና ሕብረት ምስ ክርስቶስ ረኺብና።
ህዝበይ ኢሉ ካብ ኩሉ ሓርዩ ንእግዚኣብሔር ቅድሚ ኩሉ ዝተዓደሙ ሕጂ ድሕሪት ተሪፎም፡ ከምዚ ስለዝረኸቡ ግና፡ ነቲ ዓበይቲ ጸጋታት ዝረኸብናዮ ክረኽቡ ዓይነ ልቦንኦም ክኸፍተሎም፡ ክንጽልየሎም ይግባእ እምበር፡ ንሕና እናበልና ክንዕበ የብልናን። ምኽንያቱ ብምሕረቱ እምበር ብግብርና ኣይኮናን ነዚ ጸጋ ውህበት እግዚኣብሔር ረኺብናዮ ዘሎና። ፍቕሪ ዘይናታ ኣይትደልን፡ ናታ ውን ኣይትኸልእን።
መን እዩ ንኣቦ ዝመስል ዘሎ፡ ኣብዚ ዛንታ፡ እቲ ጥፉእ ወዲ እዩ። ምስሊ ኣቦኡ ዘለዎ፡ ርህሩህ፡ መሓሪ፡ ፍቕሪ ዘለዎ እቲ ጥፉእ ወዲ እዩ። ልቡ ተሪር ዝኾነ ግና እቲ ዓቢ ወዲ እዩ። ምሕረት ኣብ ልቡ ዘየለ። ኣቦ እዩ ነቲ ዓቢ ወዲ ወጺኡ ዝለመኖ። ስለዚ ምስሊ ኣቦ ዝኾነ ንእሽቶ ወዲ፡ ንኣቦኡ ስለዝመስል፡ ንኣቦኡ ኣርኪቡ፡ ንሓው ምለመኖ፡ ምኽንያቱ እቲ ሓጎስ ምሉእ ሓጎስ ክኸውን፡ ነቲ ዓቢ ወዲ ምስኦም ኣብ’ቲ ሓጎስ ምስ ዝሳተፍ እዩ።
ክርስቶስ ስቃይ እዛ ዓለም ስለዝፈተነ፡ ብዲያብሎስ’ውን ስለዝተፈተነ፡ ቅድሜና ኩሉ መከራ ስለዝጸገበ፡ ኩሉ ዘድልየና ይፈልጥ እዩ።
መልክዕ ኣቦ፡ መወዳድርቲ ዘይብሉ፡ ድንቂ ዝኾነ መልክዕ እዩ።
ሓደ ዝተናሰሐ ሓጥእ፡ ናብ ቤተ ክርስቲያን ምስ ዝምለስ፡ ከመይ ገይርካ ኣብ ቤት እግዚኣብሔር ከም እትነብር ስለዘይፈልጥ፡ ብዙሓት ምስሊ እቲ ዓቢ ብጸርፍን፡ ዘለፋን ይቅበልዎ። ንእግዚኣብሔር ድማ ነጒሂ። ንምንታይ እዮም፡ መላእክት ሰማይ ዓቢ ሓጎስ ገይሮም ከለው፡ ንሕና እቶም ሕሩያን ኢልና ዝተሰመና፡ ንሓጎስ እግዚኣብሔር ንቃልል፤ ንምንታይ በታ ሕማቅ እትርኢ ዓይንና ንርኢ። ምስ እግዚኣብሔር ክንሕጎስ ዘይንፍትን። ብሓጎስ ኣቦኻ ዘይትሕጎስ እንተኾይንካ፡ ከመይ ገይርካ ምስሊ ኣቦኻ ክትለብስ፤ ሰማይ ኩሉ ተሓጒሱ፡ ንስኻ ግና ክትሕጎስ ዘይትኽእል።


text:
በስመ አብ ወወልድ ወመንፈስ ቅዱስ አሃዱ አምላክ አሜን!!!
> ኢሳ 40፡26
(Click Here to Read PDF)ነዚ ብክልተ ዝኣፉ በሊሕ ዝኾነ ቃል እግዚኣብሔር ንምዝራብ፡ ዓቕሚ ሃሊዩኒ ዘይኮነስ ገላጽነት መንፈስ ቅዱስ ብምእማን፡ ክእለት ዘረባ ሃልዩኒ ዘይኮነስ ምሕረቱ ብምእማንን፡ መራሒ ሓጢኣተኛታትን ምዃነይ ፈሊጠ፡ ነገር ግን ነእማን ቢታንያ ከምኡ’ውን ንኣድጊ በልዓም ዘዛረበ፡ ናይ ሰማይን ምድርን ንጉስ ኤልሻዳይ ምዃኑ ኣሚነ፡ ብሃበተ ምሕረቱ ክቕበሊ ተዛራቢ ጥራይ ዘይኮነ ንትእዛዛቱ ተግባሪ ንምዃን ከብቅዐኒ ንቅዱስ ኣምላኸይ ይምሕጸኖ።
ንሎሚ ከም ፍቓድ እግዚኣብሔር እንዘራረበሉ ካብ ኣበይት ነብያት ነቢይ ኢሳይያስ ዝተዛረቦ ቅዱስ ቃል መሰረት ብምግባር ክንዘራረብ እና። እቲ ቅዱስ ቃል ከምዚ ይብል፡  > ።
ነቢይ ኢሳይያስ ካብ ኣበይቲ ነብያት ዝተባህለሉ ምኽንያት። ነብያት ናይ ቃልን ናይ ጽሑፍን ተባሂሎም ይኽፈሉ።
ናይ ቃል፡ ነቲ ዝተዛረብዎ ትንቢት እንተዘይጽሒፎሞን ኣብ ትንቢት መጻሕፍቲ እንተዘየሎን፡ ነዚኣቶም ናይ ቃል ነቢያት ንብሎም። ንኣብነት ኤልያስን ኤልሳእን።
ናይ ቃል፡ ነቲ ዝተዛረብዎ ትንቢት እንተዘይጽሒፎሞን ኣብ ትንቢት መጻሕፍቲ እንተዘየሎን፡ ነዚኣቶም ናይ ቃል ነቢያት ንብሎም። ንኣብነት ኤልያስን ኤልሳእን።
ናይ ጽሑፍ፡ ነቲ ዝተዛረብዎ ትንቢት ኣብ ጽሑፍ ዘስፈሩ እንተዀይኖም ነዚኣቶም ግና ናይ ጽሑፍ ነብያት ንብሎም። ናይ ጽሑፍ ነብያት፡ ኣበይት ነብያትን ደቂቀ (ነኣሽቱ) ነብያት እናተባህሉ ኣብ ክልተ ይኽፈሉ። እዚ ድማ በቲ ብዝሒ ምዕራፋት ዝጸሓፉዎ እዩ።
ስለዚ ነቢይ ኢሳይያስ 66 ምዕራፋት ስለዝጸሓፈ ካብ ኣበይቲ ነብያት ይምደብ። ካብ’ቲ ብዙሕ ውሑድ ነቢይ ኢሳይያስ ዝተዛረቦ፡ ህዝብን ኣህዛብ ትእዛዛት እግዚኣብሔር እንተሰሚዖምን ኣተግቢሮምን፡  > (ኢሳ 44፡3) ፡ ንዘይንሰምዕ ክሳድና ነትርር ድማ፡ ጥፍኣት ይጽበየና ከም ዘሎ፡  > (ኢሳ 34፡5) ቀጺሉ’ውን  > (ኢሳ 24፡6) ይብል። ብዛዕባ ምምጻእ ጐይታናን መድሓኒናን ኢየሱስ ክርስቶስ ካብ ቅድስተ ቅዱሳን ድንግል ማርያም ተወሊዱ ሰብ ኮይኑ መከራ ከም ዝቕበል’ውን ኣስፊሑ ገሊጹ እዩ።
> ፡ ዓይኒ ክልተ ምርጫ ኣለዋ። ንላዕሊ ወይ ንታሕቲ ምጥማት። ንላዕሊ ምጥማት ገዲፍና ንታሕቲ ምስ እንጥምት እንታይ ሳዕቤን ከም ዘለዎ፤ ንታሕቲ ምጥማት ከ እንታይ ጉድኣት ኣለዎ፤ ዝብላ ሕቶታት ብሓባር ኮይና ክንምልሰን ኢና።
ንታሕቲ ክንርኢ ኢና፡
1.  > (ኢዮ 5፡2) ከም ዝተባህለ ቅንኢ /ሕስድና
ንኣብነት ሓደ ሰብ መኪና ክዝውር ክትርእዮ ከሎኻ፡ 10 ዓመት ጌርና ጫማ ዘይቀየርናስ፡ እዚ ሕጂ መጺኡ መኪና ጌሩ ክትብል ከሎኻ።
ብጸጋታት እግዚኣብሔር ተኸቢብናን ኣዕለቕሊቕናን ከለና፡ ነቲ ምሳና ዘሎ ከየስተማቐርና፡ ንእግዚኣብሔር ተመስገን ከይበልና፡ ነቲ ምስ ካልኦት ዘሎ ንብረት ወይ ገንዘብ ንርኢ እሞ ኣብ፡ ቅንኢ ዝበሃል ብርቱዕ ዝረስኑ ሕማቕ ሕማም ንወድቕ።
እዚ ናይ ቅንኢ ሕማም ኣብ ንጉስ ኣከኣብ (1 ነገ 21) ንረኽቦ።
ንጉስ ኣከኣብ፡ ንጉስ እዩ። ዝደለዮ ክረክብ ዝኽእል ንጉስ እዩ። ኣዒንቱ ድማ ንታሕቲ ይርእያ ስለዝነበራ፡ ክዛወር ኢሉ ምስ ወጸ፡ ኣብ ጥቓ ገዝኡ፡ ገዛ ንጉስ እዩ ነስተውዕል! ኣታኽልቲ ወይኒ ናይ ናቦት ዝበሃል ሰብኣይ ይርኢ።
ንታሕቲ ዝጥምታ ኣዒንቲ ስለዝነበርኦ ንጉስ ኣከኣብ፡  > ይብሎ ንናቦት። ናቦት ጎረቤቱ ከኣ፡  > ኢሉ መለሰ። ንዓና ንደቂ እዛ ቅድስት ተዋህዶ እምነት፡ ኣብ ሰማይ ነቢራትልና ዘላ ቅድስት ኢዮሩሳሌም ምእንቲ ከይንወርስ ላዕልን ታሕትን ዝብል ዘሎ ናይ ጥንቲ ጸላኢና ድያብሎስ፡ ብቅንኢ ተላዒሉ ኣሎ። ንሕና ግና፡ ያእ ኣይፋል፡ እቲ ርስቲ እቶም ቅዱሳን ኣቦታትና ዝኾነ ቅድስት ሃገርና ኣይንህበካን፡ እግዚኣብሔር ካባና የርሕቆ እናበልና ምስ እግዚኣብሔር ንዘሎና ዝምድና ብጾም ጸሎት ነትርሮ።
ንጉስ ኣከኣብ ብክቱር ጓሂ ናብ ቤቱ ተመሊሰ። እንጄራ’ውን ተሓረመ። ኤዛቤል ርእሲ ተመን ዝኾነ ሰበይቱ፡ ነዚ ነገር እዚ ምስ ሰምዐት “ኣይ ደሓን ኣነ ነታ ኣታኽልቲ ወይኒ ክህበካ እየ ኢላ፡ ብማሕተም ንጉስ ሓቲማ፡ ነቶም ዓበይቲ ደብዳቤ ጽሒፋ፡  > ኢልኩም ብክልተ መሰኻኽር ኣመሳኺርኩም ብዳርባ እምኒ ከም ዝቕተል ግበሩ ዝብል መልእኽቲ ሰዲዳ ኣቕተለቶ። ስለዚ ንናቦት ምስ ቀተለት፡ ንሰብኣያ፡ ናቦት ብሂወት የለን እሞ ኪድ ውረሶ ኢላ ንሰብኣያ ነገረቶ። እታ ብቅንኢ ዝተበገሰት ሓጢኣት ናብ ነፍሲ ሰባት ምሕላፍ ከም ትበጽሕ ከነስተውዕል ይግባእ። እቲ ቅዱስ ቃል እምበኣር፡  ።
2. ትምኒት
በዚ ናይ ትምኒት ፈተና ዝወደቁ ኣብነት ዝኾኑና ኣቦና ኣዳምን ኣዴና ሄዋንን እዮም። መጀመርያ ኣዒንቶም ምስ እግዚኣብሔር ኣብ ዝነበራሉ ጊዜ፡ ብብርሃን ኢዮም ዘንጸባርቑ ዝነበሩ። ድያብሎስ ብትምኒት ክፍትኖም ከሎ፡ ኣዒንቶም ካብ እግዚኣብሔር ከግልሱ እዩ መጀመርያ ዝሓተቶም። እዚ ኸኣ ናብ’ታ ኦም ኣትሕት ኣቢሎም ንኽርእዩ። ብትምኒት ክትፍተን ከሎ ኣዴና ሄዋን፡  > (ዘፍ 3፡6) ። ሄዋን ኮ፡ ነታ ፍረ ኣይበለዓታን ብኣፋ ኮ ኣይጠዓመታን፡ እታ ኦም ምብልዓ ጥዕምቲ፡ ነዒንቲ ኸኣ ጽብቕቲ ክትብል ከሎ ግና ሰሚዕና፡ እዚ ከኣ ደቂ ሰባት ቅድሚ ብኣፍና ብዓይንና ኢና ንበልዕ። ካብ’ዚ ዝገደደ ግን ኣሎ፡
ክልተ ጊዜ ምስ ኣምላኽ ዝተዛረበ፡ ንጉስ ሰሎሞን እዩ።
1 ንግስነት ክቕበል ከሎ፡ ጥበብ ሃበኒ ክብል ከሎ፡ 2 ቤተ መቕደስ ሰሪሑ እግዚኣብሔር ኣብዛ ቤተ መቕደስ ዝተጸለየ ጸሎት ከም ዝሰምዕ፡ ካብ’ዚ ዝዓቢ ክብሪ የለን።
ንጉስ ሰሎሞን ግን ኣዒንቱ ካብ ላዕሊ ኣውሪዱ፡ ክንመሃረሉ ዓቢ ኣገዳስን ቃል ጽሒፉልና ኣሎ፡  > (መክ 2፡10) ይብለና። ኣዒንቱ ዝጠመትኦ ኩሉ ይምጻእ ስለዝብል ዝነበረ 1000 ዝኾና ኣንስቲ ኣእተወ። መወዳእትኡ ኸ፤ ኣዒንቱ ካብ ላዕሊ ከነውርድ ከሎ፡
ንኣምላኹ ሓዲጉ ንጣዖታት ዓጠነ። እዝስ ማዕረ ክንደይ ኣጸያፊ ነገር ከም ምዃኑ ይርደኣና ይኸውን። ስለዚ ዓይኒ ካብ ተኸፍተት ክትርኢ፡ ክትጥምት ኢያ። ካባና ዝድለ ዘሎ ግና ከም ድላያ ክትርኢ ዘይኮነስ፡ ክንቆጻጸራ የድሊ። ንዓይኑ ዘይቆጻጸር ሰብ እሱር ስጋዊ ድልየታት እዩ ዝኸውን። ከምቲ ንጉስ ሰሎሞን ዝኾኖ ድማ ንኸውን።  >
3. ብትሕዝቶና ንጀሃር
ንኣብነት ሞባይል ተሌፎን፡ ሎሚ ንሕዘን ቴሌፎናት፤ ካብ መጠን ንላዕሊ፡ ዋግአን ሰማይ ዓሪጉ። እርግ ዝበለት ሞባይል ሒዝካ እንተ ተረኺብካ፡ “ናይ ነዳቖ ሞባል ሒዝኩም እስከ ኣይትረብሹና” ይብለካ። ብዓይኒ ሓቂ እንተ መጺና፡ ኣገልግሎተን ሓደ እዩ። ሃለው እንተ ኢልካያ ሃለው እያ ትብለካ። ደሓር ከኣ እቲ ተዋሂቡና ዘሎ ጸጋ ናይ እግዚኣብሔር ምዃኑ ኣይንዘንግዕ። ጽባሕ ንግሆ መኽሊትኩም ኣበይ ገይርኩሞ ዝብል ሕቶ ምስ መጻና መልስና እንታይ ከም ዝኸውን ካብ ሎሚ ክንሓሰበሉ ይግባእ።  >።
ንኽደኖ ክዳን፡ ንነብሮ ናብራ ካብ ልክዑ ሓሊፉ ዶ ኣይሓለፈን፤  > (አሞጽ 6፡4-5) ። ኣብየት ካብ ስኒ ሓርማዝ ዝተሰርሐ ዓራት ዝድቅስ ጽቡቕ ድቃስ’ዶ ይድቅስ ይኾውን፤ ምሉእ ለይቲ ‘ባ ክጐይ እዩ ዝሓድር ተባሂሉ እዩ። እቲ ምኽንያት ድማ፡  > ተባሂሎም ግና ኣይገበሩን።
4. ፍርሒ
ኣብዚ ዘለናዮ፡ ስራሕ ዝሒሉ፡ እንታይ ደኣ ክንገብር ኢና፤ ወይለይ፡ እዘን ሒዝናየን ዘለና ቁንጣሮ ገንዘብ ብዶላር ክንልውጠን’ዶ ብወርቂ፤ ዓለም ተናዊጻ፡ ናበይ ኢና ንኸዶ፤ ጽባሕ ንግሆ እንታይ ክንበልዕ ኢና፤ ኣብ ማዕበል ሓሳባት ንጥሕል፡ መፈጸምትኡ ድማ፡ ራዕዲ ይኸውን፤
ህዝቢ እስራኤል ናብ ምድሪ ከንኣን ክኣትው ከለው፡ እግዚኣብሔር ንሙሴ ናብ ምድሪ ከንኣን፡ 12 ሰለይቲ ስደድ ተባሂሉ። እቶም ዓሰርተ፡ ሕማቕ ወሬ ሐዞም መጹ፡ ንሱ ድማ፡ ልክዕ እታ ምድሪ ጸባን መዓርን እተፈልፍል እያ። ግን፡ ህዝባ ሓያል እዩ፡ ጽኑዕ ዕርድታት ኣለዎም። ንጉዓት ደቂ ዓናቅ ርኤና። ንሕና ኣብ ዓይንና ኸም ኣምበጣ ዀንና፡ ኣብ ዓንቶም ከኣ ከምኡ ነበርና። እዚ ፍርሒ’ዚ ካብ እግዚኣብሔር ኣዒንቶም ስለዘልገሱ ጥራይ እዩ። እምበር እቶም ክልተ፡ ኢያሱ ወዲ ነዌን ካሌብ ወዲ የፉነ፡ ኣንጻር እቶም 10 ብጾቶም ተዛረቡ። እግዚኣብሔር ካብ ምድሪ ግብጺ ብሓያል ቅልጽም ኣውጺኡና እዩ፡ ኣብ ሳህራ ድማ 40 ዓመት ናቢዮና እዩ። ካብ ከውሒ ማይ ኣፈልፊሉ ኣስቲዩና፡ ካብ ሰማይ ድማ መና መጊቡና እዩ። ሕጂ’ውን እግዚኣብሔር ምሳና እምበር ምስኦም ኣይኮነን ኢናበሉ ጽኑዕ ዝኾነ እምነት ዝመለኦ ተዛረቡ። ከም ሳዕቡኑ ከኣ፡ ነቲ ዝኸሓደን ዝፈረሐን ሬስኡ ኣብ ምድረበዳ ክተርፍ ከም ዝኾነን እቶም ክልት ግና፡ ኢያሱን ካሌብን ናብ ምድሪ ከንኣን ከም ዝኣትውን ቃል ኣተወ እግዚኣብሔር። ዘሑ 13-14
ኣዒንቱ ናብ ላዕሊ ዘበለ ሰብ፡ ኩሉ ናትካ እዩ፡ ጥዕና ናትካ፡ ናይ ዕለት እንጀራይ ናትካ፡ ውሉደይ ውሉድካ፡ ስርሐይ ናትካ፡ ሠናይ ኩሉ ካባኻ እዩ እሞ፡  >።
እቲ ናብ ላዕሊ ዝርኢ ሰብ፡
1. ሓይሊ ኣምላኽን፡ ርድኤት ኣምላኽን የስተውዕል።
ዮሳፋጥ ንጉስ ይሁዳ፡ ደቂ ሞኣብን፡ ደቂ ዓሞናውያን፡ ከረን ስዒርን ንዮሳፋጥ ካብ ማዕዶ ባሕሪ ካብ ሶርያ ብዙሕ ሰራዊት ይመጻካ ኣሎ፡ በሉዎ። ዮሳፋጥ ፈርሄ እሞ ንእግዚኣብሔር ኪደልዮ ገጹ መለሰ። ኣብ ብዘሎ ይሁዳውን ጾም ኣወጀ።  > (2 ዜና መዋእል 20፡12) ድማ በለ። እቶም ንዮሳፋጥ ክዋግኡ ዝመጹ፡ ብዙሕ ሰራዊት ነንሕድሕዶም ተዛበዑ። ነንሕድሕዶም ተቓተሉ። ምስጢሩ፡ ኣዒንትና ናባኻ ይጥምታ ኣለዋ እዩ።
2. ኣኽሊል ከም ዝጽበዮ ይርኢ
ኣብ’ዛ ንነብረላ ዓለም ከም’ቲ እግዚኣብሔር ዝፈትዎ እንተ ተጓዓዝና፡ ኣብ ሰማያት ኣኽሊል ኣለዎ። ምድራዊ ኣኽሊል ኣይኮነን፡ መዝሙር ዳዊት 146፡  >
ኣብ ኦሎምፒክ ንርእዮ ውድድራት፡ እዞም ኩሎም ተወዳደርቲ፡ ክንደይ ዓመታት ልምምድ ገይሮም እዮም ነታ ናይ ወርቂ መዳልያ ዝወስዱ። ብዙሕ ዓመታት ሓቀይ! ወርቂ ንምውሳድ ንገብሮ ጻዕሪ ክንድዚ ካብ ኮነ፡ ኣምላኽ ዘዳለወለይ ኣኽሊል ንምውሳድ ከመይ ዘይጽዕረሉ፡ ከመይ ዘይደኽመሉ፤
ስለዚ ህዝቢ እግዚኣብሔር፡  >።
ኣብ ኩሉ ንእግዚኣብሔር ኣምላኽ ንርእየሉ ይግበረልና፡ መዋእልና መዋእል መንፈሳዊ ዕብየትን ጽንዓትን ይኹነልና።
ወስብሐት ለእግዚአብሔር፡ ወለወላዲቱ ድንግለ፡ ወለመስቀሉ ክቡር፡ አሜን!!!


text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 36 guests and no members online
- Details
- Written by ሃይለ መንገሻ ዑቕበ
- Published: 03 July 2016
ዲጂታላዊ ሞዕቃብ፡ ይሕያ ወደቦይ ኪያረ
ፕሮጀክት ምዕቃብን ምትሕድዳስን ስነ ጥበባዊ
ዕዮታት ይሕያ ወደቦይ ኪያረ፡ ዝብል ዕማም ሓንጺጸ
ንስራሕ ምስተበገስኩ፡ ሸቶታት ናይቲ ፕሮጀክት
እንታይ ክኾኑ ኣለዎም? ዝብሉ ሕቶታት
ብቐዳምነት መለስኩ።
ንሽክና ዝምልከት ሕጽር ዝበለት፡ ምቅርቲ ስድራ
ቤታዊ ዛንታ፡ ደፋእ ኢለ ኣብ ታሕቲ ከቕርበልኩም
ስለዝኾንኩ፡ ቅሩብ ክትጽበዩኒ ይልምነኩም። ናብ
ሸቶታት ፕሮጀክት ንመለስ።
1ይ ሸቶ፡ ዲጂታላዊ ምዕቃብ ደርፍታት ይሕያ
ኣብዚ መዳይ፡ ደርፍታት ይሕያ ብቐዳምነት ካብ ኣናሎግ ቅዳሕ ናብ ዲጂታል
ቅዳሕ ከምዝሰጋገር ምግባር ነበረ። ንይሕያ፡ ሓንሳቢተይ ካብቲ ዝነበሮ ኣናሎግ
ቅዳሕ ማለት ሙዚቃ ኣብ ናስትሮ ናብ ዲጂታል ቅዳሕ እንተኣስጊረዮ፡ በቃ ይሕያ
ንሓዋሪቱ ተዓቂቡ ማለት’ዩ። እምበኣርከስ ድሮ ንይሕያ ካብ ኣናሎግ ናብ ዲጂታል
ኣስጊረ፡ ኣብ ኮምፒተር ኣስፊረዮ ኣለኹ።
ቀጺሉ ዲጂታይዝ ዝኾነ ይሕያ ናብ ግንባርቶሮንቶ.ኮም ትጽዕኖ፡ ካብኡ
ብኢንተርነት ኣቢሉ፡ ይሕያ ናብ መላእ ዓለም ዝርጋሐ ይገብር። ዛጊት ይሕያ፡
ንፈለማ ግዜ ኣብ መላእ ዓለም ዝርጋሐ ገቢሩ ኣሎ። ኤርትራውያን ድማኒ ንይሕያ
"ብኣካል" ከግንይዎ ብቒዖም ኣለዉ። ዮሃና ኤርትራውያን! ዮሃና ይሕያ!
2ይ ሸቶ፡ ውሕልነት ዝመልኦ ዕቅበ ምፍጻም
እቲ መደብ ምዕቃብ ይሕያ ንባዕሉ ብጽፈትን ብውሕልነትን ክፍጸም እንተኾይኑ
ብቐዳምነት ብቑዕን ዘመናውን ቴክኖሎጂ ይሓትት። እዚ ማለት ከኣኒ ብሉጽ
ኮምፒተር፡ ብሉጽ ናውትታት ኣውዲዮ፡ ብሉጻት ሶፍትወይራት ምድላው ማለት
ኢዩ። ምኽኒያቱ ንይሕያ፡ ካብ መቓብሩ ኣውጺኣ ናብ’ቲ ዝነበሮ ዳስ መሊሰ፡ ሂየት
ከልብሶ ኢየ ዝጽዕር ዘለኹ። ቀሊል ስራሕ ኣይነበረን።
ስለዚ ኣብ ንኡስ ስቱዲዮ፡ ነቲ ኣብዚ እዋን ትዕድልቲ ዳይኖሶራት ከጋጥሞ ቀሪቡ
ዘሎ፡ ናይ ቀደም ናይ ይሕያ ኣናሎግ ናስትሮ፡ ናብቲ ዝለዓለ ጥርዚ ዕቃበ ዲጂታል
" ክስታናይ ፈቱዩካ
ከም ሽክና፡ ካህን
ይፈትወካ ከም
ብራና "
ይሕያ ወደቦይ ኪያር
2
ኣሰጋገርክዎ። ናብ ኣዚዩ ብሉጽ ዝበሃል ደረጃ "Sampling"፡ ማለት 24BIT
192KHz Sampling፡ ንይሕያ ካብ ኣናሎግ ናብ ዲጂታል ኣሰጋገርክዎ። ቀጺለ፡
እቲ ዲጂታይዝ ዝገበርክዎ "Original" ኣውዲዮ ከም "WAV Audio Format"፡
ኣብ መኽዘን ኮምፒተር ከምዝዕቀብ ገበርክዎ።
ኣብነት ክህበኩም፡ ሙዚቃታት ኣብ CD ክፍብረኹ ከለው፡ ብደረጃ 16BIT
44.1KHz Sampling ኢዮመ ዲጂታይዝ ዝኾኑ። ኣነ ግን ብደረጃ 24BIT
192KHz ኢየ፡ ንይሕያ ዲጂታይዝ ጌረዮ ዘለኹ።
ይኹን ደኣምበሪ ጽዕነት ኣድጊ ዝኾነ፡ ደርማስ WAV Audio Format፡ ኣብ
ጸበብቲ ካናለታት ኢንተርነት ኣቲዩ ብቐሊሉ ክወናጨፍን ኣጸጋሚ ስለዝኾነ፡
እንደገና ናብቲ ኣዚዩ ፈኲስ ዝበሃል ጾር ማለት MP3 Audio Format
ለወጥኩዎ። ናይተን ምዕቡላት ሃገራት ፈጥኒ ኢንተርነት ይጽናሓልና’ሞ፡ ኣብ ከም
በዓል ሱዳን፡ ኡጋንዳ፡ ኣንጎላ፡ ናሚብያ ወዘተ ዘለዉ ኤርትራውያን፡ ንይሕያ
"ብኣካል" ከግንይዎ ዝኽእሉ በዚ ፈኲስ MP3 Format ብቻ ኢዮመ።
ኣብነት፡ ናይ ፍርቂ ሰዓት WAV Format፡ ክብደቱ 700MB ኣቢሉ ክበጽሕ ከሎ፡
ናይ ፍርቂ ሰዓት MP3 Format ግን ክብደቱ 20MB ጥራይ ኣቢሉ ይበጽሕ። ናይ
ይሕያ "SIDE-A" እንሆ ከተወዳድርዎ የቕርበልኩም።
3ይ ሸቶ፡ ምትሕድዳስ ደርፍታት
ደርፍታት ይሕያ፡ ዲጂታይዝ ጌረ ኣብ ኮምፒተር ድሕሪ ምዕቃበይ፡ ነብሲ ወከፍ
ደርፊ ካብ A ናብ Z፡ ሓደ ብሓደ ክሰምዖን ኤዲት ክገብሮን ኣሎኒ። ናስትሮ ይሕያ፡
WAV FORMAT SIDE-A 30:57 Minutes 713.1 MB MP3 FORMAT
SIDE-A 30:57 Minutes 21.3 MB
3
ዝበዝሕ ክፋሉ ኣብ ጽቡቕ ኩነታት ጸኒሑኒ፡ ይኹን ድኣምበሪ ገበታ ኣበራትን፡
ጀማርን-ጨራስን ዘይልለይሉ ሕውስውስ ዝበሉ ደርፍታት፡ ኣናሻዕ ከኣኒ ድግማ
ዝኾኑ ደርፍታት ነበርዎ። ስለዚ ኣብዚ ናይ ምትሕድዳስ መስርሕ (Restoration
Process)፡ ብመጀመርታ ኩሎም ኣብቲ ሙዚቃ ዝነበሩ ዝተበላሸዉ ክፋላት፡
ምኵላፋት፡ ኣመና ምትሓት ድምጺታት፡ ድግማታት ወዘተ ብጥንቃቐ ሃሰስ
በልኩዎም።
ኩሎም ጉድለታት ከምዝዕረዩ ወይ ከምዝጽገኑ ገበርክዎም። ክጽገኑ ፈጺሞም
ዘይኽእሉ ብልሽዋት ጠቕላልኡ ምስራዞም እምበሪ ካልእ ኣማራጺ ኣይነበረንን። ኣብ
መስርሕ ምትሕድዳስ፡ ንይሕያ 95% ሳልቫረ ገበርኩዎ። ማርያም ኣድሒናቶ ኣላ፡
95% ምድሓኑ፡ ብጣዕሚ ጽቡቕ ገላጊላቶ ኣላ።
እቶም ደርፍታት፡ ብዝሖም ከምዝፍቀዱን ሓደ ብሓደ ከምዝፈላለዩን ተገብረ። ኣብ
SIDE-A፡ 4ተ ደርፍታት ክንጸሩ ከለዉ፡ ኣብ SIDE-B፡ 6ተን ፈረቓን ደርፍታት
ተነጸሩ። ነብሲ ወከፍ ደርፊ፡ ብFade in ይጅምር፡ ብFade Out ይዛዝም። ኣብ
መንጎ ክልተ ደርፍታት፡ ናይ 3 ሰከንድታት መፈላለዪ ባዶሽ ተጌሩሎም ኣሎ። እቲ
ናይ ምትሕድዳስ መስርሕ ምስ ኣብቅዐ፡ ኩሎም ደርፍታት ይሕያ ፐርፌክቶ
ኮይኖም ነእዛን ዓማዊል ቅሩባት ኮኑ።
4ይ ሸቶ፡ ትዝታዊ ዕግበት
ዝኾነ ንይሕያ ዝድለየ ዓሚል፡ ናብ www.genbartoronto.com ከይዱ፡ ኮርባርያ
ሾርትወይቭ 192.00 ዝብል ገጽ ከፊቱ፡ ብእንጭዋ ናስትሮ Side-A ወይ Side-B
ምስጸቐጠ፡ ደርፍታት ይሕያ ክፍነዉ ይጅምሩ። በዚ ኣገባብ እቲ ዓሚል፡ ብስምዒት
ኤለትሮኒካዊ ኣቕሓን ናስትሮን ናይ 70ታት ዓለም ዝተጠቕመ ኮይኑ ስለዝስምዖ፡
ጦብላሕታዊ ወይም ትዝታዊ ዕግበት (Notsalgic Feeling) ይስምዖ።
4
ጠባይ ይሕያ
ኣብዚ ዝስዕብ ጽሕፎ፡ ብዛዕባ ጠባይን ተውህቦታት ናይ ይሕያ ኢየ ክዛረብ።
ዲጂታላዊ ምዕቃብ ይሕያ ምስወዳእኩ ጠባይ ናቱ ብዕምቆት ክድህስሶ ተበግስኩ።
ቀስ እናብልኩ፡ ይሕያ መን ምዃኑ? ኣጸቢቐ ክፈልጦ ጀመርኩ። ብዝያዳ ናቱ
ደርፍታቱ ከፍቅሮን፡ ንዕኡ እውኒ ብዝያዳ ክግደሰሉን ከኽብሮን ጀመርኩ።
ቅድሚ’ዚ ፕሮጀክት፡ ቅንዕና ክዛረብ፡ ንይሕያ ስሙ እንተዘይኮይኑ ንዕኡ ኣጸቢቐ
ይፈልጦ ኣይነበርኩን። ናስትሮ ናይ ይሕያ ምሳይ ካብ ዝጸንሕ 20 ዓመት ሓሊፉ
ኣሎ። ኣነ ከይፈልጥኩ፡ ወርቂ ምሳይ ን20 ዓመት ተጓዒዙ። ወርቂ ምንባሩ ግን ሕጂ
ኢየ ፈሊጠ። መቸም፡ ደንጉዩ ክርዳኣካ ከሎ ድሓን ኢዩ፡ ኣጸቢቑ ደንጉዩ ክርዳኣካ
ከሎ ግን ሽግር ኢዩ።
ን20 ዓመት ትንፋስ ይሕያ ተሰኲዕሉ ዝጸንሐ ናስትሮ
5
ጠባይ ይሕያ በዚ ዝስዕብ ዘረባ ከጠቓልለኩም እፈቱ። ኣብ ኤርትራ፡ ሓደ እስላማይ
ኮይኑ ካብ ክስታኖት ንላዕሊ፡ ንጭራ ዋጣ ዝፈጥራ ሰብ እንተኔሩ፡ ኣማን ብኣማን
እንኮ ይሕያ ወደቦይ ኪያረ ኢዩ። ይሕያ፡ በቲ ናቱ ፍሉይ ኣገላልጻ ክውንነት፡ ናቱ
ፍሉይ ኣጠቓቕማ ቃላት፡ ናቱ ፍሉይ ቃና ወይ ጎሮሮ ምስ ናቱ ልዑል ምልከት ናይ
ጭራ ዋጣ፡ ፍሉይ መንነቱ ኣብ ኤርትራ ዘንገሰ ደራፋይ ኢዩ። እዚ ፍሉይ መንነት፡
ነቲ ጠባይ (Character) ወይ "እንኮ ይሕያ" ኣቚሙ የር’ከብ።
ይሕያ፡ ነቲ ናይ 50ትትን 60ታትን፡ ባህሊ ብሄረ ትግርኛን እምነት ክርስትናን፡
ልምዱን ስርዓቱን፡ ባሃጉን ቀልቡን ሕማማቱን ፈውሱን ኣጸቢቑ ዝፈልጥ፡ ንባህሊ
ትግርኛ ብትኽክል ናይ ምንጸብራቕ ልዑል ክእለት ዝነበሮ ጠቢብ ኢዩ። ሰራየን
ሰረወቶትን ከኣ’ሞኒ በቃ ናቱ ድኳናት ኢዮመ።
ንኣሽቱ ጥቕስታት ካብ ደርፍታት ይሕያ
ይሕያ፡ ከምዚ ቢሉ ደረፈ፡ " . . . ክስታናይ ፈቲዩካ ከም ሽክና፡ ካህን ይፈትወካ ከም
ብራና . . ."። በዞም ቃላት፡ ይሕያ እቶም ክስታኖት ምስ ቤተ ክርስትያን ጽኑዕ
ምትእስሳር ከምዝነበሮም ይገልጸልና።
" ብራና "፡ ቅድሚ ወረቕት ምፍጣሩ፡ ጥንታውያን ሰባት ንመጽሓፊ ዝጥቀምሉ
ዝነበሩ፡ ካብ ቆርበት ዝተሰርሐ ቆጽሊ (File) ኢዩ። " ሽክና " ዝብል ቃል ትርጉሙ
ኣስፍሕ ኣቢለ ክገልጸልኩም እፈቱ። ኣብ ክስታኖት፡ ኣውደ ኣመት ምስምጸ፡ በጊዕ
ትሕረድ’ሞ ስጋ ተዘልዚሉ ምስተወዳአ፡ የዕጽምቲ በጊዕ ኣብ ዓቢ ድስቲ ብማይ
ይጥጠቕ። ድሕሪኡ ስድራ ብምልእታ፡ የዕጽምቲ በጊዕ ክትበልዕ፡ ኣብ መኣዲ
ዓጽሚ ብዙርያ ኮፍ ትብል።
መኣዲ ዓጽሚ
ኣብ መኣዲ ዓጽሚ፡ የዕጽምቲ ንስድራ ቤት ትዕድል፡ እታ ኣደ ኢያ። ኣደ፡
ኣብዝሕትኡ ግዜ ነታ ሽክና (ርእሲ በጊዕ)፡ ነቲ ፍቱው ዝበሃል ውላድ ወይ ሕሳስ ልደ
ኢያ ትዕድሎ። እቶም ካልኦት የሕዋት ከኣኒ ከከም ዕድልካ፡ እንተስ ዓጽሚ ሰለፍ
እንተስ ጎሎ ወይ ዓንዲ ሕቆ ተዛነቑ ይዕደለካ።
እቲ ሽክና ዝተዓደለ ኣዚዩ ፍቱው ውላድ፡ ብኹሉ ኹሉ መወዳድርቲ የብሉን። 1ይ
ነገር፡ እታ ሽክና፡ ካብቶም ካልኦት የዕጽምቲ ዝገዘፈት ኣካል ኢያ። 2ይ ነገር፡ ኣብታ
ሽክና መልሓስ ኣሎ፡ ዘይተኣደነ ሓንገል ኣሎ፡ ኣብ መንጋጋ ዝተቐርቀረ ዘይተኣደነ
ስጋ ኣሎ። መልሓስን ሓንገልን ከኣኒ ማዓት ኢዩ መቐረቶም። ስለዚ ኣብ መኣዲ
ዓጽሚ፡ ሽክና እንተተዓዲልካ፡ ኣዚዩ ፍቱው ውላድ ከም ምዃንካ መግለጺ ኢዩ።
6
መምቁራቶም ድማኒ ንስኻ ኢኻ ኣኻዕቢትካ ትበልዖም። ይሕያ፡ ሽክና ዝብል ቃል
ክጠቅስ ከሎ፡ ከቶ እቲ ቀደም ዝበላዕኩዎ፡ ዘይርሳዕ መቐረት ሽክና ይዝከረኒ። ይሕያ፡
ንሕና ክስታኖት ሽክና ምብላዕ ሕሱም ከምነፍቅር፡ ግሩም ጌሩ ገሊጹና ኣሎ።
ይሕያ ኣብ ካልእ ደርፉ ከምዚ ቢሉ ይደርፍ፡ " . . . ዓደይ ዘይብሉ ኣይገዛይን፡
ከብተይ ዘይብሉ ኣይደምበይን፡ ውሽማ ዘይብሉ ኣይሰብኣይን . . ."። ቀጺሉ ኣብ
ካልእ ደርፊ ድማኒ " . . . ንቕደመ’የ ንቕድመ’የ፡ ሓዳር ዶ’ሊኒ ዘይንቕደም’የ . . ."
እናበለ ይደርፍ። በዞም ቃላት ይሕያ፡ ነታ ናቱ ዓለም ጽቡቕ ጌሩ ይገልጻ ኣሎ። እታ
ናቱ ዓለም፡ "ቀለዓለም ዘይብሉ፡ ውጹእ ኣባታዊት ስርዓት ኢያ። ተስቶስተሮን
ዝመልኦም ደርፍታት፡ ቢለ ኢየ ኣነ ዝገልጾም ንደርፍታቱ።
ይሕያ፡ ደርፍታቱ ከም ዘይምኖ ጌሩ ናይ ምቕራብ ክእለት ነበሮ፡ ከመይ’ሲ ወረጃ
ኮይኑ ይጸንሕ እሞኒ ምልስ ኢሉ ናይ ወዲኒታት ግዕዘ ቅምር የብለሉ።
ኣብቲ ቀደም " ነገር ዘይጸገበስ ጓል ዋጣ ይሕጸ " እናተባህለ፡ ዋጦት ከም ሓሜን፡
ለፍለፍቲ ዝናዓቕሉ ዝነበሩ እዋን’ኳ ይሕያ ብዓነት ኣይወደቐን። እንሆ ሕጂ ከኣኒ
ሂወት ለቢሱ ናብቲ ዝለዓለ ዘመናዊ ዲጂታል ዓለም ሰጊሩ ይርከብ። ይሕያ ወደቦይ
ኪያረ፡ ጥበብ ናይ ቅዱስ ያሬድ ዝወረሰ ኤርትራዊ ስነ ጥቢብ ኢዩ። ብቻ፡ ፍቕሪ ናቱ
ይሕደርኩም።
ክብረት ይሃበለይ።
ሃይለ መንገሻ ዑቕበ
ቶሮንቶ፡ ካናዳ
ጁን 25፡2016__
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 107 guests and no members online
- Details
- Written by ድምጺ ሰላምን ደሞክራስን ኤርትራ
- Published: 11 May 2018
ንፖለቲካዊ ጭቆና ምጽማም ስለምንታይ? ክሳብ መዓስ’ከ?
ሓሚምካ፡ ምኽንያት ሕማምካ ፈሊጥካን መድሓኒት እናወሰድካን ንዝስመዐካ ስቓይ፡ ንውሽጥኻ ጌርካ ክትጻወር ክትጽመም ዓቕሊ ይሃብካ ጥራሕ ዘድልዮ ጽቡቕ ነገር’ዩ። ምኽንያቱ፡ ሕማምካ ፈሊጥካ መድሓኒት እናወሰድካ እንከለኻ ንውሽጣዊ ስቓይካ ካብ ዓው ኢልካ ብኣዋያት ምግላጽ፡ ተጸሚምካ ንውሽጥኻ ጌርካ ጥዕና ምጽባይ ተመራጺ’ዩ። ባህልና’ውን ንኸምኡ’ዩ ዘተባብዕ። ብውሽጥኻ ሕማቕ እናተሰመዐካ ናብ ትካል ጥዕና ከይድካ ብበዓል ሞያ ከይተመርመርካ፡ ዓይነት ሕማምካ ጠንቁን መድሓኒቱን ከይፈለጥካ ምጽማም ግን፡ ስኒ ምንካስ ምጽዋር መንፈዓት ዘይኮነ፡ ክፍወስ ብዝኽእል ሕማም ዕለተ ሞትካ ዘቀላጥፍ ዘየለባም ውሳነ ብምዃኑ ክምከር ክተባብዕ ኣይግባእን። ስለምንታይ’ሲ ክሳብ ትመውት ምጽማም ዓሻ ውሳነን ነብሰ ቅትለትን ስለዝኾነ።
ውልቀ ምልክነት ኣብ ዝነገሰሉ፡ ልዕልና ግዝኣተ ሕጊ ኣብ ዝጠፍኣሉ፡ መሰረታዊ ሰብኣዊ መሰላት ኣብ ዝተጋህሰሉ፡ ውሑዳት ኣብ ልዕሊ ብዙሓት ቃሕ ዝበሎም ውሳነ ኣብ ዝወስድሉ፡ ኢ-ደሞክራስያዊ ጨካን ኣድላዊ ፖለቲካዊ ምሕደራ ኣብ ዘለወሉ ኩነታት፡ ትዕግስቲ ምግባር ምጽማም ከኣ ካብ ኩሉ ዝኸፍአ ዕሽነት፡ ንባርነት ብምርጫኻ ምቕባል ኣብ መወዳእታ ከኣ ኩሉ ክብርታት ስኢንካ ፖለቲካዊ ነብሰ ቅትለት ምፍጻም ማለት’ዩ ዝኸውን። ኤርትራዊ ሃገርነት ውጽኢት መግዛእቲ ምዃኑ፡ ህዝብታት ኤርትራ ብሰንሰለታዊ መግዛእቲ ዝሓለፉ፡ ናይ ኣምቢታ ኣይንብርከኸን፡ መስዋእትን ዓወት ታሪኽ ዘለዎም ተቓለስቲ ህዝብታት ምዃኖም ማህደራት ታሪኽ ሰኒደሞ ዘለው ሓቂ’ዩ። ህዝብታት ኤርትራ ኩሉ መሰላቶም ዓፊኑ ኣምበርኪኹ ንዝገዝኦም፡ ሜላታት ግጥሚያኦም ክቐያይሩ ደኣምበር ብምጽማም ዘባኸንዎ ግዜ ኣይፍለጥን። እቲ ኣብ መወዳእታ ንመሬት ኤርትራ ካብ ባዕዳዊ ሰራዊት ነጻ ዘውጸአን ልኡላውነት ሃገር ብረፈረንዶም ክውን ዝገበረን ምስጢር፡ መርኣያ ተቓውሞ ኣልቦ ምጽማም ዘይኮነ፡ መርኣያ ኣነ ንመንነተይ ንመሰለይ ንኣለኹ ባዕለይ ዝብል ውሳነ ጽንዓት ዘይሕለል ቃልስን ክቡር ሓርበኛዊ ሃገራዊ መስዋእትን ምዃኑ’ዩ ዝሕብር።
መሪሕነት ህግደፍን ናይ ጥፍኣት መሓውሩን ኩሉ ሰብኣዊ ክብርታት፡ ደሞክራስያዊ መሰላትን ቁጠባዊ ረብሓታትን ብደይ መደይ ነፊጎም ኢ-ሰብኣዊ ፖለቲካዊ ጭቆና ኣንጊሶም፡ ህዝቢ ካብ ምህላው ናብ ዘይምህላው ከንቆልቁል ፈሪደሞ ክንሶም፡ ኣብ ዓውደ ኲናት ኣብ ድፋዕ ኮይኑ ከም ዝዋጋእ ዘሎ ወተሃደር፡ ንህዝቢ ንኸስ ተጸመም ተጻወር ዝብል ጎስጓስ ክገብሩ ይስምዑ። ኣብ ድፋዕ ኣብ ርሱን ኲናት ዝተጸምደ ወተሃደር ብወተሃደራዊ ሕጊ፡ ንሱ ሒዝዎ ዘሎ ስትራተጂካዊ ቦታ ኣብ ኢድ ጸላኢ መታን ከይወድቕ’ሞ ውድባዊ ወይ ሃገራዊ ክሳራ መታን ከይስዕብ ግዝያዊ ጸገም ተጻወር ክሳብ’ውን ንስለ ድሕነት ብዙሓትን ኣንጸባራቒ ዓወትን ክቡር ህይወትካ ክፈል ክበሃል ይከኣል’ዩ። ህዝቢ ከም ህዝቢ ፖለቲካዊ ስልጣኑ ተቖጻጺርካ፡ ኣብ ኢዱ ዘሎ ጸጋታቱ መንዚዕካ፡ ዝመስሎ ከይዛረብ ኣፉ ብፖለቲካዊ መሐንገጋ ኣሲርካ፡ ብድሕረትን ድኽነትን ክማስን እናገበርካ ተጸመም ማለት ግን እንታይ ማለት’ዩ? እንታይ ክሳብ ዝኸውን’ዩ ክጽመም?
ጠንቂ ናይ’ቲ ሃገራዊ ፖለቲካዊ ሕማም ግዳማዊ ዘይኮነ ዘቤታዊ ምዃኑ ፈሊጡ እናሃለወ ተጸመም ክበሃል፡ መሪሕነት ህግደፍን ናይ ጥፍኣት መሓውሩን ህዝቢ ኣይፈልጥን ከም ተባዕታይ ኣድጊ ዝጸዓንካዮ ዝስከም የዋህ’ዩ ዝብል ብዱዕ ግን ከኣ ዝንቡዕ ሚዛን ከም ዘለዎም’ዩ ዘርኢ። ውድብና መንግስትና መሪሕነትና ፖሊሲና ኩሉ ንዓኻ ዝጠቕም፡ ንስለኻ ከይሰልከይ ዝሰርሕ ህዝባዊ’ዩ፡ ደሞክራስያዊ’ዩ፡ ፍትሓዊ’ዩ ዝብል፡ ፈጠራዊ ነብሰ ወደሳን ፍረ ዘይብሉ ፕሮፖጋንዳዊ ደሮናን ኣሽካዕላል’ዩ። መሪሕነት ህግደፍን ንኸብዶም ዝሓደሩ ዕሱባት መሓውራቶምን ውሽጣዊ ሰላም፡ ደሞክራስያዊ ምሕደራ፣ ሕጋዊ ትካላዊ ኣሰርራሓ፣ ውሕስነት ዘለዎ ብውጥን ዝምራሕ መንገዲ ልምዓትን ዕቤትን ከይህሉ ገይሩ ዘሎ ካልእ ግዳማዊ ሓይሊ’ዩ። ስለዚ ነቲ ኩሉ መሰላት ከይትረክብ ዝገበረ ግዳማዊ ሓይሊ ክሳብ ዝሰዓር ተጸመም። እዚ ይገበረለይ ይማላኣለይ ኣይትበል ማለት ናይ ተራ ዓዋሉ ኣበሃህላ’ዩ። እንተኾነ እቲ ሜላ ንጸረ-ህዝቢ ፖለቲካዊ ባህሪኡን ፋሽሽታዊ ተግባሩን ከውሊ ክኽውን ዝኽእል ኣይኮነን።
ምኽንያቱ መን’ዩ ውሽጣዊ ሃገራዊ ሰላም፣ ደሞክራስያዊ ምሕደራ፣ ፍትሓዊ ኣነባብራ፣ ልምዓታዊ ንጥፈታት ከይህልወና ዕንቅፋት ዝኾነ ንዝብል ሕቶ ጭቡጥ መልሲ የብሉን። ህዝቢ ዘሳተፈ ህዝባዊ ሃገራዊ ቅዋም ከይጸድቕ፣ ሓረስቶት ኤርትራ ምዩቕ ከይበሉ ከይሓርሱን ኣመት ጥሪቶም ከይገብሩን፣ ነጋዶ ኣብ ውሽጢ ኤርትራ ጥራሕ ዘይኮነ፡ ኣብ ጎረባብቲ ሃገራትን ክኒዮኡን ተንቀሳቒሶም ነብሶምን ሃገሮምን ከይጠቕሙ፡ ህጻናት ተረጋጊኦም ከይመሃሩ፣ ሞያተኛታት ነጻ ኮይኖም ከይሰርሑ፣ ዜጋታት ራሓ ኮይኖም ሕጋዊ ክጥዕታት ኣማሊኦም ብዘይዝኾነ ተጽዕኖን ከልበትበትን ካብ ሃገር ከይወጽኡን ናብ ሃገር ከይኣትውን፣ መሳኪን ብግፋ ዝተዓስከሩ ወተሃደራት ብዘይ ትርጉም ዘለዎ ደሞዝ ብባርነት ከገልግሉን ስድራ ቤቶም ከይሪኡን ….ወዘተ ምኽንያት ዝኾነ ዶብን ባድመን’ዩ ማለት ካብ ሓላፍነት ዘይብሉ በጋሚዶነት ዕንደራ ወጻኢ ካልእ ክበሃል ኣይከኣልን።
ንሳቶም ግን ጠንቂ ኩሉ ውሽጣዊ ጸገምና ስርዓታት ኣዲስ ኣበባን ዋሽንግቶን ’ዮም ኢሎም ክምድሩ ፍጹም ኣይሓፍሩን። ልኡላውነት ህዝቢ ጨፍሊቖም፡ መሬታዊ ልኡላውነት ኣብ ምኽባር ተጸሚድና ስለ ዘለና ተጸመም እናበሉ ህዝቢ ከሰራጥዩ ገበርቲ ዘይንቡር ምዃኖም’ዩ ዘነጽር። እቲ ተጸመም ገደብ ግዜ እንተዝነብሮ’ውን ሓደ ነገር ነይሩ። ገደብ ግን የብሉን። እነሆ ልዕሊ ርብዒ ዘመን ሓሊፉ። ስለዚ ንዘቤታዊ ፖለቲካዊ ጭቆና ምጽማም ስለምንታይ? ክሳብ መዓስከ? ከም ጥሙር ህዝብን ልኡላዊ ሃገርን ምሉእ ንምሉእ ኣብዘይ ምህላው ከይበጻሕና መቑሕ ስቕታን በለጻዊ ኣረኣእያን ንብተኽ። ጸላኢና ህግደፍ ምዃኑ ተረዲእና ኩለንተናና ናብ ምፍታሕ ውሽጣዊ ዘቤታዊ ጸገምናን ክብረት ቀጻልነት ሰብኣዊ መሰልናን ነድህብ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 11-05-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ሩስያ ክሬሚያ ከምዘይትምልሳ ኣፍሊጣ…
መቐለ ለካቲት 08/2009(ድወት) ሩሲያ ክሬሚያ ናብ ዝነበረቶ ትመለስ ዝብል ኽሲ ኣሜሪካ ከምዘይትቕበሎ ኣፍሊጣ።
ኣብዚ ጉዳይ ምስ ኣሜሪካ ሓዊሱ ምስ ዝኾነ ኣካል ከምዘይትዛተ’ውን ገሊፃ።
ክሬሚያ ግዝኣት ሩሲያ እያ፣ ሩሲያ ግዝኣታ ኣሕሊፋ ኣይትህብን ክብላ ድማ ወሃቢት ቃል ሚኒስትር ጉዳይ ወፃኢ ሩሲያ ማሪያ ዛክሃሮቫ ገሊፀን።
እተን ወይዘሮ ነዚ ዝገለፃ ኣሜሪካ ሩሲያ ክሬሚያ ናብ ነባር ትሕዝቶኣ ናብ ዩክሬይን ክትምልሳ ኣለዋ ምባላ ስዒቡ’ዩ።
ፕረዝደንት ዶናልድ ትራምፕ ኣብ ዩክሬይን ዘሎ ቅልውላው ዝፍታሕ ሩሲያ ክሬሚያ ናብ ግዝኣት ዩክሬይን እንተመሊሳታ ጥራሕ’ዩ ክብሉ ተዛሪቦም’ዮም።
ክሬሚያ ትሕዝቶ ፌደሬሽን ሩሲያ እያ ንመልሶ ነገር የለን ክብላ ድማ እተን ወሃቢት ቃል መርገፂ ሃገረን ኣፍሊጠን።
ክሬሚያ ኣብ 2014ዓ.ም.ፈረንጂ ብዝተኻየደ ህዝበ ውሳነ ናብ ሩሲያ ከምዝተፀምበረት ዝዝከር’ዩ።


text:
መንበሪ-ገዛ
ኣብ ከተማ ሱተኔስ ዝተፈላለየ መንግስታውን ብሕታዊ መንበሪ-ኣባይቲ ኣሎ። እታ ብምምሕዳር ከተማ እትውነን ትካል ክራይ-ኣባይቲ ሱተኔስ-ቡስታደር ትባሃል። እዛ ትካል’ዚኣ ኣብ ዝተፈላለየ ከባቢታ ምምሕዳር ናይቲ ከተማ ብርክት ዝበለ ዝካረ-ኣባይቲ ኣለዋ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ምምሕዳር ከተማ ሱተኔስ ብርክት ዝበሉ ዝተፈላለዩ ተዛረብቲ ካልኦት ቋንቋታት ዝኾኑ ነባሮ ይርከቡ። ገለ ካብቶም ብብዝሒ ዝዝረቡ ቋንቋታት ከኣ፡ ዓረበኛ፡ ስፓኛ፡ ኖርወየኛ፡ ታይላንደኛ፡ ቦስንያ፡ ጀርመን፡ ፖላንድ፡ ቱርኪ፡ ሊትወንያን ፊንላንድን ይርከብዎም።
ማሕበራትን ምትእኻባትን
ኣብ ምምሕዳር ከተማ ሱተኔስ ብርክት ዝበለ ክርስትያናዊ ሃይማኖታዊ ምትእኽኻባትን ኣብያተ-ክርስትያንን ይርከባ። ብዜካ’ዚ ኣስታት 125 ንጡፋት ማሕበራት ውን ይርከባ። እዘን ማሕበራት እዚኣተን ዝተፈላለያ ንጥፈታት ኣለወን። ንኣብነት ማሕበራት ስፖርታዊ ንጥፈታት ከምኡ ውን ንሕብረሰተብኣዊ-ረብሓታት ማእከል ዝገበራ፡ ባህላዊ ወይን ስነጥበባዊ ማሕበራትን ናይ ጡረተኛታት ማሕበራትን ይርከብአን። ንትወሳኺ ሓበሬታ መዝገብ-ማሕበራት ተወከሱ።
ኣብቲ ከባቢ ብቐረባ እንታይ ይርከብ
ኣብ ምምሕዳር ከባቢ ሱተኔስ ኣገዳሲ ዝኾነ ማሕበራዊ-መሳለጥያታት ብቐረበ ክትረኽበሉ እትኽእል ከተማ እዩ። ንኣብነት ንውልቀሰባትን ስድራቤታትን ዘድሊ ክንክን፡ ኣብያተ-ትምርህቲ፡ መዘናግዒ ማእከላት፡ ማእከል-ትያትርን ቤት-ንባብን ይርከብ። ብዜካ’ዚ ቤት-ጽሕፈት ዕዮ (ኣርበትስፎርመድሊንገን) ማዕከን ማሕበራዊ ውሕስነት (ፎርሸክሪንካሳን)፡ ባንኪ፡ ድኳናት መዓልታዊ-ሃለኽቲ (ስቤዛ)፡ ፋርማሲ፡ ማእከል ስፖርታዊ ንጥፈታት፡ ድኳናት ክዳውንቲ ሳእኒ ወዘተ፡ ኣብያተ-መግቢ ከምኡ ውን እንዳ ፒሳታት ይርከብ። ብኻልእ ወገን፡ ክልተ ድኳናት ሓራጅ ወይ ዘገልገለ ንብረት ውን ይርከባ። ኣብዘን ድኳናት ሕሱር ንብረት፡ ኣቍሑ ገዛ፡ ክዳውንቲ ካልእን ብደሓን ዝኾነ ዋጋ ክትረኽቡ ትኽእሉ።
ኣገልጎት ክንክን ወይ ሕብሐባ ቆልዑ
ሱተኔስ ኮምዩን ኣዝዩ ዝነኣድ ኣገልግሎት ክንክንን መውዓልን ህጻናት ኣለዎ። ኣብዚ መዳይ’ዚ ክፉት መውዓሊ ህጻናትን ናይ ጀመርቲ ትምርህቲ ንህጻናትን ኣለዉና።
ናይ መባእታን ካልኣይን ደረጃን ኣብያተ-ትምህርቲ
መባእታዊ ኣብያተ-ትርምህቲ ኣብ ከተማታት ኩንግስሃምን፡ ስሞግየን፡ ቡቫልስታራንድን ሁነቡስታራንድን ክርከባ። እተን ናይ መወዳእታ ሰለስተ ዓመታት ናይ መባእታዊ ደረጃ ትምርህቲ ኩሎም ተመሃሮ ኣብ ቤት-ትምህርቲ ሱትኔስ ኣብ ኩንግስሃምን ይመሃርወን። ካልኣይ-ደረጃ ትምርህቲ ብዝምልከት፡ ዝተፈላለየ ኣመራጺ ሃልዩ ተመሃሮ ናብ ድላዮም ቤት-ትምርህቲ ካልኣይ ደረጃ ኣብ ሽወደን ከይዶም ክመሃሩ ይኽእሉ። ምምሕዳር ከተማ ሱተኔስ ናቱ ናይ ካልኣይ-ደረጃ ትምርህቲ የብሉን። ብቀረባ ዝርከባ ናይ ካልኣይ ደረጃ-ትምህርቲ ኣብ ከተማታት ሊሰሺልን ኡደቫላን ይረካብ።
ዕድላት ትምህርቲ
እቲ ብደረጃ ምምሕዳር ከተማ ዝመሓደር ትምርህቲ ዓበይቲ ኣብቲ ኣብ ኩንግስሃምን ኣብ ዝርከብ ማእከል ትምህርቲ ኮምፕተንስ ይርከብ። እዚ ትካል’ዚ ንኩሉ ደረጃታት ትምህርቲ (ካብ ካልኣይ-ደረጃ ክሳብ ናይ ዩኒቨርስቲ) ዝምልከት ዝተፈላለየ ኮርሳትን የስተኣናግድ። ኣብዚ ትካል’ዚ ትምርህቲ ቋንቋ ሽውደን ንሓደስቲ (sfi) ውን ክትመሃሩ ትኽእሉ።
ኣገልጎት ጥዕና
ኣብ ምምሕዳር ከተማ ሱተኔስ ክልተ ማእከላት-ጥዕና ኣለዋ። ሓንቲ ኣብ ኩንግስሃምን እታ ካልኣይቲ ከኣ፡ ኣብ ሁነቡስትራንድ ትርከብ። እንተ ሓሚምኩም ወይ ውን ጥዕናዊ ምኽሪ ምስ እትደልዩ ምስ ሓንቲ ካብዘን ዝተጠቕሳ ማእከላት ክትራኸቡ ትኽእሉ። ኣብዚ ምምሕዳር ከባቢ’ዚ ውን ህጻናትን ስድራቤቶምን ዝራኸቡሉ ማእከል ኣሎ። እዚ ማእከል ስድራቤታ’ት’ዚ ፊሬን ተባሂሉ ይጽዋዕ። ኣብቲ እዚ ማእከል ዝርከበሉ ህንጻ፡ ማእከል ጥዕና ህጻናት፡ ማእከል ሕክምና ነፍሰ-ጾራት፡ ክፉት ምትህርቲ ንህጻናት ማእከል ድጋፍ ንወለድን ይርከብ።
ማእከል ስድራቤታት ብምትሕብባር ምምሕዳር ከተማ ሱተኔስ፡ ማእከል ጥዕናታት ኩንግስሃምንን ሁነቡስርታንድን ሕክምና ሱተኔስን ይእለ። ህዝባዊ ክሊኒክ ስኒ (ፎልክ ታንድቮርደን) ኣብ ኩንግስሃምንድ ይርከብ። ንክንክን ስኒ ዝምልከት ነገራት ምስ ዝህልወኩም ናብዚ ክትመጽኡ ክትመጽኡ ትኽእሉ። ንህጹጽ ሕክምናዊ ክንክን ብቐረባ ኣብ ኡደቫላ፡ ሊሰሺል ወይ ውን ትሩልሃታን ይርከብ።
ናይ ቋንቋ ድግፍ-ተርጓሚ ምርካብ
ምስ መንግስታዊ ትካላ ኣብ ትገብርዎ ርኽክባት፡ ኣድላዪ ምስ ዝኸውን ተርጓሚ ክቍጸረልኩም ይኽእል እዩ።
ኣገልግሎት መጎዓዝያ
ካብን ናብን ከተማ ሱተኔስ ብኣውቶቡሳት ቨስትትራፊክ ክትጎዓዙ ትኽእሉ።
ስራሕን ትካላት ናይ ምምስራት ተኽእሎታትን
ንግዳዊ ምንቅስቓስ ኣብ ከተማ ሱተኔስ ብነኣሽቱ ኣብ ኢደ-ጥበብ፡ ህንጻ፡ ንግዲዝዓያ፡ ቱሪስምን ዝነጥፋ ትካላት ዝተዓብለለ እዩ። ኣብ ከተማ ፍርያት ዓሳ ሰፊሕ ቁጠባዊ ሰረት ኣለዎ። እተን ኣብዚ ጽላት’ዚ ዝነጥፋ ትካላት፡ ኣባ ሲፉድ፡ ልዮሪ ስሞጌን ከምኡ ውን ዱምስተይን ፉድን ይርከባ። ካልኦት ዓበይቲ ወሃብቲ ስራሕ ምምሕዳር ከተማ ሱተኔስ፡ ሊለንታብ ከምኡ ውን ኦሆ ኣውቶምሺን ይረክበዎም።


text:
መራሕቲ ርዋንዳን እስራኤልን ኣብ ጉዳይ ምስጓግ ስደተኛታት ተዘራሪቦም
Radio Erena: 26 January 2018
ፕረዚደንት ርዋንዳ ፓል ካጋመን ቀዳማይ ሚኒስተር እስራኤል በንያሚን ናታንያሁን ኣብ ጉዳይ ምስጓግ ስደተኛታት ከምዝተዘራረቡ ማዕከናት ዜና እስራኤል ሓቢረን።
ማዕከን ዜና ሃረጽ ብዘቕረቦ ጸብጻብ መሰረት፣ እቶም መራሕቲ ጎኒ ጎኒ'ቲ ኣብ ስዊዘርላንድ ዝተኻየደ ኣኼባ ዳቮስ፣ ብሮቡዕ 24 ጥሪ ብምርኻብ፣ ኣብ መስርሕ ምስጓግ ስደተኛታት ተመያይጦም።
ፕረዚደንት ፓል ካጋመ ኣብቲ ምስ ቀዳማይ ሚኒስተር እስራኤል ዘካየዶ ዝርርብ፣ ርዋንዳ ካብ እስራኤል ንዝምለሱ ስደተኛታት እትቕበል ኣህጉራዊ ሕግታት ብዝፈቕዶ መስርሕ ጥራይ ምዃና ከምዝገለጸሉ እቲ ማዕከን ዜና ብተወሳኺ ኣገንዚቡ።
ሚኒስትሪ ጉዳያት ወጻኢ ርዋንዳ፣ ድሕሪ'ቲ ኤርትራውያን ስደተኛታት ብሰኑይ 22 ጥሪ ኣብ እስራኤል ኣብ ዝርከብ ኤምባሲ ርዋንዳ ዘካየድዎ ሰለማዊ ሰልፊ ኣብ ዘውጽኦ መግለጺ፣ መንግስቲ ርዋንዳ ብዘይድሌቶም ንዝስጎጉ ስደተኛታት ንምቕባል ምስ መንግስቲ እስራኤል ዝኣተዎ ምስጢራዊ ውዕል ከምዘየለ ኣረጋጊጹ'ዩ።
እስራኤል፣ ንኣሽሓት ኤርትራውያን ስደተኛታት ናብ ርዋንዳን ኡጋንዳን ክትሰጉግ ትዳሎ ከምዘላ እኳ እንተገለጸት፣ መንግስታት እዘን ናይ ኣፍሪቃ ሃገራት ግና ምስ እስራኤል ዝተበጽሐ ስምምዕ ከምዘየለ'ዮም ዝሕብሩ ዘለዉ።
ብፍላይ ርዋንዳ ምስ እስራኤል ኣብ ቀጻሊ ዝርርባት እኳ እንተላ፣ ኣብ ውዱእ ስምምዕ ከምዘይተበጽሐ ግና ደጋጊማ ተመልክት።
ብቀዳማይ ሚኒስተር በንያሚን ናታንያሁ ዝምራሕ ሕሉፍ የማናዊ መንግስቲ እስራኤል፣ ክሳብ ወርሒ ሚያዝያ ኣብ ዘሎ ግዜ፣ ኣሽሓት ስደተኛታት ካብ እስራኤል ክሰጉግ ነቶም ዝኣበዩ ድማ ንዘይተወሰነ እዋን ኣብ ሳህሮኒም ክኣስር ምዃኑ ኣብ ዘፈራርሓሉ ዘሎ እዋን፣ ብዙሓት መራሕቲ ሃይማኖት፣ ጋዜጠኛታት፣ ምሁራት፣ ተጣበቕቲ ሰብኣዊ መሰላት፣ ኣብረርቲ ነፈርት፣ ነጠፍተኛታትን ሰብ ሞያ ሕግን ዝርከብዎም ሓያሎ ወገናት እታ ሃገር ግና ነቲ ውሳኔ ይኹንንዎ ኣለዉ።
=============================


text:
Events
Interview (Tigrinya) እቲ ስርዓት ንህዝቢ ጠሊሙ፣ ገንዘብን መጻእን ሃገር ሰሪቑ
30 March 2017
ተቓዋማይ፡- ኣባል-ነበር ናይቲ ኣብ ስልጣን ዘሎ ግንባር፡ ዓንደብርሃን ወልደጊዮርጊስ “ምዝመዛ ዕደና ወርቅን ፖታሽን ነቲ ቍጠባ ብዝላ ከማዕብሎ ምኸኣለ ነይሩ፤ የግዳስ እቲ ገንዘብ ኣበይ ከም ዚኣቱ ዚፈልጥ የለን”፡ ይብል።
ናይ ቀደም ኣምባሳደር፡- እቲ መላኺ ኣብ ንግዲ ደቂ ሰብ ኰነ ኣብቲ ፍልሰት ተመሻጣሪ ኢዩ።
ማዕድናዊ ጸጋታታን መጻኢኣን ብሓደ ጨቋኒ ስርዓት ዚተዘምተት ሓዳስ ውልዶ ሃገር። እቲ ከም ብትሪ ድርዒ ሓጺን ጨቢጡ ዚገዝእ ሓደ-ሰልፋዊ መንግስቲ ኤርትራ ንሓደ ምሉእ ወለዶ ኣባሪሩ ኣሎ። እዚ ድማ፡ ኣብ ሓያሎ ዓመታት፡ በብእዋኑ፡ ጠንቂ ናይ ልዑል ክሳራ ሰብኣዊ ህይወትን፡ማእለያ ዘይብሉ ፍልሰት ናብ ኤውሮጳዊ ሕብረትን ሕቡራት መንግስታት ኣመሪካን ኰይኑ።ዓንደብርሃን ወልደጊዮርጊስ፡ ንምስጢራት ናይታ ንእሽቶይን ኣመና ዕጽውትን ዚዀነት እሞ፡ብመንጽር ናይቲ ኣስታት 5 ሚልዮን ዚግመት ብዝሒ ህዝባ፡እታ ዚለዓለ ዓቐን ስደተኛታት እተፍሪ ኣፍሪቃዊት ሃገር፡ካብ ውሽጢ ዚፈልጥ ኢዩ።
ተጋዳላይ ናይቲ ንበይኑ ን25 ዓመታት ኪገዝእ ዚጸንሐ ህዝባዊ ግንባር ሓርነት ኤርትራ (ህግሓኤ)፣ ዓንደብርሃን፡ ካብ ምምስራቱ ኣትሒዙ ክሳብ ኣምባሳደር ናብ ኤውሮጳዊ ሕብረት እንከሎ ኣብ 2006 ነቲ ስርዓት ዚገድፎ፣ ኣባል ማእከላይ ሽማግለ ኢዩ ነይሩ። ቀቅድሚኡ፡ፕረዚደንት ኣስመራ ዩኒቨርሲትን ኣመሓዳሪ ማእከላይ ባንክን ነይሩ። ሎሚ ኣብ ናጻ ዩኒቨርሲቲ ብራሰልስ ፕሮፈሰር ኢዩ። ኣብዚ ቀረባ እዋን ድማ፡ ንታሪኽ ናይታ ሃገር ክሳብ ናጽነትን፡ ነቲ ድሕሪ ናጽነት ብውልቀ-መላኺ ኢሳያስ ኣፈወርቂ ዚተፈጸመ ክድዓትን፡ እትገልጽ “ኤርትራ ኣብ ቃራና መንገዲ” እትብል መጽሓፍ ኣሕቲሙ።
ንሱ፡ “ኣነ ወርትግ ብራእይ ናይ ናጻ፡ ደሞክራስያዊትን ራህዋ ዚሰፈናን ኤርትራ እድረኽን፣ ድሕሪ’ቲ ቅድሚ ርብዒ ዘመን ዘተጨበጠ ናጽነት ድማ፡ እቲ ራእይ’ቲ ክዉን ኪግበር ከም ዚከእል እኣምንን ነይረ” ይብል። ይዅን’ምበር፡ ድሕሪ ናጽነት እቲ ኵነታት እናኸፍአ ከይዱ፡- ኣብ 2001፡ ብዘይ ዚዀነ ክሲ ወይ ፍርዲ፡ ማእሰርቲ ናይቶም ቀንዲ መራሕቲ ግንባርን ላዕለዎት ሰበስልጣን መንግስትን ጋዜጠኛታትን ተፈጺሙ። ብዛዕባ ሃለዋቶም ይዅን ኵነታቶም ዚፈልጥ ዋላ ሓደ የለን።
ኵነታት ኤርትራ ሎሚ ልክዕ ኣንጻር ናይቲ ዝተቓለስናሉ ዕላማታት ኰይኑ ይርከብ። ኣብ ክንዲ ደሞክራሲ ምልኪ ሰፊኑ፤ ኣብ ክንዲ ራህዋ፡ ንዅሉ ዜጋ ዚትንክፍ ድኽነት ኣስፋሕፊሑን ዓሚቑን። ስለዚ፡ ኣብ 2006፡ ካብቲ ንሕብረተሰብና ጐዛዝዩ ብምርጋጽ ንሃረርታ ህዝብና ዚጠለመ መንግስቲ ክፍለ ወሲነ።
ኤውሮጳዊ ሕብረት በቲ ዘየቋርጽ ዋሕዚ ስደት ካብ ኤርትራ፡ ምስቲ እናነከየ ዚኸይድ ገምጋማዊ ዕድመ ናይቶም ስደተኛታት፡ ይሻቐል ኢዩ። ስለምታይ ኢዮም ክሳብ 12-13 ዓመታት ዚዕድሚኦም ህጻናት፡ ብዘይ መሰነይታ እናሃደሙ፡ ህይወቶም ኣብ ሓደጋ ዘውድቑ፧
ብጠንቂ ምንቍልቋል ደረጃ ትምህርቲ ኣብ ኵሉ ጽፍሕታት፣ መንእሰያት ብግቡእ ኪመሃሩን ንመጻኢ ኪዳለዉን ዕድል የብሎምን። ኣድማሳዊ ወተሃደራዊ ኣገልግሎት፡ ብመሰረት’ቲ ኣዋጅ፡ ንሓደ ዓመትን መንፈቕን ጥራይ ኢዩ ተሓሊኑ ነይሩ። ይዅን’ምበር፡ ብዘይ ብቑዕ ዓስቢ (ኣስታት 15 ዶላር ኣመሪካ ወርሓዊ መሳርፍ እናተዋህቡ)፡ ናብ ምስ ዘመናዊ ጊልያነት ዚመሳሰል፡ ደረት-ኣልቦ ንጡፍ ወተሃደራዊ ኣገልግሎት ተቐይሩ። መንእሰያት ግቡእ ትምህርትን ንቡር ስድራቤታዊ ህይወትን ተሓሪሞም።
ሕብረተሰብ ኣብ ትሕቲ ጽኑዕ ቍጽጽር ወዲቑ፤ ስርዓተ-ምምሕዳር ፍትሒ ተዘሪጉ፤ እቲ ሕጋዊ ስልጠናን መባእታዊ ፍልጠት ሕግን ብዘይብሎም ሰባት ዚተመልአ ፍሉይ ቤት ፍርዲ፡ ንላዕለዋይ ቤት ፍርዲ ተኪኡዎ።
ኵሉ ስልጣን በቲ ናብ ውልቀ-መላኺ ተቐይሩ ዘሎ ፕረዚደንት ኢዩ ተገቢቱ። ነቲ ሃገራዊ ቍጠባ እቲ ግንባር ይቈጻጸሮ፣ ነቲ ዘቤታዊ ማዕከናት ዜና ድማ እቲ መንግስቲ ይውንኖ። እቲ ስርዓት፡ ንኤርትራ፡ እቲ ዚበዝሐ ህዝባ ንቡር ህይወት ኪነብረላ ናብ ዘይክእል፡ ምድራዊት ገሃነብ ቀይሩዋ ይርከብ። እዚ ኵነት’ዚ፡ ንሰብ ዋኒነ-ትካላት፡ ንሞያውያንን ንመንእሰያትን ብብዝሒ ካብታ ሃገር ንኪሃድሙ ኣገዲዱዎም ኢዩ።
ከምኡ ክንዲ ዚዀነ ድማ ኢዩ፡ መንእሰያት፡ እንተላይ ህጻናት፡ ንህይወቶም ኣብ ከቢድ ሓደጋ እናኣውደቑ፣ ካብታ ሃገር ኪሃድሙ ንርኢ ዘለና። እቲ ዘጋጥሞም ድንገት ሞት ብዙሕ ኢዩ፤ ወቕዒ ጸሓይ ኣብ ምድረበዳ ሳሃራ፣ ምጥሓል ኣብ ማእከላይን ቀይሕን ባሕርታት፣ ግዳያት ናይ ሕልና ዘይብሎም ነጋዶ ደቂ ሰባትን ምህርቲ ውሽጣዊ ኣካላትን ኣብ ሓውሲ ደሴት ሲናይ ምዃን፣ ወዘተ.።
መን ኢዮም ፈተውቲ ናይቲ ውልቀ-መላኺ፧
ግደ ሓቂ፡ እቲ ውልቀ-መላኺ ኣዕሩኽ የብሉን። ኣብቲ ዞባ ምስ ገለ ሓገዛት ዚህቡዎ፡ ሓድሓደ ስርዓታት ናይ “ሕኸኸኒ-ክሓከካ” ኪዳናት ኣለዎ። እዚ ግን ኪኖ ግዝያዊ ናይ ጥቕሚ ምትእስሳር ዚኸይድ ኣይኰነን።
ኣብዚ ሓጺር እዋን፡ ስርዓት ኣስመራ ማዕድናዊ ሃብቲ ናይታ ሃገር ኪምዝምዝ ወሲኑ ኣሎ። እዚ ልምዓት ንምውሓስ ይበቅዕ ዶ፧
ርግጽ፡ ግቡእ ኣጠቓቕማ እንተዚግበረሉ ነይሩ፡ ኤርትራ ኣብ ቍጠባኣ ቅልጡፍ ልምዓት ከምጽኡ ዚኽእሉ፣ ብተዛማዲ እኹል ማዕድናዊ ሃብቲ፣ እንተላይ ወርቂ፡ ነሓሲ፡ ፖታሽ፡ ኣለዋ። እቲ ዕደናታት ብናይ ወጻኢ ኩባንያታት ኢዩ ዚካየድ። እቲ ፍርቀ-ፍርቂ (50%)፡ በቲ ‘ሳውዝ ቦልደር ዕደናታት’ ዚበሃል ኣውስትራልያዊ ኩባንያ ዕደናን ኤርትራዊ ሃገራዊ ኮርፖረሽን ዕደናን (ኤሃኮዕ) ብሓባር ዚውነን፡ ‘ኮሉሊ ፕሮጀክት’ ኣብ ደንከል ፖታሽ የውጽእ ኣሎ። እቲ ‘ነቭሱን’ ዚበሃል ካናዳዊ ኩባንያ፡ ብሽርክነት ምስ ኤሃኮዕ፡ ኣብ ምዕራባዊ ኤርትራ፡ ዕደና ወርቂ ቢሻ የካይድ ኣሎ። ኣብዚ ዕደናታት’ዚ፡ ኣባላት ሃገራዊ ኣገልግሎት፡ ብዘይ ግቡእ ዓስቢ ኪሰርሑ ጸኒሖም።
ኣብ ልዕሊ’ዚ፡ እቲ ካብቲ ዕደናዊ ጽላት ዚርከብ ኣታዊታት ኣበይ ከም ዚኸይድ፡ ሚኒስትሪ ፋይናንስ ኰነ ማእከላይ ባንክ ኣይፈልጡዎን ኢዮም። ኢሳያስን ሓደ ካብቶም መጋበርያታቱን ጥራይ ኢዮም ብዛዕብኡ ዚፈልጡ። እቲ ገንዘብ ኣብ ዱባይ፡ ቻይና ወይ ማለይዥያ ኣብ ውልቀ ሕሳባት ተቐርቂሩ ከም ዘሎ ዚሕብሩ ጸብጻባት ኣለዉ። ነዞም ከምዚኦም ዚኣመሰሉ ጸብጻባት ንምርግጋጽ መርትዖ የድሊ። ብተወሳኺ፡ ብዕሊ ዚፍለጥ ሃገራዊ ባጀት ይዅን ብዛዕባ ኵነታት መንግስታዊ ፋይናንስ ናይታ ሃገር፣ ኣታዊታትን ወጻኢታትን መንግስቲ፣ ዚወጽእ ወግዓዊ ሓበሬታ የለን።
እቲ ስርዓት፡ ከምቲ ውድብ ሕቡራት ሃገራት ዚኸሶ፡ ኣብ ንግዲ ደቂ ሰብ ኢድ ኣለዎ ዲዩ፧
ኣብ ኤርትራ ብዘይ ኣፍልጦን ፍቓድን ናይ ኢሳያስ ዚፍጸም ነገር የለን። ዝርዝር ሓበሬታ ናይ ኵሉ’ቲ ኣብ ኤርትራ ዚግበር ነገራት ዘቕርበሉ መርበብ ናይ ሰለይቲ ኣቚሙ ኣሎ። ሰባት ኣብ መንግስታውን ወተሃደራውን ሰሌዳ ቍጽሪ ዘለወን ማካይን ተሳፊሮም፣ ካብ ኣስመራ ክሳብ ዶብ ሱዳን፣ ኣብተን ኣብ ዝርጋሐ ናይቲ ጽርግያ ዚርከባ መቈጻጸሪ ነቝጣታት ብዘይ ፍተሻ ከም ዚጐዓዙ፣ ዚሕብሩ ብዙሓት ናይ ዓይኒ ጸብጻባትን ምስክርነታትን ኣለዉ።


text:
AUDIO (AM Quality) NEWS for our users in Africa CLICK HERE
ድምጺ ደሊና ዜና 24 ለካቲት 2015
ኣዳላውን፡ ኣቕራብን: ዘካርያስ ክብርኣብ
ክቡራት ተኸታተልቲ ድምጺ ደሊና ንድምጽኹም ድምጺ ደሊና ሓበሬታ ይኹን ርእይቶ ምስ ዝህልወኩም በዚ ዝስዕብ ቁጽሪ ስልኪ መልእኽትኹም ክትገድፉልና ከም እትኽእሉ ክንሕብረኩም ንፈቱ። ተሌፎን 001 714 598 3138; Skype: voice.of.delina
ክቡራት ተኸታተልቲ ድምጺ ደሊና፣ ዘለኩም ርእይቶ፣ ሓበሬታን ነቕፌታን ብመንገዲ ዝኸፈትናልኩም መስመር ተሌፎን ከተመሓላልፉ ሕጂ‘ውን መስመርና ክፉት ምህላዉ ደጊምና ክንሕብረኩም ንፈቱ፣ ኣብ ዝሓለፈ መዓልታት ሓያሎ ተኸታተልትና ኣብ መስመር ብቐጥታ ኣባላት ድምጺ ደሊና ክትረኽቡ ብዘይምኽኣልኩም መልእኽትኹም ኣብ ተቕባሊ መልእኽቲ ማሽን ድምጺ ደሊና ኣየቐመጥኩምን። ንመጻኢ መልእኽትኹም ቀሪጽኩም ጥራሕ ክትገድፉልና እንዳተማሕጸናን ስለቲ ተገዲስኩም ምድዋልኩም እናመስገናን፣ ንሎሚ ናይ ሓደ ተኽታታሊና ብስልኪ ዝሃበና ርእይቶ ከነቕርበልኩም ኢና ።
ስርዓት ህግደፍ ንህዝባዊ ኣገልግሎት ዝውዕል ፍጥነት ኢንተርነት ብምድኻም ንህዝብና ካብ እዋናዊ ሓቀኛ ሓበሬታ ክዕፍን ይረአ‘ሎ።
ከምቲ ኣቕድም ኣቢልና ኣብ ዝሓለፈ ዜናና ዘቕረብናዮ፣ ስርዓት ህግደፍ ህዝቢ ኤርትራ በተን ልሳናቱ ዝኾና መርበብ ሓበሬታኡ ኣቢሉ ጥራሕ ኣእምሮ ዜጋታትና ብሕማቕ ኣተሓሳስባ ክሓጽብ ብምሕላን፣ ካብ ደገ ብመንገዲ ኢንተርነት ሶሊኹ ብዝኣቱ ደሞክራስያዊ ኣተሓሳስባ ዘማዕብል ሓበሬታታት ክቖጺ መታን፣ ንፍጥነት ኢንተርነት ኣዛሕቲሉ፣ ንህዝብና ዓፊኑ ክሕዞ ይረአ‘ሎ።
ኣብዚ ቅንያት‘ዚ ብዘይካ እተን ኣብ መንግስታውያን ቤት ጽሕፈታት ዝርከባ ብፍሉይ ሓያል ፍጥነት ኢንተርነት ዝተሶኽዓለን ኮምፑዩተራት ካልእ ኩሉ ብደገ ኢንተርነት ክጥቀም ዝህቅን ህዝብና፣ ኣብ ሽግር ወዲቑ‘ሎ። ህግደፍ፣ ካብተን ነጻ ፕረስ ዘየፍቅዳ ሃገራት ኣብ መወዳእታ ደረጃ ተሰሪዑ ዝርከብ ኮይኑ፣ ሓያሎ ጋዜጠኛታት‘ውን ንዓመታት ኣብ ምስጢራዊ ጎዳጉዲ ዘሕቀቐ ዕሉል፣ ጸረ ሓቀኛን ደሞክራስያዊን ሓበሬታታት ደው ዝበለ ስርዓት ሙኻኑ ንዓለም ኣመስኪሩ እዩ።
ቁጽሪ ትሕቲ ዕድመ ኤርትራውያን ስደተኛታት ናብ ሃገራት ኤውሮጳ ብዝተዓጻጸፈ ይውስኽ ከምዘሎ ተገሊጹ።
ፖሊስ ጀርመን ኣብ ዝሓለፈ ዓመት ኣማኢት ኤርትራውያን ቆሉዑ ብዘይ ስድራን ብዘይ መቕርብን ከምዝሓዘን እቲ ቁጽሪ ምስ ናይ ቅድሚ ዓሚ ዝነበረ ኣሃዝ ክነጻጸር እንከሎ፣ ኣዝዩ ከምዝደየበን ሓንቲ ኣብ ካሰል ጀርመን እትሕተም ጋዜጣ ንጸብጻባት ሃገራዊ ፖሊስ ጀርመን ብምውካስ ጽሒፋ።
ትሕቲ ዕድመ ቆልዑ ዝለዓለን ተወሳኽን ክንክን ስለ ዘድልዮም ሃገራት ኤውሮጳ ሰፍ ዘይብል ባጀት ንሕክምና፣ መጽለሊ፣ መግቢ፣ ክዳውንቲ፣ ትምህርትን ካልእን ይሓቶም ከምዘሎ ይግለጽ። እዚ ንሃገራት ኤውሮጳ ናይ ቁጠባ ሽግራት ዝፈጥር እኳ እንተኾነ፣ ንሃገርና ግን ውላድ መኻን ዝገብርን መጻኢኣ ዘጸልምትን ሙኻኑን ብዙሓት ወገናት የጠንቅቑ። ህግደፍ እዚ ጉዳይ መፍትሒ ከናድየሉስ ይትረፍ ነቶም ትሕቲ ዕድመ ስደተኛታት ናይ ዳንኬራ ዳስት ብምድላው ንፕሮፓጋንዳ ስእሊ ካብ ውሽጢ ዓዲ ደረፍቲ እናሰደደ ናብ ዝያዳ ጥፍኣት ይሸሞም ኣሎ።
ሓያሎ ኤርትራውያን ትሕቲ ዕድመ ስደተኛታት መንግስታት ቀዳማይ ዓለም ፈጢረናሎም ዘለዋ ናይ ትምህርቲ ዕድል ከይጥቀምሉ ዕድሚኦም ወሲኾም ብምሃብ ነቶም ኣብ ዓዲ ዝተረፉን ገና ኣብ ጉዕዞ ስደት ዘለዉን መቕርቦም ክሕግዙ ኣብ ዘይጠቅም ስርሓት ክዋፈሩ ይግደዱ ከምዘለዉ ይፍለጥ።
ሓይሊ ጽቡቕ ድሌት
ሓተታ ኣዝማሪኖ ዳት ኮም
3 ሰነ 2004
ጽቡቕ-ድሌት ርክብ ሕድሕድና ክብ ኣብ ምባልን ኩሉ መዳያዊ ኩነታትና ኣብ ምምዕባልን ዓቢ ሓይሊ ኣለዎ ። እዚ ሓይሊዚ ዜጋታት ኣብ ነንሕድሕዶም ካብ ዘለዎም ምትሕልላይ ይምንጩ።
ብዙሓት ካባና፡ ሻቕሎት ዓዲ ስለዘለና፡ ሽግራት ሃገርና ኣድማዒ ፍታሕ ዝረኽበሉ ሓድሽን ኣድማዕን መገድታት ኣብ ምድህሳስ ንግደስ። እንተኾነ፡ መብዛሕትኡ ግዜ፡ ተበግሶና ምስ መን ክንዛረበሉን ከምኡ ውን እንታይ ክንገብር ከምዘለና ይዐፍኣና ሞ፡ ንዕነድ።
በብውልቅና ኣፍረይቲ ኣይኮናን ፥ ኣብቶም ብልምዲ ምስ ተቓወምቲ ተኣሳሲሮም ዝረኣዩ ዘመተታት ከኣ፡ ምትእምማን የብልናን። ስለዚ፡ ሻቕሎትና ንምዕራፍን ናይ ምትሕግጋዝ ባህግና ንምርዋይን ገለ ነገር ክግበር ኣለዎ ዝብል እምነት ኣለና። ምእንቲዚ፡ ንጽቡቕ-ድሌትና ከም ኣድማዒ ሓይሊ ክንጥቀመሉ ንኽእል ኢና። ጽቡቕ-ድሌት ህዝብና እቲ ዝዓበየ ጸጋ ሃገር እዩ፥ በዚ ድምር ሓይሊ ዚ ኸኣ ህዝባዊ ርኢቶ ክጽሎ ከምዝኽእል ከኣ ኣየጠራጥርን።
ቀዳማይ ዕማምና እምበኣር፡ ካብ ኩሉ ቀጸላታት ህዝብና፡ ሰብ ጽቡቕ-ድሌት ዝሓቊፍ ደምበ ውፉያት ምምስራት እዩ። ከምዚ ዝኣመሰለ፡ ብህዝባዊ ርኢቶ ዝተደገፈ ሓይሊ ውጽኢቱ ዓቢ ከምዝኸውን ዝተረጋገጸ እዩ።
ቅድሚኡ ግን፡ ኣብዚ እዋንዚ ኣብ ቅልውላው ዝርከብ ማሕበረሰባትና ግምጋም ክግበረሉ ኣለዎ ፥ ኣብ መንጎ ኤርትራውያን ዘሎ ዝምድና ቅኑዕ መኣዝን ምትሓዙ ቀዳምነት ክወሃቦ ይግባእ። እቲ ኣብ ማሕበረሰባትና ዘሎ ከቢድ ፍልልይን ምፍንጫልን ጽቡቕ-ድሌት ብምርኣይ ብኸፊል ክጽገን ይኽእል እዩ። ከምቲ ወረጃታት ዝብሉ ዎ ፡ ብሓይሊ-ጽቡቕ ድሌት ክፍታሕ ዘይክእል ሽግር የልቦን። ጽቡቕ-ድሌት ብዕቱብነት እንተተሰሪሑሉ፡ ንማሕበረሰባትና ጥራይ ዘይኮነ፡ እንተላይ ንሃገርና ኤርትራ ከዕብያ ይኽእል እዩ።
ደምበ ኣዝማሪኖ፡ ጽቡቕ ድሌት፡-
- ጥቅው ርክብን ምርድዳእን፡ ብጻይነትን ሕውነትን ክንፈጥር ከተባብዓና ይኽእል፥
- ብዛዕባ ሽግራት ኤርትራ ቅኑዕ መረዳእታ ክህልወና ይሕግዘና# እቲ መረዳእታ ድማ፡ ንህይወትና ዘገድሱ ሓበሬታታት እናተላዋወጥናን እናተመዓዓድናን ጸገማትና ብኣድማዕነት ክንገጥም የኽእለና፥
- ኣብቲ እንነብረሉ ሃገራት ምስ ዘለዉ ማሕበረሰባትን መሓዙትን ከቃራርበናን፡ ብሃናጺ ንጥፈታት ዐቓሚ ሰብኣዊ ዝምድናታት ክንምስርትን ውን ምርኩስ ክኾነና ይኽእል፥ ዝብል እምነት ኣለና።
ከምዚ ዝበለ ሓያል እምነት፡ ኣብ ኩውንነትና ኮነ ኣብቲ ኣጋጢሙና ዘሎ ቅልውላው ንዘለና ኣረኣእያ ሓድሽ መኣዝን የትሕዞ። ጽቡቕ-ድሌት ብግቡእ እንተተታሒዙ፡ ውልቃዊ ናብራና ንምምሕያሽ ንእንገብሮ ጻዕሪ ብኣውንታ ኣብ ልዕሊ ምጽላው፡ ንሃገርና ብዝበለጸ መገዲ ንምህናጽ፡ ዓቕምና ክብ የብሎ።
ጽቡቕ መጻእን ተስፋን፡ ኣብዞም ሕመረት ጽቡቕ-ድሌት ዝኾኑ ውፉያት ዜጋታት እዩ ዝምርኮስ። መራሕቲ፡ ኣመሓደርቲ፡ ሞያውያንን ክኢላታትን፡ ፖለቲካዊ ዝምባሊኦምን ዝብጽሖም ጉጅለን ብዘየገድስ፡ ብዘይ ደገፍ ናይቶም ሰብ ጽቡቕ -ድሌት ልሙሳት እዮም ክበሃል ይከኣል።
ትዅረትን ንቕሓትን ዘለዎ ህዝባዊ ርኢቶ፡ ንነገራውን ሞራላውን ህንጸት ሃገርና ወሳኒ ኣድላይነት ኣለ ዎ ። ኣብዚ ኣገዳሲ ረቛሒ ዚ ውን ውፉያት ሰብ ጽቡቕ ድሌት ክሳብ ዘለዉና ምብጽሑ ዘይከኣል ኣይኮነን።
ክቡራት ተኸታተልትና፡ ሕማቕ ኣጋጣሚ ኮይኑ፡ ኣብ ወጻኢ ዝቕመዑ ዝበዝሑ ኤርትራውያን፡ ንሓይሊ ጽቡቕ ድሌት ዛጊት ክጥቀሙሉ ከምዘይከኣሉ ብተደጋጋሚ ተራእዩ ሎ። ምኽንያት ናይዚ ፍሽለት ዚ ድማ፡ ብዘይውልውል ፖለቲካዊ እዩ። እዞም ኣብ ደምበ ኣዝማሪኖ እንርከብ ከኣ፡ ነዚ ድኻም ዚ ንምፍዋስ ኢና ተላዒልና ዘለና። እዚ እዋን ዚ ካባና ዝዐልቦ፡ ነቶም ልግስን ምልውዋህን፡ ተገዳስነት ኣብ ስድራቤትን ሕድሕድን፡ ከምኡ ውን ምሕጋዝ ጽጉማት ዝኣመሰሉ ብሉጻት ክብርታትና ክንዕቅቦምን ከነማዕብሎምን እዩ።
ንርእስናን ሃገርናን ከነርብሕ፡ ጽቡቕ-ድሌት ከም መሰረት መጻኢ ዝምድና ማሕበረሰብናን የአንገድትናን ክኸውን እምበኣር፡ ናብቶም ብሉጻት ክብርታትና ክንምለስ ኣለና።
Join VoD
VoD is looking for highly motivated candidates to collect, draft, edit and present relevant news items from various sources exclusively but not limited to Eritrea and the rest of the Horn of Africa. Excellent writing skills in both English and Tigrinya, proficiency in using technology, and ability to scan social media are essential. The candidate should be an active listener, able to communicate with persons of interest, and share timely information with the public.
The Main objective of Voice Of Delina is to collect and disseminate economic, social and political developments pertaining to Eritrea and Eritreans at home and in the Erespora.
We are also determined to develop the media capacity by grooming the new generation of Eritreans to articulate the aspirations of our country.
We are particularly looking for candidates who are keenly interested to play an active role in helping foster peace and democracy in Eritrea.
VOLUNTEER INTERNSHIP OPENINGS
• Media Director/Program Coordinator
o manage the team
o prepare editorials
o make editorial decisions on programs to be broadcast
o edit other program contents
• Researchers
o research topics required for programming
o assist in drafting stories
• Writers and Editors
o draft a regular feature story
o assist in news preparation
• Anchor-Reader
o read program items
o assist in news preparation
• Sound Engineer
o arrange programs, add music and repackage programs for dispatch to the studio
• Translator from English into Arabic and Tigrinya (and, on a limited basis, Amharic)
o translate copy of stories into appropriate language for broadcast
o when necessary, read stories in correct language or dialect
To participate please send email to info@delina.org
Please provide your personal CV, Skype ID, telephone number and best time to call you.


text:
- 25 March 2014
ዲሞክራሲያዊ ለውጢ፡ ዘሎ ዕድላትን ብድሆታትን
ምኒስተር ምክልኻል ነበርን ኣባል ሰልፊ ዲሞክራሲ ህዝቢ ኤርትራ ዝኾነን ኣቶ መስፍን ሕጎስ ብዕለት 22 መጋቢት ኣብ ከተማ ፕሪቶሪያ ደቡብ ኣፍሪቃ ንኹሉ ኤርትራዊ ክፉት ዝኾነ ሰሚናር ኣካይዱ። ኣቶ መስፍን ኣብ ኣስተምህሮኡ ፕለቲካዊ ናጽነት ናይ መወዳእታ ዓላማ ገድሊ ኤርትራ ከመዘይነበረ እንታይ ድኣ ዲሞክራሲ ንምርግጋጽ ከምዝነበረ ሓቢሩ። ሕጂውን እንተኾነ ኣብ ኤርትራ ዲሞክራሲያዊ ለውጢ ክረጋገጽ ልዑል ተክእሎ ኣሎ ብምባል ተስፋ ከይቆረጽና ምስ ኩሎም ደለይቲ ለውጢ ተሓባቢርና ክንሰርሕ ከምዘሎና ኣስሚርሉ፡፡ የግዳስ እዚ ቃልሲ ንዲሞክራሲያዊ ለውጢ ብድሆታት ከምዘለዎ ብምግንዛብ፡ ነዞም ብድሆታት ብኸመይ ንሰግሮም ኣብ ዝብል ሸውዓተ ነጥቢታት ዝሓዘ መፍትሒታቶም ዘርዚሩ። ጽሟቅ ትሕዝቶ ሰሚናር ኣቶ መስፍን ሓጎስ እንሆ።Read more...


text:
በስመ አብ ወወልድ ወመንፈስ ቅዱስ አሃዱ አምላክ አሜን!
ጾመ ሓዋርያት
ደወል (መጥቅዕ)
ኣብ ቤተክርስቲያና ዝርከቡ ንዋያተ ቅዱሳት ነፍሲ ወከፎም ናይ ገዛእርእሶም ኣብነትን ትርጉምን ኣለዎም። ኣብ ቤተክርስቲያን ኩሉ ካብታ ዝነኣሰት ስጋብ ዝዓበየት ኩሉ ዘምሓላልፎ መልእኽትን ትርጉምን ኣለዎ። በዚ ከኣ ሓደ ክርስቲያን ናብ ቤተመቅደስ ክኣቱ ከሎ ብዝርእዮ ኩሉ ነገራት፣ ነገረ እግዚአብሔር ብኣንቃዕድዎ ኅሊና ብንጹሕ ልቦና መንፈሳዊን ሰማያዊ ምሥጢርን ክሓስብ ይገብሮ።
ሓደ ካብ ንዋያተ ቅዱሳት ቤተክርስቲያና ደወል እዩ። ደወል ካህናትን ምእመናን ናብ ቤተመቅደስ ክእከቡ ምእንቲ እንዳተሃርመ ድምጺ ዝህብ እዩ። ደወል ኣብ ቤተመቅደስ ዝድወል ኣብ ዝተፈላለየ እዋን ክኸውን ከሎ፣ ክድወል ከሎ'ውን ናቱ ዝኾነ ምኽንያት ኣለዎ። ቀጺልና ከኣ ምኽንያት መደወሊኡን ኣስማቶምን ክንርእዮ ኢና።
1. ናይ ተጋብኦ ደወል
ንኣገልግሎት ዝተመደቡ ካህናት ከምእ'ውን ምእመናን ናብ ቤተክርስቲያን ክእከቡ ምእንቲ ዝድወል ደወል እዩ። ሰዓታት፣ ማኅሌት፣ ቅዳሴ ቅድሚ ምእታዉ ናይ ቤተክርስቲያን በሪ ቅድሚ ምኽፋቱ እዚ ደወል ይድወል። ናይ ተጋብኦ ደወል ናይ ትንቢት ነብያት ኣብነት እዩ። ነብያት ንህዝቢ ካብ ኣምልኮተ ጣኦት ናብ ኣምልኮተ እግዚአብሔር እንዳመልሱ ንናይ ጐይታና መድኃኒና ኢየሱስ ክርስቶስ ልደት ንሓድሽ ኪዳን ኪዳልዉ ይገብሩ ኔሮም። እዚ ደወል'ውን ንምእመናን ካህናትን ኣተሢኡ ንጸሎት ኪዳልዉ ይገብር።
2. ናይ ቅዳሴ መእተዊ ደወል
ካህናት መሥዋእተ ወልደ እግዚአብሔር ኣኽቢሮም ካብ ቤተልሔም ናብ ቤተ መቅደስ ንቅዳሴ ኪኣትዉ ከለዉ ክኣትዉ ዝድወል ደወል እዩ። እዚ ደወል ኣዴና ቅድስት ድንግል ማርያም  > ኢሉ ቅዱስ ገብርኤል ንዘብሠራ፣ ናቱ ኣብነት ምዃኑ ሊቓውንቲ ቅድስቲ ቤተክርስቲያና ነዚ ኣብነት ምዃኑ ብምጥቃስ የምህሩ። ሉቃ.1፣-26። እዚ ደወል ቅዳሴ ምእታዉን፣ መሥዋእተ ወልደ እግዚአብሔር ዝሥወኣሉ ግዜ ምዃኑ ከምዝገልጽ፣ ቅዱስ ገብርኤል'ውን ናይ ክርስቶስ ምውላድ ኣበሢሩ እዩ። ልደቱውን ኣብ ቤተልሔም ተፈጺሙ።
ብኻልእ ወገን ከኣ እዚ ደወል መጥምቐ መለኮት ቅዱስ ዮሓንስ  > ኢሉ ዝተዛረቦ ኣብነት እዩ። ዮሓ. 1፣-29-30።
3. ደወል ወንጌል
ኣብ ግዜ ቅዳሴ ወንጌል ምስ ተነበ ዲያቆን  > ኢሉ ክእወጅ ከሎ ዝድወል ደወል እዩ። ናይ ስብከተ ዮሓንስ፣ ስብከት ሓዋርያትን ሰብኣ ኣርድእት ልቅሶ ኣብነት እዩ።
ጐይታና መድኃኒና ኢየሱስ ክርስቶስ ሕገ ወንጌል ቅድሚ ምምሃሩ ናይ ሰባት ልቢ ናብ ንስሓ ንምድላው ጸራጊ መገዲ ነጋሪ ኣዋጅ መጥምቐ መለኮት ቅዱስ ዮሓንስ ናይ ንስሓ ትምህርቲ ኣምሂሩ እዩ። ሉቃ.3-3።
ካብ ዓለም ፈልዩ ዝጸውዖም ቅዱሳን ሓዋርያት ጐይታና መድኃኒና ኢየሱስ ክርስቶስ ክሥቀል ከሎ ኣልቂሶም እዮም። እዚ ደወል ክድወል ከሎ ንሓስቦ ናይ መጥምቐ መለኮት ቅዱስ ዮሓንስ ናይ ንስሓ ስብከትን ከምኡ ከኣ ናይ ሓዋርያት መሪር ሓዘን እዩ። ናይ ወንጌል ደወል ድሕሪ ምድዋሉ መሥዋእተ ወልደ እግዚአብሔር ይሥዋእ፣ ሥጋ ወደሙ ተፈቲቱ ንዝቕበልዎ ኩሎም ይቀርብ። ድሕሪ ናይ መጥምቐ መለኮት ቅዱስ ዮሓንስ ትምህርቲ ጐይታና መድኃኒና ኢየሱስ ክርስቶስ ሰለስተ ዓመትን ሰለስተ ወርሕን እንዳዞረ ኣምሂሩ እዩ። ኣብ መወዳእታ'ውን ስለ ዓለም ድኅነት ክብል ኣብ ልዕሊ መስቀል ተሰቂሉ ነፍሱ ኣሕሊፉ ሂቡ።
4. ናይ እግዚኦታ ደወል
ኣብ ፍረ ቅዳሴ ገባሪ ሠናያት ካህን ተወሰኽቲ ካህናትን ምእመናን እንዳተቀበበሉ 41 ጊዜ  > ይብሉ። ኣብቲ ግዜ ዝስማዕ ናይ ደወል ድምጺ ናይ ኣዴና ቅድስት ድንግል ማርያምን ናይ ወንጌላዊ ቅዱስ ዮሓንስ ፍቑረ እግዚእ ናይ ልቅሶ ድምጺ ኣብነት እዩ። ኣዴና ቅድስት ድንግል ማርያም ምስ ወዲ መዝሙሩ ዮሓንስ ወንጌላዊ ንጐይታና መድኃኒና ኢየሱስ ክርስቶስ ኣብ ልዕሊ መስቀል ተሰቂሉ እንዳረኣየቶ ብዙሕ ነቢዓን ኣልቂሳን እያ። ዮሓ.19፣-25። ሎሚ'ውን ምእመናን ምእመናን እግዚኦታ ከብጽሑ ከለዉ ንመስቀሉ እንዳሓሰቡ ከም ኣዴና ቅድስት ድንግል ማርያምን ቅዱስ ዮሓንስን እንዳኃዝኑ ከልቅሱ፣ እዚ ናይ ደወል ድምጺ ይስማዕ።
5. ናይ ድርገት ደወል
ቅዱስ ሥጋን ክቡር ደምን ወልደ እግዚአብሔር ተፈቲቱ ንምእመናን ንምቅባል ካህናት ካብ መቅደስ ናብ ቅድስት ክወጹ ከለዉ ደወል ይድወል እዩ። ኣብቲ እዋን ዝድወል ደወል ናይ ዮሴፍን ኒቀዲሞስን ልቅሶ፣ ሉቃ.23፣-50። ከምኡ ከኣ ናይ ሓዋርያትን ናይ ሰብኣ ኣርድእትን ትምህርቲ ኣብነት እዩ። ዮሴፍን ኒቆዲሞስን ጐይታና መድኃኒና ኢየሱስ ክርስቶስ ብፍቓዱ ቅድስቲ ነፍሱ ካብ ቅድስቲ ሥጋኡ ድሕሪ ምፍላዩ ንሥጋኡ ካብ መስቀል ኣውሪዶም ገኒዞሞ እዮም። ክገንዝዎ ከለዉ'ውን እንዳሓዘኑን እንዳበኸዩን  > ይብሉ ኔሮም። ጐይታና መድኃኒና ኢየሱስ ክርስቶስ ከምዚ ኢሎም ክገንዝዎ ከለዉ ኣዒንቱ ከፊቱ ከም ዕሩቅ ብእሲ (ከም ፍጡር) ከምኡ ኢሎም ክገንዝዎ ከምዘይብሎም ብምንጋር፣ ከምዚ ኢሎም ክገንዝዎ ነግሮም  >  > እንዳበሉ ክገንዝዎ ኣዚዙ። ነጊርዎም። እሶም ከምቲ ዝበሎም ጌሮም ብምግናዝ ኣብ ሓድሽ መቃብር ኣንቢሮሞ።
ዮሴፍን ኒቆዲሞስን እንዳበኸዩ ነፍሲ ዝተፈለዮ መለኮት ዝተዋህዶ ናይ ጐይታና መድኃኒና ኢየሱስ ክርስቶስ ሥጋ ኣብ ሓድሽ መቃብር ከምዝቐበርዎ፣ ካህናት ከኣ ብሓዘንን ብኣትኅቶ ርእሲ ነፍሲ ዝተፈለዮ መለኮት ዝተዋህዶ ሥጋ ወደሙ ኣብ ዘቀብሉሉ ሰዓት ደወል ይድወል። ሓዋርያትን ሰብአ አርድእትን ጸጋ መንፈስ ቅዱስ ተቀቢሎም ኣብ ኣርባዕተ ኩርነዓተ ዓለምና ብምዛር ወንጌል ኣምሂሮም እዮም። ንሕዝቢ'ውን ካብ ሞት ናብ ህይወት ክምለስ ሰቢኾም እዮም። ቅዱሳን ሓዋርያት ዜሮም ምምሃሮም ንኽንሓስብ ናይ ድርገት ደወል ይድወል፣ ንሶም ብትምህርቶም ንደቂ ሰባት ካብ ሞት ናብ ህይወት ከም ዘሳገሩ ብድምጺ ደወል፣ ምእመናን ናይ ዘልዓለም ሂወት ዝርከብሉ ናይ ጐይታና መድኃኒና ኢየሱስ ክርስቶስ ቅዱስ ሥጋኡን ደሙን ይቀርቡ። ናይ ደወል ትርጉም ብሓጺሩ ከምዚ ይመስል።
እግዚአብሔር ኣምላኽና ምሕረቱን በረከቱን ይብዝሓልና። ሰላሙ ይሃበና። ወላዲት ኣምላክ ቅድስተ ቅዱሳን ድንግል ማርያም ብኣማላድነታ ኣይትፈለየና።
ወስብሐት ለእግዚአብሔር ወለወላዲቱ ድንግል ወለመስቀሉ ክቡር።
(For those who do not have Geez, please visit this link) DEWEL (METKIE)


text:
ከም ዓሳ እናሓመሰ ምስ ዓሳታት ዝረዳዳእን ዝስልይን ሮቦት ተሰሪሑ።
02/03/2010 እዚ ብሳይንቲስታት ሲዊዘርላንድ ዝማዕበለ ሮበት ብዛዕባ መነባብሮ ዓሳታት ዘፅንዕን ምስኣቶም ዝረዳዳእን ኮይኑ ክሳብ መንገዶም ቀይሮም ንክኸዱ ዘገድዶምን ዝሕግዞምን እዩ ተባሂሉ ኣሎ።
እዚ ሮቦት ሸውዓተ ሴንቲ ሜትሮ ንውሓት ዘለዎ ልክዕ ከም ዓሳ ክሕምስ ዝኽእል ኮይኑ ዝተሰርሐ እዩ ዝበሉ ስዊዘርላንዳዊ ፍራንክ ቦኔት ዝተብሃሉ ተመራማሪ ዓውደ ሮቦት እዮም።
እዚ ሮቦት ብዛዕባ እቶም ዓሳታት ከመይ ይሕምሱ ፣ ኣብ እዋን መዓልታዊ ምንቅስቓሶም ኣብ መንጎ ነፍሲ ወከፍ ዓሳታት ዘሎ ርሕቐት እንታይ ከም ዝመስል፣ ስሚዒቶም ከመይ ይናበቡን ዝብሉን ካልኦት ተወሰኽቲ ባህርያት ዓሳታት ከፅንዕ ዝኽእል እዩ ይብሉ እቶም ተመራመርቲ።
እዚ ሓፈሻዊ ባህርያትን ምንቅስቓስን ዓሳታት ባሕሪ ከፅንዕ ኣብ ስዊዘርላንድ ዝተሰርሐ ሮቦት ልክዕ ከምቶም ዓሳታት ስምዒት ንክህልዎ ካብቶም ሰብ ሞያ ማሽን ወፃእ ሙሁራን ስነ ሂወታውያን ተሳቲፎምሉ እዮም።
ፍልፍል ሓበሬታ zeenews.com


text:
ቅዱስ ኣቦና ር.ሊ.ጳ. ፍራንቸስኮ ዕለት 24 ጥሪ 2018 ዓ.ም. ሓፈሻዊ ናይ ዕለተ ረቡዕ ኣስተምህሮ ትምህርተ ክርስቶስ ቅድሚ ምልጋሶም ናይ ኤዚዳውያን ላዕለዎት ወከልቲ ተቐቢሎም ስለ እቶም ኣብ ሃገራት ማእከላይ ምብራቕ ዝርከቡ ኤዚዳውያን ካብ ዘጓንፎም ጥሕሰት ሰብኣዊ መሰልን ክብርን ክናገፉን እቲ ኣብ ልዕሊኦም ዝፍጸም ዓመጽ ኵሉ ክውገድ ድምጸይ አስምዕ ከምዝበሉ ልእኽቲ ጋዜጠይና ራዲዮ ቫቲካን ጃዳ ኣኵይሊኖ ሓቢረን።
እዞም ኣብ ኣርመንን ሶሪያን ኢራንን ቱርክን ዒራቕን ዝርከብ ናይ ኤዚዲ ሃይማኖት ሰዓብቲ ውሁዳን ክፍሊ ሕብረተሰስብ ናይ ሃይማኖት ነጻነቶም ክኽበርን ካብ ዝዀነ ይኹን ዓይነት ጥሕሰብ ሰብኣዊ መሰልን ክብርን ክላቐቑ ኩሉ ስለ እቶም ብሃይማኖቶምን ዓሌትን ውሁዳን ዝዀኑ ክፍሊ ሕብረተሰብ ሓልዮቱ ከርእይ ጻውዒት አቕርብ ከምዝበሉ ዝሓበራ ልእኽቲ ጋዜጠይና ራዲዮ ቫቲካን ኣኵይሊኖ ኣስዒበን፥ ተፈላጥነትን ሓለዋን ኣኽብሮትን ዝብሉ ቃላት ዘማእከሉ ቅዱስነቶም እቲ ኣብ ልዕሊ ኤዚዳውያን ዝፍጸም ዓመጽን ጸቕጥን ኣሳዶን ደው ክብልን፡ ብዙሓት ኤዚዳውያን ብሃይማኖቶም ምኽንያት ዘጓንፎም ሓደጋ መቕተልቲ ኩሉ ክውገድ ድምጸይ አስምዕ ቢሎም ነቶም ኣብ ጳውሎስ ሻድሻይ ናይ ጉባኤ ኣድራሽ ካብ ጀርመን ዝመጹ ናይ ኤዚዳውያን ወከልቲ፥
ደጊመ ድምጸይ ስለ መሰልን ክብርን ሓልዮ ኤዚዳውያን አስምዕ፡ ከም ማሕበረሰብ ሰዓይብቲ ሃይማኖት ኤዚዲ ፍሉያት እያቶም ቢሉ ንምጥፋኦም ስልጣልን ዘለዎ ማንም የልቦን፡ ሓደ ሰብ ነቲ ካብኡ ብሃይማኖት ድዩ በተሓሳስባኡን ብዓሌቱን ዝተፈልየ ከጥፍእ ይኹን ክጸቕጥ ስልጣን የብሉን፡
ቢሎም ኣቲ ኣብ ልዕሊ ኤዚዳውያን ዝፍጸም ዓመጽ ትርጉም ኣልቦ ኢሰብኣዊ አረመናዊ ተግባር እዩ። ብሱቕታ ክሕለፍ ዘይብሉ እውን እዩ፡ ማንም ሰብ ሃይማኖቱ ብነጻነት ክናዘዝን ክነብርን ብዘይ ጸቕጢ እውን እምነቱ ክገልጽ መሰሉ እዩ።
ሃይማኖትኩም ብስነ መንፈሳውነትን ባህልን ሃብታም እዩ። እቲ ዘሕዝን እቲ ናይ ሰብኣዊ መሰልን ክብርን መሰረታዊ ውሳኔ ከይተኸበረልኩምን ክሳብ መቕተልት ጨውያን ንጊልያነትን መግረፍትን ሃይማኖትኩም ኪሒድኩም ሃይማኖት ክትልውጡን በስጋዳድ ኣብ ልዕሌኹም ዝፍጸም ግብረ መስድዕ ሃይማኖትን ቅዱሳት ናይ ስግደትን ኣምልኾን ቤተ መቕደሳትኩም ዘዕንውን ኩሉ ተግባር ንጹግ እዩ። ብዙሓት ኤዚዳውያን ተመዛቢሎምን መብዛሕቲኦም ቤቶምን ንብረቶምን ክቡር ኣባይቲ ስድራኦምን ዛሕዚሖም ተሰዲዶም ይርከቡን
ዝበሉ ቅዱስነቶም፥ ኣብ ዝተፈላለዩ ኩርናዓት ዓለም ብዙሓት ብሃይማኖቶም ምኽንያት ውሁዳን ዝዀነ ክፍሊ ሕብረተሰብ ኣለዉ፡ ካብዚኣቶ እውን ኣብ ገለ ገለ ሃገራት ዝርከቡ ብእምንቶም ምኽንያት ንሓደጋ ኣሳዶ ዝተቓልዑ ሰዓብቲ ሃይማኖት ክርስቲያን ዝርከብዎም ምጥቃስ ዝከኣል እዩ፥
ቅድስቲ መንበር ስለ እቶም ውሁዳን ክፍሊ ሕብረተሰብ መሰልን ክብርን ምኽባር ድምጻ ተሰምዕ። ተቐባልነትን ሓለዋን ሰብኣዊ መሰልን ክብርን ክሕለወሎም ቢላ እውን ድምጻ ተቃልሕ። ብምትሕሓዝ እቲ ዝተኸስተ ማሕበራዊ ቁስልታት ኩሉ ክፍወስ ድማ ዘተን ይቕረ ምብህሃልን ምሕረትን ተነቓቕሕ
ከምዝበሉ ኣፍሊጠን።
ካብ ልቢ ሰብ ንሓው ከጽንት ዘኽእሎ ውዲት ከካይዲ ዘለዓዕሎ ሓይሊ ጸልማት ክበራበር ይኽእል። ከም ጸላእን ተጻባእን ንኽርእዮ ዝገደደ ሰብኣዊ መሰልን ክብርን ዝተሓርሞ እዩ ክብል ዝድርዀ እውን ምዃኑ ገሊጾም። እቶም ኣብ ኢድ ኣሸበርቲ ዝርከቡ ዝተጨውዩ ናይ ኤዚዲ ሃይማኖት ሰዓብቲ ዜጋታት ዘኪሮም፥
ነቶም ዝተጨውዩ ኣሕዋት ንምድሓን ኩሉ በቢ ሓላፍነቱ ክዋሳእን እቶም ሃለዋቶም ዘይተፈለጡ ኣሕዋትና ኣበይ ምህላዎምን እቶም ዝተቐትሉ ድማ ከም ሰብ መጠን ሓመድ ኣዳም ንኽለብሱ ዘኽእል ግቡእ ስነ ስርዓት ክንፍጽመሎም ከይተሓለልና ነናድዮም፡ ደለይቲ ኣሕዋቶም ንኹን። ዓለም ሓቆፍ ማሕበረሰብ ኣብ ቅድሚ እቲ ኣብ ልዕሌኹም ዝፍጸም ጸረ ሰብኣዊ ተግባር ኢዱ ኣጣሚሩ ከም ተዓዛቢ ኣይኹን
ከምዝበሉ ዝሓበራ ልእኽቲ ጋዜጠይና ራዲዮ ቫቲካን ኣኵይሊኖ ኣስዒበን፥ መንግስታትን መንግስታውያን ተቕዋማትን ሰብ ጽቡቕ ድላይን ስለ ኤዚዳውያን ክጣበቕን ሃይማኖቶምን ሰብኣዊ መሰሎምን ክብሮምን ክሕለወሎም ኣብ ምግባር ተልእዀ ክተግሁ እውን ኣተሓሳሲቦም፥ “ኦ ጐይታ ብሓባር ኩሉ ብሰላምን ብሕውነትን ዝነብረላ ዓለም ንኽንሓንጽ ሓግዘና” ብዝብል ጸሎት ዘስምዕዎ ቃል ከምዘጠቓለሉ ሓቢረን።


text:
ኩናት ሓድ-ሕድ ሶሪያን ካልኦት ከባቢታት ማእኸላይ ምብራቕ ዘሎ ዘይምርግጋእን ኣብ ደረጃ ነጻነት እቲ ዝኸፍአ ክፋል ዓለም ገይሩዎ’ሎ።
ጸብጻብ ፍሪደም ሃውስ ግጭት ዝተካየደለን፣ፖለቲካውን ቁጠባን ጸገማት ዘለወን 72 ሃገራት ዝዳህሰሰ ክኸውን ከሎ ኣብ ዓለም ደረጃ ነጻነት ንተኸታታሊ ዓሰርተ ዓመታት ኣንቆልቂሉ’ሎ ክብል ይገልጽ።
ኣብዚ ኣብ ዋሽንግተን ዲሲ ዝመደብሩ ፍሪደም ሃውስ 50 ሃገራትን ግዝኣታትን ‘ነጻነት ዘይብለን’ ክብል መዲቡወን ኣሎ።ዝኸፍአ መግሃስቲ ካብ ዝፍጸመለን ቀዳሞት 10 ሃገራት ድማ ሶሪያ፣ርእሰ ምምሕዳራዊ ቲቤት ቻይና፣ ሶማል፣ ሰሜን ኮሪያ፣ኡዝበክስታንን ኤርትራን ተጠቒሰን ኣለዋ።
ኣብ ኤርትራን ኢትዮጵያን ዘሎ ኩነታት ብዝምልከት ተወሳኺ መብርሂ ንድምጺ ኣሜሪካ ዝሃባ ኣብ ፍሪደም ሃውስ ዳይረክተር ነጻነት ፕረስ ጀነፈር ደንሃም ብዛዕባ ኤርትራ ከምዚ ይብላ።
‘ዝኸፍኣ ተባሂለን ካብ ዝተዘርዘራ ዓሰርተ ሃገራትን ግዝኣታትን ዝገምገምናዮም 210 ኣካላት ካብ ቀርኒ ኣፍሪቃ ኤርትራን ሶማልን ኣብዚ ይምደባ።እዚ ማለት ድማ ኣብዘን ሃገራት ዘሎ ደረጃ ፖለቲካዊ መሰላትን ሲቪላዊ ሓርነትን ኣብ ዝተሓሳስብ ደረጃ ምብጽሑ እዩ።ዜጋታት መንግስቶም ኣብ ምምራጽ ድምጾም ኣይስማዕን።ዝኾነ ነጻ ርእይቶን ነቐፌታን ዝህብሉ መንገዲ የለን።’
ፍሪደም ሃውስ ኣብ ኢትዮጵያ ይፍጸሙ ኣለው ዝበሎም መግሃስቲ እውን ዘርዚሩ’ሎ።ኢትዮጵያ ንመርበብ ሓበሬታ እትከታተለሉ ዝረቐቐ መንገዲ ከምዘሎን ኣብ ክልል ኦሮሚያ ንምምዝባል ሓረስቶት ብምቅዋም ኣብ ዝሓለፈ ሕዳርን ታሕሳስን ዝተኻየደ ተቓውሞ፣ንተቓወምቲ፣ ጋዜጠኛታት፣ንብሎገራትን ተሓለቕቲ መሰላትን ንምዕፋን ሕጊ ጸረ ሽብር ከም እተጠቀም ይገልጽ።
መንግስቲ ኢትዮጵያ ይወስዶም ንዘለው ስጉምትታት መንግስቲ ዩናይትድ ስቴትስ ዝሃቦ ግብረ መልሲ፣መንግስቲ ኢትዮጵያ ይፍጽሞም ብዘሎ መግሃስትታት ተሓታቲ ኣብ ክንዲ ምግባር ንመንግስቲ ኢትዮጵያ ምድጋፉ ዘጉሂ እዩ ይብላ ጀነፈር ደንሃም።
ምሉእ ትሕዝቶ ኣብዚ ምስማዕ ይክኣል።


text:
መንግስቲ እስራኤል ስደተኛታት ናይ ምስጓግ ሓሳቡ ገዲፍዎ
መንግስቲ እስራኤል፡ ኣብ ሃገሩ ዘለዉ ስደተኛታት ብኣስገዳድ ናብ ሳልሳይቲ ሃገር ናይ ምስግጋር ሓሳቡ ከምዝገደፎ ንላዕለዋይ ቤት ፍርዲ እታ ሃገር ገሊጹሉ።
መንግስቲ እስራኤል ብኣሽሓት ዝቑጸሩ ስደተኛታት ኤርትራን ሱዳንን ብዘይድሌቶም ናብ ሳልሰይቲ ሃገር ንምስጓግ ክሰርሕ ጸኒሑ እዩ።
መጻኢ ዕድል እቶም ብዘይሕጋዊ መንገዲ ናብታ ሃገር ዝኣተዉ መብዛሕትኦም ኤርትራውያን ዝርከቡዎም ልዕሊ ሰላሳ ሽሕ ዝኾኑ ስደተኛታት ከዘራርብ ምጽንሑ ዝፍለጥ'ዩ።
እቶም ስደተኛታት፡ እስራኤል ምስ ግብጺ ኣብ ዘዳውባ በረኻታት ሓጹር ቅድሚ ምሕጻራ ዝኣተዉ'ዮም።
እቶም ኣብ እስራኤል ዝርከቡ ስደተኛታት ብሰንኪ ኣብ ሃገሮም ዘሎ ምሕደራን ፖለቲካዊ ሃዋህውን ናብ ዓዶም ክምለሱ ከምዘይኽእሉ ብተደጋጋሚ ክገልጹ እኳ እንተጸንሑ መንግስቲ እታ ሃገር ግን ናይ ቁጠባ ስደተኛታት ምዃኖም ክገልጽ ጸኒሑ'ዩ።


text:
ተረዛ መይ ሓዳስ ቀዳመይቲ ሚኒስተር ብሪጣንያ ኮይነን ንደቪድ ካሜሮን ብምትካእ ኣብ ዳውኒንግ ስትሪት ዝተባህለ ቤት ጽሕፈት ቀዳማይ ሚኒስተር ብሪጣንያ ስርሐን ጀሚረን።
ቀዳመይቲ ሚኒስተር ብሪጣንያ ኣብ ካቢነት ቀዳማይ ሚኒስተር ነበር ደቪድ ካሜሮን ከም ጸሓፊት ጉዳያት ውሽጢ ሃገር ብሪጣንያ ኮይነን ከገልግላ ዝጸንሓ እየን።
ቀዳማይ ሚኒስተር ነበር ደቪድ ካሜሮን ብሪጣንያ ካብ ኤውሮጳዊ ሕብረት ብዝለዓለ ድምጺ ክትወጽእ ድሕሪ ምውሳና ብወለንትኦም ካብ ስልጣኖም ክሰናበቱ ምውሳኖም ይዝከር። በዚ ድማ ቀዳመይቲ ሚኒስተር ተረዛ መይ ድሕሪ ቀዳመይቲ ሚኒስተር ዝነበረት ማርገረት ታቸር ንመዝነት ቀዳመይቲ ሚንስተር ዝሕዛ ዘለዋ ናይ ፈለማ ላዕለወይቲ በዓልቲ ስልጣን ብሪጣንያ ኮይነን ኣለዋ።
ንሰን ኣቐዲመን ንደቪድ ካሜሮን ብምድጋፍ ብትሑት ልሳን ነቲ ብሪጣን ያ ካብ ኤውሮጳዊ ሕብረት ክትወጽእ ዝብል ዘይደገፋ ክኾና እንከለዋ፡ሕጂ ይቃወማ ምንባረን ይጥቀስ። ሕጂ ግን ተሪር መርገጺ ብምሓዝ ነቲ ካብ ኤውሮጳዊ ሕብረት ናይ ምውጻእ መስርሕ ከቀላጥፍኦ ከምዝኽእላ ተሓቢሩ ኣሎ።
ድሮ ኣብዚ ሰሙንዚ "ምውጻእ ብሪጣንያ ማለት ምውጻእዩ" ክብላ ነቲ ብገለ ብሪጣንያውያን ፖለቲከኛታት ዳግመ ግምት ክግበረሉ ወድይማ ካልኣይ ረፈረንዱም ክካየድ ክቐርብ ዝጸንሐ ጻውዒት ከምዘይከውን ምላሽ ሂበናሉ ኣለዋ።
ቀዳመይቲ ሚኒስተር ብሪጣንያ 56 ዝዕድመአን ሓያልን ተራርን ፖለቲከኛ ምዃነን ይግለጽ።


text:
Share List
Related posts:
- VOICE OF ASSENNA: ብሃይማኖት ፖለቲካዊ ጠላዕ ይኣክል፡ ምእንቲ መሰል፡ ሓርነትን ፍትሕን ብሓባር ደው ንበል
- ህግደፍ ኣብ ልዕሊ ሃይማኖታዊ ትካላትና ቀንጠብጠብ – ተቖጠብ!!
- ውጽኢት ምይይጥ ደለይቲ ፍትሒ ሳንድየጎን፣ ኣምባሳደር ዓንደብርሃንን – ማሕበር ስኒት ኤርትራውያን ሳንድየጎ
- ኣገዳሲ ምልክታ – ደለይቲ ፍትሒ ኖርወይ
- ኣብ ሕቡራት መንግስታት ኣመሪካ፡ ኣብ ኣኼባ ደገፍቲ ስርዓት ህግደፍ ክሳተፍ መደብ ዝነበሮ ሓላፊ ፖለቲካዊ ጉዳያት ህግደፍ የማነ ገብረኣብ (ማንኪ)፡ ኣብ ትሕቲ ፖሊስ ኣርሊንግተን ከምዝርከብ ምንጭታት ካብ ዋሺንግተን ዲሲን ከባቢኣን ሓቢሮም።
- ህጹጽ መጸዋዕታ ንኩሎም ኣብ መላእ ዓለም ዝርከቡ ደለይቲ ፍትሒ ኤርትራውያን
- ,,ተመክሮይ ኣብ ህዝባዊ ግንባር“፡ ብሓው የማነ ተኽለገርግሽ፡ ኣብ ዝብል ኣርእስቲ ፖለቲካዊ ዘተ ምስ ህዝቢ ኣብ ከተማ ኮለን (Köln)።
- ተቃውሞ ሰልፊ ደለይቲ ፍትሂ ሲያትል ኣንጻር ናይ ሓሶት ፌስቲቫል።
- ርእሰ ምትላል! ምጽልማት ሓርነትን ምግሃስ ፍትሕን ዘስዓበ ቀንዲ ጠንቂ ሃገራዊ መዓት ኤርትራ ኢዩ!!!
- ካብ 2017-18 ክኸውን ዘለዎ መድረኻዊ ዕማም ፖለቲካዊ ውድባትን፣መንእሰያትን፣ ህዝብን
- ፍትሓዊ ኣገባብ ዝክር በዓል ነጻነት ኤርትራ, 2017
- ኣብ ከተማ ፍራንክፈርትን ከባቢኡን ዝነብሩ ደለይቲ ፍትሕን ስኒትን ኤርትራውያን ዕዉት ኣኼባን ጉባኤን ኣካይዶም።


text:
በስመ አብ ወወልድ ወመንፈስ ቅዱስ አሐዱ አምላክ!
ተኣምር ኣዴና ቅድስቲ ድንግል ማርያም ኣብ ዝነግር መጽሓፍ ‘ተኣምረ ማርያም’ ከምዝገልጾ፡ ነቶም ዝኽበሩ 33 በዓላት ኣዴና ቅድስቲ ድንግል ማርያም ክንፈቅድ ከሎና ኅዳር ፳፩/21 ንቘጽር። ዓመት ዓመት ፳፩/21 ኅዳር ድማ ብስም ቅድስቲ ድንግል ማርያም ኣብ ዝተሓንፁ ኣብያተ ክርስቲያን ‘ኅዳር ጽዮን’፡ ‘ኅዳር ማርያም’ ተባሂሉ መንፈሳዊ በዓል ይኽበር። እዚ በዓል'ዚ ኣቦታትና ካብ ቀደም እናኽበርዎ ዝመጽኡ ዓቢይ በዓል እዩ። ምኽንያት ኣበዓዕላኡ ድማ ፦
• መጽሓፍ ‘ተኣምረ ማርያም’ ኣብ መቅድሙ ከረድእ ከሎ፡- “ኣብዚ ወርኂ’ዚ ኣብ መበል 21 መዓልቲ ነቢይ ዘካርያስ ናይ ቀንዴል ፋና ኬበርህ ዝረኣየሉ መዓልቲ እዩ” (ዘካ. ፪፥፪/2፥2)
• ታቦተ ጽዮን ኣብ ምርኮ፦ ብተኣምራ ንዳጎን ሰባቢራ፡ ንዝደፈሩ ኣረማውያን ብመቕሠፍቲ ገሪፋ ናብ ሃገራ ዝተመለሰትሉ ወርኂ ኅዳር ምዃኑ እዩ። 1ይ ሳሙ. ፪፥፲፪/2፥12፤ ፯፥፪/7፥2። ‘ታቦተ ጽዮን’ ዝብል ስያመ’ ትርጕሙ ኣብ ጽዮን ዘላ ታቦት ማለት እዩ።
• ‘ታቦተ ጽዮን’ ኣብ ደብተራ ኦሪት (ኣብ ድንኳን) ንኣሽሓት ዓመታት ድኅሪ ምቕማጣ ንጉሥ ሰሎሞን ዓቢይ ቤተ መቅደስ ሓኒፁ ናብ ቤተ መቅደስ ዝኣተወትሉ በዓል ኮይኑ ዝኸበረሉ ወርኂ ኅዳር ምዃኑ ተፈሊጡ እዩ። (1ይነገ. ፰፥፩-፷፯/8፥1-67)
• ኣብዚ 4ይ ክፍለ ዘመን ድኅሪ ልደተ ክርስቶስ ኣብ ዘመን ቅዱሳን ነገሥታት ኣብርሃ ወኣጽብሐ ድማ ‘ታቦተ ጽዮን’ ብስም ‘ጽዮን ማርያም’ ተሰይማ ሥርዓተ ቅዳሴ ቤታ ኣብ ወርኂ ኅዳር ተኸቢሩላ እዩ።
• . . . ወዘይመስሎ
ዓመት መጽአ፡ ፳፩ ኅዳር ብኣምሳል ታቦተ ጽዮን፡ ናይታ ኣማናዊት ታቦተ ጽዮን ዝኾነት ኣዴና ቅድስት ድንግል ማርያም “ኅዳር ጽዮን” ብዝብል ስም ክብ ብዝበለ በዓል ምኽባርና መሠረቱ መጽሓፍ ቅዱሳውን ክርስቲያናዊ ትውፊትን እዩ።
• ኣብ ዘመን ቅዱስ ዳዊት፡ ታቦተ ጽዮን ካብ ቤት ኣሚናዳብ ሥርዓተ ንግሥ ተጌሩ ብዝደመቐ በዓል ብዜማ ንእግዚኣብሔር እናኣመስገኑ ብ 30 ሺሕ ዝኣኽሉ ሰባት ተዓጂባ ብኽብሪ ኣብ ቤት ኣቢዳራ ን3 ወርኂ ተቐሚጣ እያ። ብምኽንያት ታቦት፡ እግዚአብሔር እቲ ንቤት ኣቢዳራ ከም ዝባረኸ ዝሰመዐ ዘማሪ ዳዊት ናይቲ በረኸት ተሳታፊ ምእንቲ ኪኸውን ነታ ታቦት ብማኅሌትን ብዝማሬን ብዓቢይ ክብርን ኣብ ከረን ጽዮን ስለ ዘዕረፋ፡ ካብዚ ጊዜ እዚ ጀሚሩ ‘ታቦተ ጽዮን’ እናተባህለት ክትጽዋዕ በቕዐት (2ይ ሳሙ 6፥1-19)።
• ኣብ መጽሓፍ ቅዱስ “ጽዮን” ዝብል ከከም ኣገላልጻኡ ዝተፈላለየ ትርጕም ኣለዎ፦
• ኣብታ ኣብ ከረን ሞርያ ዝተሓንፀት ቤት መቅደስ “ጽላተ ሕግ” (ታቦት ሕጊ) ስለ ዝነበረ ንከረን ሞርያ ‘ጽዮን’ ይብሎ። (ኢሳ. 8፥18 ፥ 18፥7 ፥ 24፥23)።
• ‘ኢዮሩሳሌም’ ውን ጽዮን ትበሃል ነይራ እያ። (2ይ ነገ. 19፥21 ፥ መዝ. 48፥2 ፥ 69፥35)።
• “ጽዮን” ዝብል ስም ሕዝቢ ኣይሁድ ይጽውዑሉ ኔሮም እዮም (መዝ 126፥1 ፥ ዘካ 9፥9)።
• ሰማያዊት ኢየሩሳሌም ውን ከረን ጽዮን ተባሂላ ትፍለጥ እያ (ዕብ 12፥22፣ ራእ 14:1)።
• . . . ወዘይመስሎ
ኣብ ዘመነ ብሉይ ኪዳን ኵሉ’ቲ ዝተነግረ ትንቢትን ዝተመሰለ ምሳሌን ኣማናዊ ትርጕም ዝረኸበ ኣብ ሓዲስ ኪዳን ኣካላዊ ቃል መድኃኔ ዓለም ክርስቶስ ብዘደንቕን ብዘይምርመርን ምሥጢረ ተዋሕዶ ካብ ኣዴና ቅድስት ድንግል ማርያም ሰብ ኮይኑ ድኅሪ ምግላጹ እዩ። “ኣነ ንነቢያትን ሕግን ክፍጽም ደኣ እምበር ክስዕር ኣይመጻእኩን” ከም ዝበለ (ማቴ. 5፥17)። ድኅሪ ትንሣኤኡ ውን ጐይታናን መድኃኒናን ኢየሱስ ክርስቶስ ነቶም ኣርድእቱ ኦሪትን ነቢያትን እናጠቐሰ ፍጻሜ ከምዝረኸበ ከም ዝመሃሮም ቅዱስ ሉቃስ መስኪሩ እዩ። ስለዚ እቲ ምሥጢራዊ ኣማናዊ ትርጕም ናይ ‘ጽዮን’፦ ነታ ኣደ ኣምላኽና ሓቀኛ ታቦተ ጽዮን ንድንግል ማርያም ዝምልከት እዩ።
ዘማሪ ዳዊት በመንፈሰ ትንቢት ‘እምነ ጽዮን ይብል ሰብእ/ ሰብ ኣዴና ጽዮን ይብል’ (መዝ. 87፥5) ከምዝበለ፡ ዋላ እኳ ብምሳሌያዊ ኣዘራርባ ብዛዕባ ኢየሩሳሌም፡ ናይ ኦሪት ቤት መቅደስ፡ ብዛዕባ ሕዝበ እስራኤልን ምስኣቶም ብሃይማኖት ዝምድና ብዛዕባ ዝነበሮም ኣኅጉራትን እንተገለጸ፡ እቲ ኣማናውን ምሥጢራውን ትርጕም ግና ብዛዕባ ናይ ሓዲስ ኪዳን ቤት መቅደስ (ቤተ ክርስቲያን)፡ ብዛዕባ እስራኤል ዘነፍስ ዝተባህሉ ክርስቲያን ክኸውን እንከሎ እቲ ዋና ምሥጢራዊ ትርጕሙ ኸኣ ብዛዕባ ኣዴና ቅድስት ድንግል ማርያም ዝገልጽ ኮይኑ ንረኽቦ። ‘ጽዮን’ ዝተባህለት ድንግል ማርያም ምዃና ንኣና ንኦርቶዶክሳውያን ሓድሽ ነገር ኣይኮነን። ኣብቲ ናይ ወትሩ ጸሎትና’ውን “እንተ ይእቲ ስምዕየ ማርያም ጽዮን ለዓለመ ዓለም/ እታ ናይ ዘለዓለም ምስክረይ ድማ ጽዮን ማርያም እያ” ክንብል ከለና ማርያም ጽዮን ከም እትበሃል ንፈልጥ። “ሰብ ኣዴና ጽዮን ይብል” ምባሉ ብወንጌል ኣሚኑ ዝተጠምቀ ክርስቲያን ናይ ሃይማኖቱ መንነትን ናይ ክርስትናኡ መረጋገጺትን ንዝኾነት ‘ጽዮን እምባ መጸግዒት ኣደይ ይብላ’ ንኽብል እዩ። ኣዴና ቅድስት ድንግል ማርያም “ጸወነ ሥጋ ጸወነ ነፍስ” ኮይና ንሕዝበ ክርስቲያን ብነፍሶምን ሥጋኦምን ተስፋ ከይቈርጹ በቲ ዝተዋህባ ናይ ምሕረት ቃል ኪዳን፡ ብጸሎታን ኣማላድነታን መጸግዒት ኮይና ብረዲኤታን ብለውሃታን እትሕልዎም መንፈሳዊት ኣደ ምዃና ፈሊጦም “ከውልና፡ መጸግዒት ኣዴና” እናበሉ ከም ዝምኅጸንዋ ንኽገልጽ እዩ ክቡር ዳዊት “ሰብ ኣዴና ጽዮን ይብል” ኢሉ ዝመስከረ። ኣብ ጊዜ ሓጐሶምን ኃዘኖምን ቈልዑ ናብ ኣደኦም ከም ዝጽግዑ እሞ ንሳ ድማ ከም እተጸናንዖም ንኻልእ ዝተከወለ ኣይኮነን። ከምኡ ድማ ቅድስት ድንግል ማርያም መንፈሳዊት ኣዴና ምዃና ብቓል ኪዳና ተማኅጺንና፡ ብኣማላድነታ ምስ ንኣምን ካብ መከራ ሥጋን ነፍስን ድኂንና ወረስቲ መንግሥቲ ወዳ ከምእንኸውን ዝተረጋገጸ እዩ።
ናይ ኣዴና ጽዮን ቅዱስተ ቅዱሳን ድንግል ማርያም ኣማላድነት ኣይፈልየና፡ ኣሜን።
ወስብሐት ለእግዚአብሔር!


text:
ትራምፕ ስለምንታይ ጸሪፉና ዘይኮነ፡ ስለምንታይ ዜጋታት ኣፍሪቃ ሃገሮምን ኣህጉሮምን ይገድፉ ኣለው ዝብል ሕቶ መልሲ ክረክብ ኣለዎ።
- Details
- Created: Monday, 22 January 2018 12:37
- Last Updated: Monday, 22 January 2018 12:37
ኣህጉራና ኣፍሪቃ ብባህሪያዊ ጸጋታት ሃብታም’ያ። ብዝሒ ክሰርሕ ዝኽእል ሓይሊ መንእሰይ፡ ንህይወታውያን ፍጡራት ዝሰማምዕ ክሌማ ወይ ኣየር፣ ገና ዘይተተንከፈ ድንግል መሬት ዝተዓደለት ክፍለ ዓለም እውን’ያ። ኣብ ፖለቲካዊ ምሕደራ መጺእካ ግን ድኻ’ያ፡፡ ሓንቲ ሃገር ካብ’ታ ካልእ ሃገር መጠናዊ ፍልልይ’ኳ እንተሃለወ፡ ብወሳኒ መልክዑ ክምዘን እንከሎ ግን ኣፍሪቃ፡ ብሰሪ ስእነት ብሱላት ሓላፍነታውያን ፖለቲከኛታት፡ ንመሰሉ ብትብዓት ብዝተወደበ ኣገባብ ዝከራኸር ንቑሕ ህዝብን ትሕመስ ዘላ ኣህጉር’ያ። ገለ መንግስታት ኣብ ሓደ መድረኽ ጥዑም ይዛረቡ፡ ጽቡቕ ንጥፈታት የርእዩ.ሞ ርሑቕ ከይተጓዙ ይ


text:
ሕማም ኣድጊ መንደፍ፡ ሕማም ህዝቢ ኤርትራ ህግደፍ!
ኣብዛ ዋሕዚ ስደት ዜጋታት፡ ድርቅን ጥሜትን፡ ግህሰት መሰልን ዓፈናን፡ ማእሰርትን መጭወይትን፡ ኮታ ኩሉ ክፉእ ዘበለ መግለጺታት እትሰምዓላን በዞም ሓቅታት እዚኣቶም’ውን ኣብ ቅድሚት ትስራዕን ኤርትራ ኣብ ዓለም እታ እንኮ መሰል ሰብ ተኽብር ሃገር’ያ ተባሂሉ ክግለጽስ ኣይንዕቀትን’ዶ; ህዝቢ ኤርትራ ካልእ ተሪፉ እቲ መሰረታዊ ዝበሃል ሰብኣዊ መሰል ሓደ ዜጋ ’ውን ክኽበረላ ዘይከኣለላ ሃገር’ዩ ዝውንን ዘሎ፡ መጽለሊ ገዛ፡ ውሕስነት መግብን ጽሩይ ዝስተ ማይን እቶም ኣዝዮም ቀለልቲ ዝበሃሉ ፈላሞት መሰረታዊ መሰላት ወዲሰብ’ዮም፡ እሞ እዚኣቶም’ውን ጨና ማይ ኣብ ዝኾኑሉ ኩነታት ደኣ ከመይ ኣቢሉ’ዩ ኣብ ኤርትራ ጥራይ’ዩ ሰብኣዊ መሰል ዝኽበር ዝበሃለሉ ዘሎ፡ እዚ ኣልኣሚን ባዕጊጉ እንዳሃለወ ገልቢጡ ተዛሪብዎ’ሎ ወይ ድማ ካልእ ናይ ባዕሉ ኤርትራ እንተሃልያ ካብቲ ሃውቲቱሉ ዘሎ ናብ ልቡ ምስ ተመልሰ ደጊሙ ክሕተት እዩ፡ ክሳብ ሽዑ ግን ዕጭኡ በጺሓ ወይ መዓልቱ ኣኺላ ብህግደፍ እንተዘይተበሊዑ’ዩ፡፡
ሕማምን ጸገምን እዚ ህዝቢ’ዚ፡ ኣብ ስልጣን ዘሎ ህግደፍ ጥራይ’ዩ፡ ሽግርን መከራን ህዝቢ እናሻዕ ከም ጸሎት ኣብ ዝደጋገመላ ዘሎ ሃገር፡ ህግደፍ ኣርኪቡ ክሕጭጭ ምፍታኑ፡ ወዮ እናሓደረ እቲ ንዕቀቱን ላግጹን መልክዑ እናቀየረ ሓድሽ ይኾነና’ሎ’በር ንሱስ ኣመሉ’ዩ፡፡
ህዝቢ ዝበልዖ ሽግር ዘጉስዖ ድማ መከራ ኮይኑ’ሎ፡ እዚ በቲ ኣብ መላእ ዓለም ተዘሪኡ ዘሎ ስደተኛ ኤርትራዊ ብቀሊሉ ምርዳእ ይከኣል’ዩ፡ ዋላ’ውን ንዑዑ እንተዘይኣመኑሉን ነቲ ብሰንኪ ምሕደርኦም ዝተሰደ ኤርትራዊ ሽርሒ ኣሜሪካን ተላኣኣኽታን’ዩ ዝብል መስሓቅ ምስምሶም እንተኸሓድዎን እቲ ሓቒ ግን ፈጺሙ ዘይሃስስ እኳ’ደኣ መመሊሱ እናደመቐ ዝኸይድ ዘሎ ኩነታት’ዩ፡፡
መወዳእታ ግዜ ዘይብሉ ግዱድ ባርነት ምስ ጥሜቱን እልቢ ዘይብሉ ግፍዕታቱን ዘሰክሖም ዜጋታት ግዝያዊ መፍትሒ ንምርካብ ኣብ ዝስደዱሉ እዋን ህግደፍ ብጥይት ክቑለቡ ምእዛዙ ከመይ ኢሉ ካብን ናብን ውሽጢ ሃገር ክትንቀሳቐስ ሙሉእ መሰል ዘለዋ ሃገር’ያ ተባሂሉ ክግለጽ ይኽእል; ኤርትራ መሰል ሃይማኖታት ተኽብር እንተድኣ ኮይና ንልዕሊ 10 ዓመታት ዝተኣሰሩ ሃይማኖታውያን ኣቦታት፡ መንእሰያትን መዘምራንን በደሎም እንታይ’ዩ; ኣብ መንገዲ እናኸድካ እግሪ እግርኻ ዝከታተል ፖሊስ እንተዘይሃለወ ኣብ ገዛኻ መጺኦም ዝበልካዮ ዘቀብሉ ቃርማታትን ብለይቲ ካብ መደቀሲኻ ዝጨውዩ ኣባላት ሃገራዊ ድሕነት’ከ እንታይ ዝብል ምኽኒት’ዩ ክወሃቦም; ኩሉ ኣብ ጉዳይ ኤርትራን ኤርትራውያንን ዝለዓለ ዝፈረየን ዝደቀቀን ተርእዮ ጠንቑ ህግደፍ’ዩ፡፡


text:
84 ካብ ማእከላይ ባሕሪ ዝደሓኑ ስደተኛታት ናብ ወደባዊት ከተማ ካታንያ ኢጣልያ ምእታዎም ሓለዋ ባሕሪ ኢጣልያ ገሊጹ። እቶም ስደተኛታት ቀዳም ካብ ክትሕል ዝነበረት ንእሽተይ ጀልባ ዝደሓኑ ምዃኖም ኣብቲ ናይ ህይወት ኣድሕን ስርሒት ሸሞንተ ሬሳታት ከምዝተረኽበ ሓለዋ ባሕሪ ኢጣልያ ወሲኹ የረድእ።
ኣብቲ ስርሒት ህይወት ኣድሕን ዘይተሳተፈ ትካል ረድኤት ተወሳኺ ብዝሒ ዘለዎም ሃለዋቶም ዘይተፈልጠ ስደተኛታት ክሕልው ከምዝኽእሉ ሓቢሩ’ሎ።
ሓለዋ ባሕሪ ኢጣልያ እቶም ስደተኛታት ኣብ ዓለምለኸ ማያት ሊብያ ህይወት ኣድሕን ስርሒት ብዘኻየድ ትካል ነፋሪት ዝተረኸቡ ምኳኖም ገሊጹ።
ወሃቢ ቃል ሓለዋ ባሕሪ ኢጣልያ ንመራኸቢ ብዙሃን ጣልያን ኣብ ዝሃብዎ ቃል እቶም ህይወቶም ዝሰአኑ ሽሞንተ ስደተኛታት ኩለን ደቂ ኣንስትዮም ምኳነን ገሊጹ።
እዚ ከምዚ ኢሉ ከሎ ሓለዋ ባሕሪ ሊብያ 140 ስደተኛታት ሎሚ ሶኑይ ካብ ገማግም ባሕሪ ጋርቡሊ ከምዝደሓኑ ሓቢሩ።
ሓለዋ ባሕሪ ሊብያ ካብቶም ስደተኛታት ብዝበጽሖም ጻዊዒት ንረድኤት ናብቲ ቦታ ከምዝበጽሑን እቶም ስደተኛታት ናብ መደበር ሓይሊ ባሕሪ ከተማ ትሪፖሊ ከምዝተወስዱ ገሊጹ።
ዕጡቓት ሓይልታት እታ ሃገር ንገማግም ባሕሪ ትሪፖሊ ድሕሪ ምቑጽጻሮም ብዙሓት ስደተኛታት ካብ ገማግም ጋርቡሪ ክብገሱ ከምዝጀመሩ’ውን ሓለዋ ባሕሪ ሊብያ ወሲኹ የረድእ።
ብተወሳኺ ሓለዋ ባሕሪ ሊብያ ትማሊ ሰንበት ሬሳ ክልተ ደቂ ኣንስትዮ ስደተኛታት ዝርከብዎም 250 ስደተኛታት ካብ ማእከላይ ባሕሪ ምድሓኖም ገሊጾም።